
REPUBLIKA E SHQIPËRISË
GJYKATA E LARTË
KOLEGJI CIVIL

Nr. 43000-00192-00-2026 i Regjistrit Themeltar.
Nr. 00-2026-2636 i Vendimit (338).

VENDIM
NË EMËR TË REPUBLIKËS

Kolegji Civil i Gjykatës së Lartë, i përbërë nga gjyqtarët:

                                                Valbon ÇEKREZI      - Kryesues
                                                Artur KALAJA	  - Anëtar
Ervin PUPE	  - Anëtar
                                                 
Asistuar nga sekretare gjyqësore Denada Trupja, sot, më datë 26.05.2026, mori në shqyrtim në seancë gjyqësore çështjen civile me nr. 43000-00192-00-2026 Regjistri Themeltar, datë regjistrimi 15.04.2026, që iu përket palëve:

PADITËS:	Shoqëria “Vlora International Airport - VIA” SHPK.
Shoqëria “2A Group”, Degë e shoqërisë së huaj.

E PADITUR:	  	Shoqëria “Mabco Constructions”, Degë e shoqërisë së huaj.

PALË E TRETË:               Qendra Kombëtare e Biznesit.

OBJEKTI:	  	1. Përjashtimin e ortakut, shoqëria “Mabco Constructions SA”, degë e shoqërisë së huaj, regjistruar me numër NUIS M21414035V, nga shoqëria “Vlora International Airport - VIA” SHPK, me NUIS M11809002I, me pasojë likuidimin e kuotës së tij në këtë shoqëri. 
                                             2. Marrjen e masës e sigurimit të padisë, duke pezulluar të drejtën e votës së ortakut shoqëria “Mabco Construction SA”, në Asamblenë e Përgjithshme të Ortakëve të shoqërisë “Vlora International Airport - VIA” SHPK, si dhe çdo të drejtë që rrjedh nga zotërimi i kuotës në këtë shoqëri, derisa vendimi të marrë formë të prerë.

BAZA LIGJORE:             Neni 42 i Kushtetutës, nenet 31, 32, 154/a e vijues, 202 e vijues të Kodit të Procedurës Civile, ligji nr. 9901, datë 14.04.2008 “Për tregtaret dhe shoqëritë tregtare”, ligj nr. 125/2013 “Për koncesionet dhe partneritetin publik privat”, ligji nr. 9723, datë 3.5.2007 “Për regjistrimin e biznesit”, Statuti i Shoqërisë “Vlora Internacional Aeroport-VIA” SHPK.

KOLEGJI CIVIL I GJYKATËS SË LARTË 

Pasi dëgjoi relatimin e gjyqtarit Artur Kalaja mbi vendimmarrjen e Gjykatës së Shkallës së Parë të Juridiksionit të Përgjithshëm Tiranë dhe Gjykatës së Apelit të Juridiksionit të Përgjithshëm mbi caktimin e masës së sigurimit, si dhe shkaqet e rekursit dhe kundërrekursit;  
· dëgjoi përfaqësuesit e palës së paditur rekursuese shoqëria “Mabco Constructions”, degë e shoqërisë së huaj (në vijim shoqëria “Mabco Constructions”), përfaqësuar nga av. Eduard Halimi, av. Arlind Ahmetaj dhe av. Nikolin Muçaj, të cilët kërkuan pranimin e rekursit, duke ndryshuar vendimet e gjykatave të faktit dhe rrëzimin e masës së sigurimit, si të pabazur në ligj dhe në prova;
· dëgjoi përfaqësuesin e palës paditëse shoqëria “Vlora International Airport - VIA” SHPK, av. Genci Çifligu, i cili kërkoi mospranimin e rekursit, pasi nuk rezulton të jetë paraqitur asnjë shkak ligjor sipas kërkesave të nenit 472 të Kodit të Procedurës Civile dhe lënien në fuqi të vendimit nr. 185, datë 19.02.2026 të Gjykatës së Apelit të Juridiksionit të Përgjithshëm Tiranë;
· dëgjoi përfaqësuesin e palës paditëse shoqëria “2A Group”, degë e shoqërisë së huaj (në vijim shoqëria “2A Group”) av. Andi Skënderi, i cili kërkoi mospranimin e rekursit, pasi nuk rezulton të jetë paraqitur asnjë shkak ligjor sipas kërkesave të nenit 472 të Kodit të Procedurës Civile (në vijim KPC) dhe lënien në fuqi të vendimit nr. 185, datë 19.02.2026 të Gjykatës së Apelit të Juridiksionit të Përgjithshëm Tiranë;
· në mungesë të personit të tretë, Qendra Kombëtare e Biznesit;
· si shqyrtoi çështjen në tërësi,

VËREN
I. Rrethanat e çështjes.

1. Referuar rrethanave të faktit të pranuara në gjykim, rezulton se shoqëria “Vlora International Airport- VIA” SHPK (në vijim VIA SHPK), me NUIS M11809002I, është një shoqëri tregtare e regjistruar në QKB me datën 17.05.2021,  me objekt të veprimtarisë së saj: “Zbatim i Kontratës së Koncesionit nënshkruar ndërmjet ortakëve të shoqërisë (Bashkim i Operatorëve Ekonomikë të shpallur fitues në procedurën e tenderit) dhe Ministrisë së Infrastrukturës dhe Energjetikës, që në mënyrë të veçantë, ndër të tjera, do të konsistojë në projektimin, ndërtimin, operimin, mirëmbajtjen dhe transferimin e Aeroportit Ndërkombëtar të Vlorës (VIA)”.
2.  Nga ekstrakti i regjistrit tregtar rezulton se shoqëria “VIA” SHPK zotërohet nga: Ortaku shoqëria “Mabco Constructions”, degë e shoqërisë së huaj, themeluar me datë 14.02.2022, me numër unik të identifikimit të subjektit M21414035V, me fushë të veprimtarisë: “(a) Zhvillimi i projekteve të ndërtimit. (b) Investimet në fushën e hotelit, turizmit, vendpushimeve turistike, agrobiznesit, etj. (c) Hartimi dhe zhvillimi i projekteve të infrastrukturës. (d) Projektimin dhe ndërtimin e ndërtesave të banimit dhe afarizmit. (e) Investimet në pasuri të paluajtshme dhe aktive.(f) Investimet në instrumentet financiare. (g) Sigurimi i shërbimeve këshilluese. (h) Tregtia, importi/eksporti. (i) Çdo aktivitet tjetër në lidhje me aktivitetet e sipërpërmendura... (Ekstrakti historik i regjistrit tregtar për subjektin pranë QKB, datë 23.12.2025). 
Ortaku, shoqëria “2A Group”, degë e shoqërisë së huaj, e themeluar me datë 11.10.2021, me numër unik të identifikimit të subjektit M12211048J, me fushë të veprimtarisë: “Ndërtimi i rrugëve dhe autostradave, ndërtimi i objekteve banesore dhe jobanesore, instalime të tjera ndërtimore, trajtimi i transportit “cargo”, ndërtimi i urave edhe tuneleve, ndërtimi i projekteve të shërbimeve publike për energji elektrike dhe telekomunikime, përfundimi dhe finalizimi i punëve të tjera të ndërtesave, tregtia me shumicë e pijeve, testi i shpuarjes dhe shpuarja, tregtia e veturave dhe automjeteve me fuqi motorike të vogël, tregtia e automjeteve të tjera, kërkime dhe zhvillime të tjera eksperimentale në shkencat natyrore dhe inxhinieri... (Ekstrakti historik i regjistrit tregtar për subjektin pranë QKB, datë 23.12.2025).
3.  Pala paditëse, shoqëria “VIA”SHPK, është krijuar si një Bashkim i Operatorëve Ekonomikë, që mori pjesë dhe në vijim u shpall fitues për projektin e realizimit të Aeroportit Ndërkombëtar të Vlorës, e për këtë qëllim është lidhur me Ministrinë e Infrastrukturës dhe Energjetikës (MIE) kontrata koncesionare e datës 02.06.2021.
4.  Sipas kontratës koncesionare rezulton se në procedurat e tenderimit ky Bashkim i Operatorëve Ekonomikë përbëhej nga shoqëritë: “Mabco Constructions SA”, “2A Group” dhe shoqëria “Yda Insaat Sanayi Ve Ticaret”. 
Referuar ekstraktit historik të shoqërisë, rezulton se shoqëria “Yda Insaat Sanayi Ve Ticaret” me datën 08.09.2022, me kontratën noteriale nr. 5949 Rep., nr. 2120 Kol., i shet 40% të kuotave të saj në shoqërinë “Vlora International Airport - VIA” SHPK, shoqërisë “Mabco Constructions SA”. Ky veprim është regjistruar në QKB dhe është pasqyruar në ekstraktin historik të shoqërisë “VIA” SHPK, me datë 29.12.2022.
5.  Në kërkesëpadi, palët paditëse parashtrojnë se gjatë kohës që projekti po zbatohej nga shoqëria “Vlora International Airport - VIA” SHPK, mes dy shoqërive ortakë të saj, “Mabco Constructions SA” dhe “2A Group”, është lidhur marrëveshje për tjetërsimin e kuotave mes tyre. 
Konkretisht, pretendohet se palët kanë lidhur “Parakontratën për shitblerjen e kuotës” dhe në vijim “Marrëveshje Shitje & Blerje” të datës 19.06.2024, e më pas me kontratë noteriale për shitblerjen e kuotave nr. 2437 Rep., nr. 941 Kol., datë 03.04.2025, me objekt transferimin e 47% të kuotave të shoqërisë “Mabco Constructions SA” tek shoqëria “2A Group”. Kjo shitje është formalizuar edhe me pagesën e vlerës së blerjes së këtyre kuotave, ku shoqëria “2A Group” ka kaluar në llogari të shoqërisë “Mabco Constructions SA” vlerën prej 4.700 euro, përmes transaksionit bankar me numër 68100563540004, datë 12.07.2024, pranë Bankës për Biznes Prishtinë, që i korespondon blerjes së 47% të kuotave.
6.  Kontrata e shitblerjes së kuotave e datës 03.04.2025 nuk është pasqyruar në ekstraktin historik të regjistrit tregtar të shoqërisë “Vlora International Airport - VIA” SHPK.
7.  Po kështu, sipas palës paditëse, gjatë zbatimit të kontratës koncesionare kanë filluar të shfaqen probleme mes dy shoqërive, probleme këto që sipas paditësit e kanë origjinën në sjelljen në kundërshtim me ligjin dhe statutin e shoqërisë nga ortaku “Mabco Constructions”. Paditësi ka pretenduar se veprimet e paligjshme lidhen me marrjen nga shoqëria “Mabco Constructions SA” të vendimeve pa i miratuar ato në Asamblenë e Ortakëve të shoqërisë “VIA” SHPK dhe pa marrë miratimin e ortakut tjetër, duke i publikuar ato në faqen e QKB-së si vendime të mbledhjes së Asamblesë së Përgjithshme të  shoqërisë “VIA” SHPK.
8.  Në datën 26.05.2025, në faqen e QKB të shoqërisë “VIA” është publikuar vendimi për ndryshimin e adresës së shoqërisë, nga ajo e cila rezultonte në statutin e themelimit të saj, “Rruga “Donika Kastrioti”, ndërtesa 4, Kodi Postar 1119, Njësia Bashkiake nr. 5, 1000, Tiranë në Rruga “29 Nëntori”, pall. Constech, objekti 2, kati 1, ZK 2679, nr. pasurie 440/384, Njësia Administrative 7, Tiranë”.
9.  Sipas palës paditëse, në datën 22.08.2025, përfaqësuesit e shoqërisë “2A Group” janë vënë në dijeni të një publikimi tjetër të kryer në Qendrën Kombëtare të Biznesit, në faqen që i përket shoqërisë “Vlora International Airport - VIA” SHPK, të një vendimi që nuk i përket mbledhjes së Asamblesë së Ortakëve të kësaj shoqërie dhe konkretisht: “Çështja me numër CN-516234-08-25, datë 22.08.2025, arsyet e hapjes: Depozitim i vendimit datë 19.08.2025 për kufizimin e çdo transferimi pronësie të kuotave të zotëruara nga “Mabco Constructions SA” në kapitalin themeltar të “Vlora International Airport - VIA” SHPK, deri në një vendimmarrje të dytë. Në dokumentet e depozituara për publikimin e këtij njoftimi është vendimi i Asamblesë së Përgjithshme të shoqërisë “Mabco Constructions”.
10. Publikimi në faqen zyrtare të shoqërisë “VIA” SHPK të vendimit të datës 19.08.2025, me objekt kufizimin e çdo transferimi pronësie të kuotave të shoqërisë “Mabco Constructions SA” në kapitalin themeltar të shoqërisë “Vlora International Airport - VIA” SHPK, nuk është bërë nga ana e administratorit të mëparshëm të “VIA”, Valon Lluka (i shkarkuar në vijim nga ortaku “Mabco Constructions”), por ky publikim është bërë nga Nelson Çela, i cili deri më datë 05.12.2025 ka qenë përfaqësues ligjor i shoqërisë “Mabco Constructions SA”.
11. Paditësit pretendojnë se vendimi i asamblesë i datës 19.08.2025 është vendim i shoqërisë “Mabco Constructions SA”, në përmbajtjen e të cilit rezulton: “Me datë 21.08.2025, shoqëria “Mabco Constructions SA”...ortake në shoqërinë “Vlora International Airport - VIA” SHPK, duke qenë se konsideroi çështjet e trajtuara në këtë vendim në përputhje me statutin e VIA dhe ligjin për shoqëritë tregtare, vendosi: “Kufizimin e çdo transferimi pronësie (të kaluar, të tashëm apo të ardhshëm) të kuotave të zotëruara nga Mabco Constructions në kapitalin e “VIA”, deri në një vendimmarrje të dytë dhe regjistrimin e tyre në QKB. Regjistrimin e këtij vendimi në Qendrën Kombëtare të Biznesit”.
12. Në përmbajtje të padisë, ortaku tjetër i shoqërisë “VIA”, shoqëria “2A Group” (me pretendimin se është zotërues i 49% të kuotave dhe investitor në projektin e kontratës koncesionare), ka kërkuar thirrjen e mbledhjes së jashtëzakonshme të Asamblesë së Përgjithshme të Ortakëve në datën 01.09.2025, me rend dite: Diskutimi dhe miratimi i rritjes së kapitalit të shoqërisë nëpërmjet konvertimit në kapital të detyrimit financiar të “VIA” ndaj shoqërisë “2A Group” në vlerën 15.000,000.00 (pesëmbëdhjetë milion) euro, e cila përfaqëson vetëm një pjesë të detyrimeve të krijuara nga punime të kryera dhe të faturuara.   Vendosja e procedurave të emetimit të kuotave të reja në favor të shoqërisë “2A Group”, duke reflektuar përqindjen e re të kapitalit në QKB. Çështje të tjera që lidhen me administrimin e shoqërisë.
13. Pala paditëse pretendon se, në lidhje me kërkesën për thirrjen e mbledhjes së jashtëzakonshme të Asamblesë së Përgjithshme të Ortakëve të shoqërisë “VIA” SHPK,  administratori i shoqërisë “Mabco Constructions SA” ka kthyer përgjigje me shkresën e datës 04.09.2025, ku i ka bërë me dije shoqërisë “2A Group” se ai nuk mund të marrë pjesë në mbledhjen e caktuar dhe kjo mbledhje të caktohet në një datë të mëvonshme.
14. Në vijim rezulton se përmes drejtimit të veprimtarisë së “VIA”-s nga ortaku “Mabco Constructions SA” dhe mosnjoftimit të ortakut tjetër shoqërisë “2A Group”, me datën 24.09.2025, në një mbledhje të asamblesë së “VIA”-s është vendosur mospranimi i kërkesave të paraqitura nga ortaku “2A Group”.
15. Pala paditëse pretendon se, shoqëria “Mabco Constructions SA” ka kryer shkelje të statutit të shoqërisë “VIA” SHPK dhe të legjislacionit për shoqëritë tregtare, e cila konsiston në faktin se kjo shoqëri, përmes një njoftimi të pavlefshëm drejtuar shoqërisë “2A Group”, i cili është bërë në kundërshtim me afatin për njoftimin e mbledhjes së Asamblesë së Ortakëve të përcaktuar në nenin 83 të ligjit nr. 9901, datë 14.04.2008 “Për tregtarët dhe shoqëritë tregtare”, si dhe nenit 14.3 të statutit të VIA-s (pasi ky njoftim është bërë 5 ditë përpara mbledhjes), ka zhvilluar nje mbledhje, ka shkarkuar administratorin e saj Valon Lluka dhe ka emëruar në këtë detyrë Mentor Hajdaraj, me të cilin është lidhur një kontratë shërbimi.
16. Me datë 06.10.2025, edhe ky i fundit ka dhënë dorëheqjen nga ushtrimi i kësaj detyre dhe shoqëria “VIA” SHPK drejtohet nga administratori Vegim Hoxha, i caktuar në këtë detyrë nga mbledhja e Asamblesë së Përgjithshme të Ortakëve të shoqërisë “VIA” të datës 11.12.2025.
17. Sipas pretendimeve të palës paditëse, ky vendim është marrë për shkak të situatës së krijuar nga sjellja e ortakut “Mabco Constructions”, i cili përmes një procedure të paligjshme tentoi të ndryshojë statutin e shoqërisë “VIA” SHPK, në një mbledhje të thirrur në datën 20.10.2025, e cila kishte si rend dite edhe caktimin e administratorit të ri.

Në këto kushte, përpara ngritjes së padisë, ortaku “2A Group” i ka kërkuar gjykatës marrjen e masës së sigurimit të padisë.
18. Mbi këtë kërkesë, me vendimin nr. 996 Regj. Them., datë 17.10.2025 të Gjykatës së Shkallës së Parë të Juridiksionit të Përgjithshëm Tiranë, është vendosur: 
“Pranimin e kërkesës.
Marrjen e masës së sigurimit të padisë, duke pezulluar marrjen e çdo vendimi në mbledhjen e Asamblesë së Përgjithshme të Ortakëve të shoqërisë “Vlora International Airport - VIA” SHPK, të njoftuar për t'u mbajtur më datën 20.10.2025, sipas atij rendi dite, deri në vendimin përfundimtar të gjykatës, si dhe pezullimin e të drejtës së votës të ortakut të shumicës, shoqërisë “Mabco Constructions SA” deri në regjistrimin e kontratës së shitjes së kuotave të datës 03.04.2025, me objekt transferimin e 49% të kuotave të kapitalit të shoqërisë “VIA” SHPK tek blerësi “2A Group”.
Shpenzimet gjyqësore në ngarkim të palës kërkuese.
Kundër këtij vendimi lejohet ankim i veçantë në Gjykatën e Apelit të Juridiksionit të Përgjithshëm, brenda 5 ditëve, afat ky që fillon të llogaritet nga dita e nesërme e njoftimit të vendimit”.

19. Mbi ankimin e të paditurit “Mabco Constructions”, Gjykata e Apelit e Juridiksionit të Përgjithshëm, me vendimin e saj nr. 1777 (30-2025-10924), datë 22.12.2025, ka vendosur: 
“Ndryshimin e vendimit nr. 996 Regj. Them., datë 17.10.2025 të Gjykatës së Shkallës së Parë të Juridiksionit të Përgjithshëm Tiranë, në këtë mënyrë: 
Pranimin pjesërisht të kërkesës. 
Marrjen e masës së sigurimit të padisë duke pezulluar të drejtën e votës së ortakut, shoqëria “Mabco Constructions SA” për çdo vendim që lidhet me tjetërsimin e 47% të kuotave në shoqërinë “Vlora International Airport - VIA” SHPK në favor të tretëve, deri në përfundim të këtij gjykimi”.
Vendimi i mësipërm rezulton të jetë përfundimtar, pasi asnjë nga palët nuk ka ushtruar rekurs.

20. Në rrethanat si më lart, paditësit shoqëria “Vlora International Airport - VIA” SHPK dhe shoqëria “2A Group”, degë e shoqërisë së huaj, duke paditur ortakun “Mabco Constructions”, kanë vënë në lëvizje gjykatën me një tjetër padi ku kërkojnë: “Përjashtimin e ortakut, shoqëria “Mabco Constructions SA”, degë e shoqërisë së huaj, regjistruar me numër NUIS M21414035V, nga shoqëria “Vlora International Airport-VIA” SHPK, me NUIS M11809002I, me pasojë likuidimin e kuotës së tij në këtë shoqëri... dhe  marrjen e masës së sigurimit të padisë, duke pezulluar të drejtën e votës së ortakut shoqëria “Mabco Constructions SA” në Asamblenë e Përgjithshme të Ortakëve të shoqërisë “Vlora International Airport”.
Pala paditëse pretendon se me datën 11.10.2025, ortaku i shoqërisë “VIA”,  shoqëria “Mabco Constructions SA” ka njoftuar mbledhjen e Asamblesë së Përgjithshme të Ortakëve me datën 20.10.2025, me rend dite: “Miratimin e statutit të ri të shoqërisë “VIA”; Emërimin e administratorit të ri; Emërimin e drejtorit teknik”.
21. Në vijim, pala paditëse parashtron se në draft-statutin e ri të propozuar për t’u miratuar në mbledhje nga ortaku “Mabco Constructions”, dërguar bashkëlidhur me njoftimin për zhvillimin e mbledhjes së Asamblesë së Përgjithshme të Ortakëve, konstatohen ndryshime thelbësore në raport me statutin e mëparshëm të shoqërisë “VIA”, ndryshime këto që cenojnë thellësisht interesat e shoqërisë “2A Group”. 
Këto ndryshime shfaqen në disa drejtime: Në përcaktimin e momentit të kalimit të kuotave, ku në nenin 2.05 është parashikuar se kalimi i kuotave lidhet me momentin e regjistrimit të këtij kalimi në QKB (në kundërshtim kjo me nenet 38 dhe 39 të statutit në fuqi dhe me nenin 164 të Kodit Civil). Ky draft-statut parashikon edhe të drejtën e Asamblesë së Përgjithshme të Ortakëve (neni 5.01) për anulimin e kuotave, ku vendimi është parashikuar të merret me shumicë të thjeshtë dhe kjo vendimmarrje është e vlefshme vetëm nëse miratohet nga ortakë që zotërojnë kuota që përfaqësojnë më shumë se gjysmën e kapitalit të shoqërisë (pra praktikisht këtë të drejtë ia ka dhënë shoqërisë “Mabco”, e cila në mënyrë faktike zotëron 51% të kuotave të shoqërisë “VIA” në çdo rast). 
Në shtojcën 1 të këtij draft-statuti është përcaktuar se ndarja e kuotave në mes ortakëve të shoqërisë “VIA” është 98% shoqëria “Mabco Constructions SA” dhe 2% shoqëria “2A Group” (fakt ky i pavërtetë, pasi nga marrëveshja e shitblerje së kuotave dhe kontrata noteriale për shkak të tjetërsimit të kuotave nga shoqëria “Mabco”, kjo e fundit nuk zotëron më 98%, por 51% të kuotave dhe shoqëria “2A Group” nuk zotëron më 2%, por 49% të kuotave).
22. Sipas paditësit, të gjitha këto veprime të paligjshme të shoqërisë “Mabco Constructions SA” të kryera në dëm të interesave të shoqërisë “VIA” dhe ortakut tjetër të saj, shoqërisë “2A Group”, kanë pasur një qëllim të vetëm, që lidhet me zbatimin e një kontrate në dukje kredie bankare, por realisht shitje të shoqërisë “VIA” dhe projektit të kontratës koncesionare te një subjekti panjohur, i cili nuk është pjesë e kësaj kontrate.
Në lidhje me këtë pretendim, pala paditëse në padi shpjegon se shoqëria “Mabco Constructions SA” në mënyrë të njëanshme, pa marrë miratimin edhe të ortakut tjetër të “VIA”-s, shoqërisë “2A Group”, ka lidhur një kontratë kredie me një subjekt huadhënës të panjohur, përmes ndërmjetësimit të kësaj marrëveshje mes “Mabco Constructions SA” dhe “Delphos Securities SARL Compartment Bernina” (Kontrata e huasë datë 26.03.2025 mes “Mabco Constructions SA” dhe “Delphos Securities SARL Compartment Bernina”). Kjo kontratë kredie ka si objekt dhënien e një huaje në vlerën 97.000.000 euro, me qëllim realizimin/financimin e projektit të “VIA”-s, duke lënë si garanci projektin për të cilin është lidhur kontrata koncesionare dhe vënë në kontroll absolut “VIA”-n në lidhje me çdo politikë financiare të saj. Përmes kësaj kontrate, sipas palës paditëse, shoqëria “VIA” SHPK jo vetëm që ngarkohet me pagimin e detyrimeve shtesë në lidhje me interesat bankare në mënyrë të pajustifikuar (interesa këto shumë më të mëdha se ato që “VIA” kishte me “BKT”, për të cilat “VIA” SHPK ishte në tratativa me ristrukturimin e kredisë), por edhe bazuar në faktin se përmes kësaj kontrate një subjekti huadhënës të panjohur i jepen tagra të ndërhyjë në të gjitha politikat financiare të shoqërisë “VIA”, përmes dhënies së të drejtës për t’u njoftuar për ndryshimin e statutit, ndryshimin e administratorit, ristrukturimin, deri në njoftimin e saj për informacionet konfidenciale që i dërgohen MIE. Përmes kësaj kontrate kredie, “VIA” dhe i gjithë projekti i kontratës koncesionare kalon në zotërimin e kredidhënësit të panjohur.
Të drejtat që i janë dhënë subjektit kredidhënës, pa marrë miratimin jo vetëm të ortakut tjetër të “VIA”-s, po edhe pa marrë miratimin e vetë koncesionarit (Ministria e Infrastrukturës dhe Energjetikës), së cilës nuk i është njoftuar, janë në kundërshtim të hapur me statutin e VIA-s, por edhe me kontratën koncesionare të datës 02.06.2021. Sipas pretendimeve të palës paditëse në padi, bazuar në kushtet e shlyerjes së detyrimeve financiare që burojnë nga kjo kontratë kredie, shoqëria “VIA” do të jetë në pamundësi të paguajë detyrimet e saj, për shkak të detyrimeve financiare të rënda në raport kjo me planin e biznesit të miratuar me nënshkrimin e kontratës koncesionare.
Sipas palës paditëse, kjo kontratë kredie dhe refuzimi i aplikimit të saj në “VIA” SHPK nga ish-administratori Valon Lluka ka qenë shkaku i shkarkimit të këtij të fundit, përmes një procedure të paligjshme nga shoqëria “Mabco Constructions”. Ky i fundit, i vënë në dijeni të këtij qëllimi jo vetëm të paligjshëm dhe në kundërshtim me statutin e VIA-s, por edhe të rrezikshëm, pasi cenon vetë interesat kombëtare të shtetit shqiptar, i është drejtuar me e-mail administratorit të shoqërisë “Mabco Constructions”, duke i kërkuar që të heqë dorë nga kjo marrëdhënie huaje dhe ka refuzuar ta firmosë këtë kontratë si përfaqësues i “VIA”-s. Gjithashtu, i ka bërë të ditur pronarit përfitues të “Mabco Constructions”, se nënshkrimi i kësaj kontrate është në dëm të interesave të “VIA” SHPK, për shkak të interesave shumë të larta të kredisë që parashikon, disa herë më të larta se kredia me “BKT” dhe për shkak të vënies së plotë nën kontroll të “VIA”-s nga huadhënësi.
Sipas palës paditëse, kontrata e huasë e datës 26.03.2025 e lidhur mes shoqërisë “Mabco Constructions SA” dhe “Delphos Securities SARL Compartment Bernina”, është nënshkruar për huamarrësin vetëm nga shoqëria “Mabco Constructions SA” dhe nuk ka nënshkrim nga huamarrësi tjetër “VIA”, edhe pse efektet vijnë direkt mbi këtë të fundit dhe pozitën e ortakut të pakicës. Në vijim, edhe administratori tjetër i shoqërisë “VIA” SHPK, Mentor Hajdaraj, refuzoi nënshkrimin e kësaj kontrate dhe është dorëhequr nga kjo detyrë.
23. Sipas palës paditëse, edhe pas vendimit të Gjykatës së Shkallës së Parë të Juridiksionit të Përgjithshëm Tiranë me nr. 996 Regj. Them., të datës 17.10.2025, nga ortaku të cilit i është pezulluar e drejta e votës aktive në shoqërinë “VIA”, ortaku “Mabco Constructions SA”, është vijuar të kryhen veprime në dëm të shoqërisë dhe ortakut “2A Group” përmes përdorimit të punonjësve të kësaj shoqërie dhe duke ndërhyrë në mënyrë të paligjshme në sistemin elektronik të faturave tatimore të “VIA” SHPK.
24. Pala paditëse pretendon se me shkresën e “VIA” nr. 153 prot., datë 01.12.2025, me lëndë “Njoftim për ngjarje të force madhore”, Drejtoresha e Administratës së VIA (znj. E.S), nën drejtimin e ortakut, shoqëria “Mabco Constructions SA”, i ka dërguar informacion Autoritetit Kontraktor MIE, ku i ka bërë të ditur faktin se për shkak të vendimit të gjykatës për marrjen e masës së sigurimit të padisë rrezikohet që projekti i kontratës koncesionare të mos fillojë operimet në datën e planifikuar në marrëveshje në mes palëve. Ky informacion i dhënë në mënyrë të panevojshme, për më tepër në tejkalim të kompetencave nga punonjësja që e ka dhënë atë (pasi komunikimi me të tretët është kompetencë e administratorit dhe jo e Drejtoreshës së Administratës), rrezikon të ndikojë në marrëdhëniet e shoqërisë “VIA” SHPK me MIE, pasi lidhet me afatin e realizimit të objektit të kontratës koncesionare.
25. Nga ana tjetër, shoqëria “Mabco Constructions” dhe konkretisht punonjësja e Zyrës së Financës, shtetasja znj. G.Sh, ka refuzuar fatura në lidhje me punimet e kryera në projektin e kontratës koncesionare nga ortaku “2A Group”, konkretisht në lidhje me faturën nr. 80/2025, datë 16.11.2025, e refuzuar nga shoqëria “Mabco Constructions”.
26. Ndodhur në kushtet e këtyre veprimeve të përsëritura të kryera nga ortaku “Mabco Constructions SA”, ortaku tjetër, pala paditëse shoqëria “2A Group” i është drejtuar “VIA”-s me kërkesë për thirrjen e mbledhjes së jashtëzakonshme të Asamblesë së Ortakëve me rend dite: Shqyrtimi i sjelljes dhe veprimeve të ortakut “Mabco Constructions SA” në raport me detyrimet ligjore dhe statutore ndaj shoqërisë, përfshirë, por pa u kufizuar në: a. ndërmarrjen e veprimeve financiare dhe kontraktore me efekt kontrolli mbi VIA-n pa miratim të Asamblesë së VIA-s; b. fshehjen e informacionit thelbësor nga ortaku i pakicës dhe nga struktura institucionale e shoqërisë; c. anashkalimin e asamblesë dhe devijimin e kompetencave të saj, duke tentuar t’i “delegojë” në mënyrë artificiale kompetenca administratorëve të emëruar/ kapur; d. ndërhyrjen në sistemin e QKB-së dhe përdorimin e platformave të shoqërisë në mënyrë abuzive për të publikuar vendime që nuk janë vendime të Asamblesë së VIA-s; e. bllokimin e regjistrimeve dhe manipulimin e statusit juridik të kuotave; f. ndërmarrjen e një serie vendimesh pasuese që kanë një bosht të vetëm: shtyrjen e VIA-s drejt një strukture “titullizimi/sekuritizimi” (Delphos-Bernina), me rrezik të pakthyeshëm për projektin. Marrja e vendimit për t’i kërkuar gjykatës përjashtimin e ortakut “Mabco Constructions SA” nga shoqëria, në përputhje me nenin 102 të ligjit nr. 9901/2008, i ndryshuar, në bazë të shkaqeve të arsyeshme, përfshirë kriteret e nenit 102/2 shkronjat “a”, “b”, “c” dhe “ç”, si të përmbushura nga sjellja e “Mabco”-s. Autorizimi për ngritjen e padisë për përjashtim dhe për kërkimin e masës së sigurimit të padisë, përfshirë pezullimin e të drejtës së votës dhe të drejtave të tjera që rrjedhin nga kuota, sipas nenit 102.3 të ligjit nr. 9901/2008, i ndryshuar... 
27. Në lidhje me këtë kërkesë, në mbledhjen e Asamblesë së Ortakëve të datës 16.12.2025 të shoqërisë “VIA” u vendos: “T’i kërkojë gjykatës kompetente përjashtimin e ortakut ““Mabco Constructions SA”  nga shoqëria “Vlora International Airport - VIA” SHPK, në përputhje me nenin 102 të ligjit nr. 9901/2008, i ndryshuar, për shkak se veprimet e tij përmbushin shkaqe të arsyeshme të përjashtimit, përfshirë kriteret e nenit 102/2 shkronjat “a”, “b”, “c” dhe “ç”.   Të autorizojë ngritjen e padisë për përjashtim, në emër dhe për llogari të shoqërisë, duke kërkuar gjithashtu deklarimin e rrethanave faktike dhe juridike që provojnë shkeljet e “Mabco”-s dhe rrezikun e pakthyeshëm që i shkaktohet “VIA”-s dhe interesit publik. Të autorizojë shprehimisht kërkimin e masës së sigurimit të padisë, sipas nenit 102.3 të ligjit nr. 9901/2008, i ndryshuar, përfshirë pezullimin e të drejtës së votës dhe çdo të drejte tjetër institucionale që rrjedh nga zotërimi i kuotës së ortakut ndaj të cilit ngrihet padia, me qëllim që të ndalet menjëherë çdo vendimmarrje e kontaminuar dhe çdo veprim që synon krijimin e faktit të kryer...”.

28. Në përfundim të shqyrtimit të kërkesës për marrjen e masës së sigurimit, Gjykata e Shkallës së Parë të Juridiksionit të Përgjithshëm Tiranë, me vendimin nr. 17959 Akti, datë 23.12.2025, ka vendosur: 
“Pranimin e kërkesës për sigurimin e objektit të padisë.  
Pezullimin e të drejtës së votës së ortakut shoqëria “Mabco Constructions”, degë e shoqërisë së huaj, në Asamblenë e Përgjithshme të Ortakëve të shoqërisë “Vlora International Airport - VIA” SHPK, si dhe çdo të drejte që rrjedh nga zotërimi i kuotës në këtë shoqëri derisa vendimi të marrë formë të prerë.  
Kundër vendimit mund të bëhet ankim i veçantë në Gjykatën e Apelit të Juridiksionit të Përgjithshëm, nga e nesërmja e njoftimit të vendimit të arsyetuar.”
Kjo gjykatë,  ka arsyetuar ndër të tjera, se: “ [...] Çmon se në këtë gjykim ekziston mundësia e një të drejte, e cila sipas paditësit është mohuar dhe shkelur, të drejtë të cilën paditësi kërkon ta njohë dhe rivendosë nëpërmjet këtij procesi gjyqësor. Në respektim të nenit 202/a të KPC, tërësia e akteve shkresore të paraqitura deri në këtë fazë të shqyrtimit e që shoqërojnë kërkimin objekt gjykimi, janë të mjaftueshme për gjykatën që të lejojë marrjen e masës për sigurimin e padisë objekt shqyrtimi gjyqësor, pezullimin e të drejtës së votës së ortakut “Mabco Constructions” në Asamblenë e “VIA” SHPK. Kjo masë vlerësohet nga gjykata e përshtatshme dhe e dobishme për të mbrojtur të drejtat e pretenduara të palës paditëse. Kjo masë është në respektim të nenit 206 të KPC, si dhe vendimit unifikues të Kolegjeve të Bashkuara të Gjykatës së Lartë nr. 10, datë 24.03.2004, ku parashikohet se: “Gjykata rast pas rasti ka diskrecion të vendosë një masë të natyrës së sigurimit të padisë që ajo e gjykon të dobishme dhe të përshtatshme për të mbrojtur të drejtat e paditësit, por pa rrezikuar në të njëjtën kohë mbrojtjen e të drejtave dhe interesave të ligjshme të të paditurit”. Masa e sigurimit, pezullim i të drejtës së votës së ortakut “Mabco Constructions” në Asamblenë e “VIA” SHPK, vlerësohet nga gjykata, që duhet të merret me qëllimin e vetëm që të mundësohet mbajtja e një gjendje juridike dhe faktike konstante, e cila mundëson që të drejtat potenciale të paditësit të mbrohen nga bërja e vështirë e ekzekutimit të vendimit. Ky vlerësim i gjykatës është në përputhje me vendimin nr. 10, datë 24.3.2004 të Kolegjeve të Bashkuara të Gjykatës së Lartë, ku argumentohet se: “Marrja e masave të përkohshme të sigurimit të padisë synon “ta mbajë gjendjen ashtu siç është”, apo “të ngrirë”, deri në zgjidhjen përfundimtare të konfliktit, e cila, për vetë natyrën e çështjes, duhet të realizohet nëpërmjet një procedure të shpejtë dhe relativisht të thjeshtë, duke u kujdesur, gjithsesi, që të respektohet një standard i pranueshëm i një procesi te rregullt ligjor”.
Në lidhje me kushtin e dytë që duhet të plotësohet për marrjen e një mase sigurimi padie (ekzistenca e frikës, që ekzekutimi i vendimit për të drejtën që kërkohet të mbrohet, do të bëhet i pamundur ose i vështirë), gjykata çmon se në çështjen objekt gjykimi, marrja e masës së pezullimit të së drejtës së votës së ortakut “Mabco Constructions” në Asamblenë e “VIA” SHPK është e domosdoshme, duke pasur parasysh pretendimet e ngritura nga pala paditëse, të shoqëruara me prova shkresore se ekziston mundësia që ekzekutimi i vendimit që do të marrë gjykata për të drejtën e pretenduar mund të bëhet i pamundur ose i vështirë. Gjykata prima facie vlerëson se aktet e sjella nga pala paditëse plotësojnë kushtet ligjore për pranimin e kërkesës për marrjen e masës së sigurimit të padisë. Gjykata konstaton se: Aktet “Parakontratë për shitblerjen e kuotës”, “Marrëveshje Shitje & Blerje” të datës 19.06.2024 lidhur mes shoqërisë “Mabco Constructions SA” dhe shoqërisë “2A Group”; Kontratë noteriale për shitblerjen e kuotave nr. 2437 Rep., nr. 941 Kol., datë 03.04.2025, me objekt transferimi i 47% të kuotave të shoqërisë “Mabco Constructions SA” tek shoqëria “2A Group”, të cilat kanë sjellë raportin e kuotave 51% shoqëria “Mabco Constructions SA” dhe 49% shoqëria “2A Group”, nuk gjejnë pasqyrim në regjistrin tregtar në QKB.
Gjykata konstaton se shoqëria “Mabco Constructions SA” ka ndërmarrë vendime të njëanshme për ndryshimin e adresës së shoqërisë “VIA” SHPK, pasqyruar ky ndryshim në QKB (çështja me numër CN-450947-05-25, datë 26.05.2025, në regjistrin tregtar në QKB të shoqërisë “VIA”). Shoqëria “Mabco Constructions SA” ka ndërmarrë vendime të njëanshme për kufizimin e çdo transferimi pronësie të kuotave të zotëruara nga “Mabco Constructions SA”  në kapitalin themeltar të “Vlora International Airport - VIA” SHPK (çështja me numër CN-516234-08-25, datë 22.08.2025 në regjistrin tregtar në QKB të shoqërisë “VIA”). Shoqëria “Mabco Constructions SA” ka ndërmarrë vendime të njëanshme për ndryshimin e administratorit të shoqërisë (çështja me numër CN-519688-09-25, datë 02.09.2025, në regjistrin tregtar në QKB të shoqërisë “VIA”). Shoqëria “Mabco Constructions SA” nuk ka konsideruar kërkesat e ortakut të pakicës për mbledhje të asamblesë për miratimin e rritjes së kapitalit të shoqërisë nëpërmjet konvertimit në kapital të detyrimit financiar të “VIA” ndaj shoqërisë “2A Group”, duke reflektuar përqindjen e re të kapitalit. Shoqëria “Mabco Constructions SA”  ka hartuar draft-statutin, i cili dyshohet se ka ndryshime thelbësore nga statuti aktual i shoqërisë “VIA” SHPK, në lidhje me momentin e kalimit të kuotave dhe të drejtën e shumicës vendimmarrëse në Asamblenë e Përgjithshme për të anuluar kuotat.
Shoqëria “Mabco Constructions SA”, pa dijeninë dhe pëlqimin e ortakut tjetër të “VIA”, shoqërisë “2A Group”, ka lidhur kontratë huaje datë 26.03.2025 me “Delphos Securities SARL Compartment Bernina”, me objekt huaje në vlerën 100.000.000 euro, me qëllim realizimin/ financimin e projektit të “VIA” SHPK, duke lënë si garanci projektin për të cilin është lidhur kontrata koncesionare. Përmes kësaj kontrate, dyshohet ekzistenca e frikës, që ekzekutimi i vendimit për të drejtën që kërkohet të mbrohet, do të bëhet i pamundur ose i vështirë. Shoqëria “VIA” SHPK dyshohet që ngarkohet me pagimin e detyrimeve shtesë në lidhje me interesat bankare në mënyrë të pajustifikuar, interesa shumë më të mëdha se ato që “VIA” SHPK kishte me ‘BKT”. Përmes kësaj kontrate, subjektit huadhënës, pretendohet se i jepen tagra të ndërhyjë në të gjitha politikat financiare të shoqërisë “VIA”, përmes dhënies së të drejtës për t’u njoftuar për ndryshimin e statutit, ndryshimin e administratorit, ristrukturimin, njoftimin e subjektit për informacionet konfidenciale që i dërgohen MIE.
Gjykata çmon se kryerja e veprimeve të cituara më lart prej të paditurit dhe të pretenduara nga ana paditëse në padinë objekt gjykimi, mund të sjellë si pasojë jo vetëm cenimin e të drejtës së pretenduar të paditësit, por ndërkohë mbart dhe rrezikun e mosekzekutimit të vendimit në rast se kërkimet e palës paditëse do të pranohen. 
Vlen të theksohet se në nenin 202/b të KPC është edhe parashikimi që, gjykata të mund të marrë apo të lejojë masën për sigurimin e padisë, me dhënien e një garancie nga ana e palës paditëse për zhdëmtimin e dëmeve eventuale që mund t’i vijnë palës së paditur nga kjo lloj mase. Në interpretim dhe analizë të dispozitës së mësipërme në tërësinë e saj, rezulton që nuk është e domosdoshme plotësimi në mënyrë të menjëhershme dhe të kondicionuar i të dy kushteve të parashikuara në këtë normë procedurale.
Gjykata, në respektim të kësaj norme procedurale, konstaton se plotësohen kushtet themelore për marrjen e masës së sigurimit (ekzistenca e mundshme e një të drejte për të cilën kërkohet mbrojtje gjatë procesit të gjykimit të padisë, ekzistenca e frikës që ekzekutimi i vendimit për të drejtën që kërkohet të mbrohet do të bëhet i pamundur ose i vështirë) e vlerëson se nuk është e domosdoshme të vihet edhe garanci pasurore nga ana e palës paditëse. Masa e sigurimit, pezullim i të drejtës së votës së ortakut, parashikohet si e tillë dhe në nenin 102 të ligjit nr. 9901, datë14.04.2008 “Për tregtarët dhe shoqëritë tregtare”, përjashtimi i ortakut. Në mbështetje të këtij përcaktimi, gjykata vlerëson se masa e sigurimit, pezullim i të drejtës së votës së ortakut “Mabco Constructions” në Asamblenë e “VIA” SHPK është e lidhur ekzistencialisht me objektin e padisë, që është “Përjashtimi i ortakut”. Në gjykim do të shqyrtohen nëse do të konsiderohen shkaqe të arsyeshme për përjashtimin e ortakut. [...].

29. Kundër vendimit të Gjykatës së Shkallës së Parë të Juridiksionit të Përgjithshëm Tiranë, ka ushtruar ankim pala e paditur, shoqëria “Mabco Constructions”, degë e shoqërisë së huaj, e cila ka parashtruar këto shkaqe kryesore:
· Vendimi i gjykatës është i pabazuar në ligj dhe në prova.
· Vendimi i gjykatës ka krijuar një situatë juridike të dëmshme për ankuesin “Mabco Constructions”, ortakun me shumicë prej 98% të kuotave të shoqërisë “Vlora International Airport - VIA” SHPK, i cili ka realizuar investime të dokumentuara mbi 80 milionë euro në këtë projekt.
· Vendimi i gjykatës ka prodhuar zhveshjen e shoqërisë “Mabco Constructions” nga ushtrimi real i të drejtave që rrjedhin nga zotërimi i kësaj kuote, duke prodhuar të njëjtat pasoja juridike të ndaluara një ditë më parë, më datë 22.12.2025, nga një gjykatë më e lartë, Gjykata e Apelit e Juridiksionit të Përgjithshëm Tiranë, me vendimin nr. 1777 (30-2025- 10924).
· Padia e ngritur nga “2A Group”, zotëruese e 2% të kuotave të “VIA” SHPK, si dhe nga vetë “VIA” SHPK, me objekt përjashtimin e zotëruesit të shumicës, është e pabazuar dhe absurde, duke përbërë shprehje të abuzimit flagrant me të drejtën. Sipas nenit 34 të KPC, kjo padi duhet të kishte çuar në pushimin e menjëhershëm të çështjes dhe në gjobitjen e paditësit për ngritje të padisë së pabazuar.
· Referuar nenit 299/c të KPC, gjykata duhet të vendosë pushimin e gjykimit të çështjes kur konstaton se padia nuk mund të ngrihej, duke mos shqyrtuar themelin e pretendimeve. 
· Vendimi i gjykatës, i cili pranoi kërkesën për sigurim padie, është marrë në  shkelje të rëndë të parimeve dhe procedurës ligjore. Ky vendim është i karakterizuar nga elementë të qartë të arbitraritetit dhe mosrespektimit të afateve dhe vendimeve të mëparshme.
· Mungesa e arsyeve për shqyrtim në dhomë këshillimi, në kundërshtim me nenin 205/2 të KPC dhe parimin e kontradiktoritetit.
· Vendim i paarsyetuar. Pavarësisht ekzistencës së dokumentit fizik, nuk ka argumente ligjore që mbështesin arsyetimin e gjykatës për pranimin e sigurimit të padisë.
· Në kundërshtim me vendimin e gjykatës së apelit. Vendimi i datës 23.12.2025 bie në  kundërshtim me vendimin nr. 1777 (30-2025-10924) të datës 22.12.2025 të Gjykatës së Apelit të Juridiksionit të Përgjithshëm Tiranë, e cila kishte ndryshuar masën e sigurimit të padisë mbi të njëjtat pretendime dhe fakte, duke ruajtur pjesërisht të drejtën e votës së ortakut të shumicës.
· Shkelje e jurisprudencës së Gjykatës së Lartë. Vendimi bie në kundërshtim me vendimet unifikuese të Kolegjeve të Bashkuara të Gjykatës së Lartë  nr. 10/2004 dhe nr. 3/2012, duke siguruar një masë të njëjtë me objektin e padisë, pa marrë parasysh interesat ligjore të të paditurit dhe duke lejuar sigurimin e një padie që nuk mund të ngrihet për shkak të mungesës së parakushteve procedurale, si pranueshmëria hipotetike, mundshmëria juridike dhe legjitimimi aktiv prima facie.
· Mosargumentimi i kushteve ligjore për sigurim padie. 
· Cenim i paanësisë së gjykatës. Vendimi dhe mënyra e veprimit të gjykatës së shkallës së parë, duke iu referuar të njëjtave fakte dhe pretendime, por duke vendosur një masë të ndryshme, reflekton një mungesë të theksuar të paanësisë dhe dëmton rëndë sigurinë juridike dhe të drejtat e subjektit të prekur.
· Vendimi i gjykatës bazohet në pretendimet e pabazuara të “2A Group” lidhur me kontratën e huasë me “Delphos Securities SARL”, duke e paraqitur marrëdhënien e zakonshme të kredidhënies si një formë të fshehtë kontrolli apo shitjeje të projektit. Gjykata e shkallës së parë, në mënyrë të parregullt, sërish ka vendosur t’i marrë parasysh këto pretendime si të mbështetura, pavarësisht mungesës së çdo prove konkrete. 
· “Facility agreement” është një kontratë huaje ose kredie, ku “VIA” nuk është palë dhe as projekti i aeroportit nuk është lënë garanci, sikurse është sqaruar edhe në gjykimin e mëparshëm. Gjithashtu, vlen të theksohet se kjo hua vetëm e “Mabcos” garantohet ekskluzivisht vetëm me asetet e “Mabco”-s dhe jo me asetet e “VIA”-s. Pra, pjesa e vendimit që bazohet në pretendimet spekulative të “2A Group” lidhur me këtë kontratë, është haptazi e pabazuar.
· Vendimi i gjykatës nuk argumenton se si ndryshimet formale si tjetërsimi i kuotave, ndryshimi i selisë apo i administratorit, mund të justifikojnë përjashtimin e ortakut të shumicës, në kundërshtim me rregullat ligjore që i lejojnë këtë të fundit të administrojë shoqërinë brenda kompetencave të tij dhe të mbrojë interesat e ortakut të pakicës.
· Vendimi i gjykatës është dhënë në kundërshtim të hapur me vendimin nr. 1777 (30- 2025-10924), datë 22.12.2025, pra, të një dite më parë, të Gjykatës së Apelit të Juridiksionit të Përgjithshëm Tiranë, që kishte ndryshuar të njëjtin disponim, bazuar në të njëjtat pretendime, mbi të njëjtat rrethana faktike, duke bërë të pavlefshëm një proces gjyqësor që kishte përfunduar me dhënien e atij vendimi nga gjykata e apelit dhe duke cenuar rëndë parimin e sigurisë juridike. Një gjë e tillë nuk mund të bëhet pa dhënë arsyet përkatëse, edhe në vështrim të nenit 451 shkronja “a” të KPC. 
· Përjashtimi i ortakut nuk përkufizohet vetëm nga humbja formale e statusit të ortakut, por nga zhveshja e tij nga ushtrimi real i të drejtave korporative që rrjedhin nga kuota. 
· Një qasje e tillë procedurale përbën shkelje të rëndë të parimit të ndarjes ndërmjet fazës së sigurimit të padisë dhe fazës së shqyrtimit në themel, si dhe cenon parimin e paanshmërisë gjyqësore, pasi krijon një paragjykim të qartë mbi rezultatin e pritshëm të gjykimit të themelit.
· Neni 102 (3) i ligjit “Për shoqëritë tregtare” lejon pezullimin e së drejtës së votës vetëm kur është i nevojshëm dhe i justifikuar për çështje të caktuara, në funksion të ruajtjes së gjendjes ekzistuese dhe sigurimit të padisë. Pra, kjo dispozitë nuk krijon një të drejtë automatike për pezullimin e së drejtës së votës, por vendos një kompetencë diskrecionare të kushtëzuar të gjykatës, e cila duhet të ushtrohet vetëm pas një vlerësimi të thelluar, konkret dhe të arsyetuar të rrethanave të çështjes. Ky rezultat bie ndesh me qëllimin e ligjit dhe me parimet themelore të së drejtës tregtare.
· Masa e vendosur nga gjykata për pezullimin e ushtrimit të të drejtave që burojnë nga kuota e “Mabco”-s përbën një shpronësim indirekt të investimit të huaj, në kuptim të nenit 7 (Shpronësimi, Dëmshpërblimi) të marrëveshjes ndërmjet Këshillit Federal të Zvicrës dhe Qeverisë së Republikës së Shqipërisë lidhur me promovimin dhe mbrojtjen e ndërsjellë të investimeve. 
· Në rastin konkret, pezullimi i të drejtës së votës së “Mabco”-s dhe përjashtimi i tij nga vendimmarrja e Asamblesë së Përgjithshme, kanë efektin praktik të asgjësimit të zotërimit dhe kontrollit efektiv mbi investimin, duke e lënë investitorin pa asnjë mjet real për të ndikuar në administrimin e shoqërisë ku ka investuar kapitalin e tij, si dhe krijon një paqartësi serioze në funksionimin dhe qeverisjen e shoqërisë. Kjo ndërhyrje shkon përtej çdo mase sigurimi të padisë me karakter ruajtës dhe transformohet në një kufizim substancial, i cili e zhvesh investitorin nga përfitimi ekonomik dhe përdorimi i kuotës, për një periudhë të pacaktuar kohe.
· Sipas nenit 4 (Mbrojtja) të marrëveshjes, shteti pritës ka detyrimin pozitiv të garantojë që investimet e investitorëve të palës tjetër të mos pengohen “me masa të pajustifikuara ose diskriminuese, administrimin, mirëmbajtjen, përdorimin, gëzimin, shtimin, shitjen ose, sipas rastit, likuidimin”. Pezullimi i të drejtës së votës së “Mabco”-s, kur ortaku tjetër vazhdon të gëzojë të drejtat e plota të pjesëmarrjes dhe të votës, përbën një pengesë të pajustifikuar dhe diskriminuese në ushtrimin e administrimit dhe gëzimit të investimit, në kundërshtim të qartë me këtë dispozitë. Gjithashtu, neni 5 i marrëveshjes (Trajtimi kombëtar dhe Trajtimi i kombit më të favorizuar) imponon mbi shtetin pritës detyrimin që investitorët e palës zvicerane të mos trajtohen në mënyrë më pak të favorshme sesa investitorët vendas apo ata të ndonjë shteti të tretë. Nëse masa e pezullimit zbatohet ekskluzivisht ndaj investitorit zviceran “Mabco”, ndërkohë që ortakut nga Republika e Kosovës i ruhen të drejtat e plota, kjo përbën shkelje të nenit 5 (2) dhe 5 (3), duke krijuar një trajtim diskriminues që cenon parimin e barazisë së investitorëve.
· Masa e sigurimit e miratuar nga gjykata e shkallës së parë tejkalon çdo standard të proporcionalitetit dhe bie ndesh jo vetëm me të drejtën e brendshme, por edhe me detyrimet ndërkombëtare të Republikës së Shqipërisë sipas marrëveshjes ndërmjet Këshillit Federal të Zvicrës dhe Qeverisë së Republikës së Shqipërisë lidhur me promovimin dhe mbrojtjen e ndërsjellë të investimeve.
· Shoqëria “2A Group” ka abuzuar me të drejtën që i njeh ligji për të ngritur padi. 
· Kërkesa për sigurim padie, e ndërtuar mbi një padi të tillë instrumentale dhe abuzive, nuk mund të gëzojë mbrojtje juridike.
· Në referim të nenit 102 (1) të ligjit “Për shoqëritë tregtare”, si dhe nenit 86/1, ortaku apo ortakët më të drejtë vote që nuk zotërojnë të paktën 30% të kuotave të një shoqërie me përgjegjësi të kufizuar, duke qenë në pamundësi për të marrë një vendim të zakonshëm asambleje, qoftë edhe me shumicën e thjeshtë të një kuorumi të tillë, të detyrueshëm sipas ligjit, nuk legjitimohen të kërkojnë përjashtimin e një ortaku tjetër dhe aq më pak, të një ortaku që zotëron shumicën prej 98% të kuotave, siç është “Mabco” në rastin për gjykim. Në këtë rast, ai mund të kërkojë vetëm likuidimin e kuotës, por jo përjashtimin e ortakut maxhoritar.
· Në rastin konkret, padia për përjashtimin e ortakut “Mabco Constructions SA” është ngritur nga një ortak minoritar, shoqëria “2A Group”, e cila zotëron vetëm 2% të kuotave të kapitalit të shoqërisë. Një ortak me një pjesëmarrje kaq minimale në kapitalin e shoqërisë nuk ka dhe nuk mund të ketë asnjë mundësi reale ligjore për të realizuar përjashtimin e një ortaku tjetër përmes mekanizmave korporativë të parashikuar nga ligji, pasi i mungon shumica minimale e kërkuar për marrjen e një vendimi të tillë në asamble.
· Sa i takon shoqërisë tjetër paditëse, “VIA” SHPK, asaj i mungon legjitimimi aktiv formal në dukje prima facie, edhe ky parakusht procedural, mungesa e të cilit pamundëson investimin e gjykatës për të shqyrtuar në themel. Përjashtimi i ortakut, referuar natyrës së tij juridike si proces, përbën një konflikt ndërmjet ortakëve, që lidhet me marrëdhëniet e brendshme korporative dhe me ushtrimin e të drejtave dhe detyrimeve që rrjedhin nga statusi i ortakut. Në këtë lloj konflikti, shoqëria, si person juridik i veçantë dhe i ndarë nga ortakët e saj, nuk është mbajtëse e së drejtës materiale për të kërkuar përjashtimin e një ortaku nga vetvetja dhe, për rrjedhojë, nuk gëzon legjitimitet aktiv për të ngritur një padi të tillë. Kjo situatë e shndërron shoqërinë nga një subjekt i pavarur juridik, në një instrument procedural të një ortaku minoritar, duke deformuar mekanizmat e qeverisjes korporative dhe duke cenuar barazinë e ortakëve.
· Në rastin konkret, as në padi dhe as në pjesën e kërkesës për sigurimin e padisë, pjesë integrale e saj, por as në vendimin e gjykatës së shkallës së parë objekt ankimi, nuk argumentohet konkretisht se nga cili parashikim konkret të nenit102 të ligjit “Për shoqëritë tregtare” mbulohen veprimet e shoqërisë së paditur “Mabco”. 
· Nuk provohet se ekziston dhe as argumentohet se duket se mund të ekzistojë ndonjë veprim, në cilindo formë, që të jetë ndërmarrë nga “Mabco” dhe që cenon të drejtat e ortakut të pakicës “2A Group’, përfshirë në mënyrë specifike ndonjë veprim, sado i vogël qoftë, që të ketë penguar mbarëvajtjen apo funksionimin e “VIA”-s.

30. Mbi ankimin si më sipër, Gjykata e Apelit të Juridiksionit të Përgjithshëm, me vendimin nr. 185 (30-2026-1569), datë 19.02.2026, ka vendosur:
“Lënien në fuqi të vendimit nr. 17959, datë 23.12.2026 të Gjykatës së Shkallës së Parë të Juridiksionit të Përgjithshëm Tiranë”.
Gjykata e Apelit të Juridiksionit të Përgjithshëm ka arsyetuar se: “ [...] Gjen të pabazuar shkakun e ankimit të ngritur në lidhje me cenimin e parimit të sigurisë juridike. Gjykata e apelit vlerëson se në rastin konkret  nuk ndodhemi para disponimit të gjykatës për të njëjtën çështje, për të cilën është dhënë vendimi nr. 1777, datë 22.12.2025 i Gjykatës së Apelit të Juridiksionit të Përgjithshëm, të cilit i referohet pala ankuese.
Çështja objekt gjykimi (shqyrtimi i kërkesës për sigurim padie) bazohet në padinë me objekt “Përjashtimin e ortakut, shoqëria “Mabco Constructions”. Ndërkohë që çështja për të cilën ka disponuar gjykata e apelit me vendimin nr. 1777, datë 22.12.2025 (sigurimi i padisë), lidhet me padinë me objekt: “1. Konstatimin e pavlefshmërisë absolute të vendimit të shoqërisë “Mabco Constructions SA”, ortak i shoqërisë “Vlora International Airport – VIA” SHPK, marrë me datë 21.08.2025, “Për kufizimin e çdo transferimi pronësie (të kaluar, të tashëm apo të ardhshëm) të kuotave të zotëruara nga “Mabco” në kapitalin themeltar të “VIA”, deri në një vendimmarrje të dytë dhe të regjistrimit të tyre në Qendrën Kombëtare të Biznesit, depozituar me datën 22.08.2025 pranë QKB, me numër të çështjes CN-516234-08-25, me pasojë fshirjen e këtij regjistrimi. 2. Detyrimin e palës së paditur të më njohë pronësinë mbi kuotat në masën e 47% në shoqërinë “VIA”, të formalizuar në aktet lidhura në mes palëve dhe konkretisht: - “Marrëveshje Shitje & Blerje”, së datës 19.06.2024; - Transaksionit bankar të shitjes, me numër 68100563540004; - Vendimit të datës 20.07.2023 të Asamblesë së Ortakëve të shoqërisë “Mabco Constructions SA”; - Vendimit të datës 03.04.2025 të Asamblesë së Përgjithshme të Ortakëve të shoqërisë “2A Group”; - Kontratës së Shitjes së Kuotave nr. 2437 Rep., 941 Kol., datë 03.04.2025, ndërmjet subjektit “Maconstrucion SA” dhe blerësit shoqërisë “2A Group”. 3. Detyrimin për të kryer veprimin e regjistrimit në QKB të Kontratës së Shitjes së Kuotave, në zbatim të nenit 2 të Kontratës së Shitjes së Kuotave me nr. 2437 Rep., 941 Kol., datë 03.04.2025. 4. Konstatimin e pavlefshmërisë absolute të vendimit të Asamblesë së Përgjithshme të Ortakëve, datë 01.09.2025, të shoqërisë “VIA” SHPK, për shkarkimin e administratorit të kësaj shoqërie, z. Valon Lluka dhe emërimin e administratorit z. Mentor Hajdaraj, ... 5. Konstatimin e pavlefshmërisë absolute të veprimit juridik, Kontratë e Huasë për financimin e portit ndërkombëtar të Vlorës, datë 26.03.2025, lidhur ndërmjet “Mabco Constructions SA” dhe “Delphos Securities SARL Compartment Bernina” të shoqërisë “Mabco Constructions SA”, si dhe çdo veprim tjetër me objekt hua, tjetërsim kuote, peng apo çdo veprim tjetër, për të cilin nuk kemi shprehur vullnet, të cilët dëmtojnë interesat e ligjshme pasurore të shoqërisë “VIA”, si dhe interesat pasurore dhe pozitën e ortakut të pakicës, si dhe janë vendimmarrje të pamiratuara nga Asambleja e Përgjithshme e Ortakëve të shoqërisë “VIA”, kjo në kundërshtim me nenet 14, 81, 83, 8 të ligjit nr. 9901/2008 “Për tregtarët dhe shoqëritë tregtare”.
Pavarësisht se palët janë të njëjta në të dyja çështjet, objekti dhe shkaku i padisë janë të ndryshëm, duke diktuar nevojën e shqyrtimit të tyre në mënyrë të pavarur nga njëra-tjetra. Kërkesat për sigurim padie janë kërkesa, shqyrtimi i të cilave është i lidhur me padinë për sigurimin e së cilës ato kërkohen. Fakti që ndërmjet të njëjtave palë ka disa procese gjyqësore të investuara mbi bazën e padive me objekt dhe shkak ligjor të ndryshëm, nuk nënkupton kufizimin për palët për të kërkuar sigurim padie në secilin prej proceseve gjyqësore.  
Nga ana tjetër, ekzistenca e një mase sigurimi në një proces nuk përbën automatikisht pengesë për marrjen e një mase tjetër në një proces tjetër, nëse ekzistojnë rrethana të ndryshme faktike dhe juridike që e justifikojnë atë apo nëse masa e kërkuar lidhet ekskluzivisht me sigurimin e objektit të padisë konkrete. Kjo lidhet me faktin se çdo padi ka objektin e vet dhe rrjedhimisht përmban rrezikun e vet të pavarur nga paditë e tjera, për t’u bërë e paefektshme pa ndërhyrjen e gjykatës.
Nga përmbajtja e vendimit nr. 1777 (30-2025-10924), datë 22.12.2025 të Gjykatës së Apelit të Juridiksionit të Përgjithshëm Tiranë, të administruar në cilësinë e provës mbi bazën e kërkesë së palës ankuese, gjykata e apelit vlerëson se gjykata ka marrë në shqyrtim dhe është shprehur në lidhje me nevojën e sigurimit të padisë, referuar objektit të padisë për të cilën është kërkuar marrja e masës. Ndërkohë që rezulton se padia objekt gjykimi është tërësisht e ndryshme nga padia për të cilën është dhënë masa e sigurimit me vendimin e mësipërm dhe gjykata e shkallës së parë ka vlerësuar nevojat e sigurimit në mënyrë të pavarur nga vendimi i mësipërm. Në rrethanat e mësipërme, gjykata e apelit vlerëson se në rastin konkret nuk ndodhemi në kushtet e cenimit të sigurisë juridike, sa kohë që palët i janë drejtuar gjykatës me padi të ndryshme, shqyrtimi i të cilave, si për sa i përket themelit të pretendimeve, ashtu edhe sa i përket nevojës për marrjen e masës së sigurimit është i pavarur, në kushtet kur vlerësimi i marrjes së masës së sigurimit lidhet me objektin konkret të padisë, me qëllim që vendimi që do të jepet të jetë i efektshëm. 
Masat e sigurimit të padisë janë të lidhura integralisht dhe funksionalisht me padinë për sigurimin e së cilës kërkohen dhe se i shërbejnë gjithnjë ruajtjes së efektivitetit të padisë si mjet juridik (vendimi nr. 00-2023-3466, datë 31.7.2023 i Kolegji Civil i Gjykatës së Lartë). Në këtë drejtim, gjykata e apelit vlerëson se fakti që një masë sigurimi mund të vlerësohet si e papërshtatshme për të garantuar efektivitetin e një padie të caktuar, nuk nënkupton domosdoshmërisht mungesën e efektivitetit të saj për një padi me objekt dhe shkak ligjor të ndryshëm nga e para. Këto elementë i nënshtrohen një vlerësimi të pavarur të gjykatës në secilin rast dhe nuk përbëjnë shkak përjashtues për të vlerësuar përsëri kërkesën për sigurim padie, në kushtet e paraqitjes së një padie të re, të ndryshme nga e para.
Në vijim të analizës së mësipërme, gjykata e apelit e gjen të pabazuar edhe shkakun e ankimit që lidhet me mungesën e parakushteve për pranueshmërinë e padisë, si shkak mbi të cilin duhet të rrëzohet kërkesa për sigurimin e padisë. Gjykata e apelit vlerëson se kërkesa për sigurimin e padisë shqyrtohet para themelit të padisë. Ligji ka parashikuar kritere të posaçme mbi të cilat gjykata vlerëson nëse ekzistojnë ose jo kushtet e sigurimit të padisë, bazuar edhe në detyrimin e gjykatës për të mos paragjykuar zgjidhjen e çështjes në themel. Jo vetëm kaq, por ligji parashikon mundësinë e paraqitjes së kërkesës për sigurimin e padisë para paraqitjes së vetë padisë. Në këto kushte, gjykata e apelit vlerëson se në rastin konkret vlerësimi i gjykatës në lidhje me legjitimimin e palëve apo bazueshmërinë e padisë i përket themelit të shqyrtimit të çështjes. Kodi i Procedurës Civile ka parashikuar urgjencën e trajtimit të këtyre kërkesave në afate të shpejta, për të garantuar të pacenuara interesat e palëve deri në zgjidhjen e çështjes në themel.
Në të njëjtën linjë arsyetimi si më sipër, gjykata e apelit vlerëson se në këtë fazë të shqyrtimit të kërkesës për sigurim padie, gjykata nuk mund të vlerësojë as legjitimitetin aktiv material të palës paditëse, pasi një qëndrim i tillë do të paragjykonte zgjidhjen e çështjes në themel. Referuar shkaqeve të ankimit të palës së paditur, pavarësisht pretendimit për mungesë legjitimiteti procedural prima facie, gjykata e apelit vlerëson se në përmbajtje ato i referohen mungesës së legjitimitetit material të palës paditëse, vlerësimi i të cilit i përket gjykimit në themel të çështjes me vendim përfundimtar. Ky përfundim bazohet edhe në vendimin nr. 00-2025-1088(150), datë 12.03.2025 të Gjykatës së Lartë. Në rastin konkret, palët, ndër të tjera, kanë qëndrime të ndryshme në lidhje me përqindjet e kuotave që zotërojnë në shoqëri, si dhe në lidhje me respektimin e ligjit në drejtim të procedurave të ndjekura nga Asambleja e Ortakëve para ngritjes së padisë. Secila prej palëve e interpreton në mënyrë të ndryshme efektin që ka kontrata e kalimit të 47% të kuotave, e lidhur ndërmjet të paditurit shoqëria “Mabco Constructions” dhe paditësit shoqëria “2A Group”, si dhe efektin juridik që sjell regjistrimi në QKB i kësaj kontrate. Bazuar në këto pretendime dhe prapësime, pala paditëse pretendon se është zotëruese e 49% të kuotave në raport me 51% të palës së paditur, ndërkohë që pala e paditur pretendon se është zotëruese e 98% të kuotave në raport me 2% të palës paditëse. Nga ana tjetër, në gjykimin në gjykatën e apelit, palët kanë pohuar se sipas kontratës së bashkëpunimit, kanë rënë dakord që përqindja e kuotave që do të zotërojë secila prej tyre në shoqërinë “VIA” mund të ndryshojë dhe do të përcaktohet në fund të realizimit të projektit, bazuar në vlerën e investimit të secilës prej tyre. 
Në rastin e shqyrtimit të kërkesës për sigurim padie, gjykata nuk mund të marrë në shqyrtim pretendime që lidhen me zgjidhjen e çështjes në themel, por vlerëson nëse ka një të drejtë subjektive të mundshme, lidhjen midis kërkuesit dhe së drejtës që synohet të mbrohet dhe ekzistencën e një rreziku real që e drejta e pretenduar të dëmtohet pa ndërhyrjen e gjykatës. Në sintezë të analizës së mësipërme, gjykata e apelit vlerëson se pretendimet e ngritura në ankim nga pala e paditur, sa i përket mungesës së legjitimimit të palës paditëse apo paligjshmërisë së pretendimeve të ngritura në padi, nuk mund të merren në shqyrtim nga gjykata e apelit në kuadër të shqyrtimit të ankimit të veçantë ndaj vendimit për sigurimin e padisë, pasi do të cenonin kufizimin e mosparagjykimit të zgjidhjes së çështjes në themel.
Në vijim të arsyetimit të mësipërm (nenet 202,206), gjykata e apelit analizon shkaqet e tjera të ankimit që lidhen me pretendimin për mungesën e kritereve ligjore për sigurimin e padisë në rastin konkret.  Gjykata e apelit vlerëson se marrja e masës së sigurimit nga gjykata parashikohet në nenin 202 të KPC. Në interpretim dhe zbatim të dispozitave të mësipërme, gjykata e apelit konstaton se, me të drejtë gjykata e shkallës së parë ka vlerësuar se në rastin konkret padia mbështetet në prova me shkresë, duke e konsideruar të plotësuar njërin nga rastet kur lejohet sigurimi i padisë. Gjykata e apelit çmon se në vlerësim të kriterit të parashikuar nga germa “a” e nenit 202 të KPC (padia mbështetet në prova me shkresë), gjykata vlerëson në mënyrë sipërfaqësore mbështetjen e padisë në prova shkresore, pa vlerësuar në themel bazueshmërinë e kërkimeve, duke mos paragjykuar zgjidhjen e çështjes.
Në këtë drejtim, gjykata e apelit vlerëson se drejt ka analizuar gjykata e shkallës së parë në lidhje me vlerësimin e këtij kriteri. Nga aktet e fashikullit gjyqësor, rezulton se pala paditëse ka paraqitur prova, mbi bazën e të cilave bazon pretendimet e ngritura në padi, si dhe prova mbi të cilat ka mbështetur argumentet në lidhje me ngutshmërinë e shqyrtimit të kërkesës, si dhe në lidhje me rrezikun për pamundësinë apo vështirësinë e ekzekutimit të vendimit eventual të gjykatës.
Në rastin konkret, gjykata e shkallës së parë, pasi ka bërë një vlerësim sipërfaqësor të provave me shkresë të paraqitura nga pala paditëse, ka vlerësuar se ekziston një e drejtë subjektive e mundshme, e cila kërkohet të mbrohet në mënyrë të përkohshme nëpërmjet sigurimit të padisë. Në krijimin e bindjes së brendshme të gjykatës për të disponuar në favor të kërkesës për sigurimin e padisë, janë marrë në vlerësim disa prova të tjera të paraqitura nga pala paditëse që lidhen me kryerjen e veprimeve juridike, që sipas palës ankuese, lidhen me  tjetërsimin e fshehur të aseteve të shoqërisë “VIA”, përpjekje të palës së paditur për të ndryshuar statutin, në mënyrë të tillë që të krijojë mundësi për anulimin në mënyrë të njëanshme të kuotës së ortakut në pakicë, si dhe në ndryshimin e shumicës për marrjen e vendimeve të rëndësishme në Asamblenë e Ortakëve; veprime të njëpasnjëshme të palës së paditur për të ndryshuar administratorin, etj.
Nga ana tjetër, në lidhje me ekzistencën e kritereve të tjera për të vendosur sigurimin e padisë, në interpretim të dispozitave të mësipërme, si dhe të një praktike të konsoliduar të Gjykatës së Lartë në lidhje me marrjen e masës së sigurimit, krahas plotësimit të elementeve formalë për paraqitjen e kërkesës për sigurim padie, gjykata e apelit, bazuar në shkaqet e ankimit, çmon të marrë në analizë ekzistencën dhe plotësimin e kushteve thelbësore të nevojshme për sigurimin e padisë: Ekzistenca e frikës që ekzekutimi i vendimit për të drejtën që kërkohet të mbrohet do të bëhet i pamundur ose i vështirë; dhe/ose ekzistenca e mundësisë që paditësit t’i shkaktohet një dëm i rëndë nga mosekzekutimi i vendimit.
Në lidhje me ekzistencën e këtyre kritereve ligjore, gjykata e apelit vlerëson se me të drejtë gjykata e shkallës së parë ka konkluduar se në rastin konkret ekziston rreziku që ekzekutimi i vendimit të gjykatës (nëse eventualisht do të jetë në favor të paditësit) të bëhet i pamundur ose i vështirë, si dhe rreziku që këtij të fundit t’i shkaktohet një dëm i rëndë dhe i pariparueshëm. Sikurse ka rezultuar nga provat e administruara nga pala paditëse, pala e paditur ka ndërmarrë disa veprime që lidhen thelbësisht me mënyrën e administrimit të shoqërisë dhe drejtimin financiar të saj, të tilla që krijojnë dyshim për anulimin e kuotës së ortakut në pakicë dhe humbjen plotësisht të të drejtës subjektive të tij që po kërkohet të mbrohet nëpërmjet padisë, si dhe njëkohësisht dyshim për shkaktimin e një dëmi edhe për vetë shoqërinë “VIA” SHPK, nëpërmjet lidhjes së një kontrate në dukje financimi të projektit, por që krijon dyshim të arsyeshëm se përbën rrezik për vendosjen e shoqërisë “VIA” nën kontrollin e plotë dhe të pakthyeshëm të huadhënësit. Pala paditëse ka listuar të gjitha veprimet dhe vendimet e marra mbi bazën e së drejtës së votës së shoqërisë “Mabco Constructions” dhe njëkohësisht ka analizuar edhe rrezikun konkret që vjen nëse nuk i pezullohet e drejta e votës kësaj pale, në funksion të garantimit të efektshmërisë së vendimit gjyqësor që do të jepet në fund të gjykimit, apo për të shmangur dëmin e rëndë dhe të pariparueshëm që mund t’i shkaktohet shoqërisë “VIA”, si dhe shoqërisë “2A Group”, si një nga ortakët e kësaj të fundit. 
Konkretisht kjo palë ka listuar, duke paraqitur në cilësinë e provës: Vendimi i shoqërisë “Mabco Constructions SA” për ndryshimin e adresës së shoqërisë, e cila sipas palës paditëse është marrë pa thirrur një mbledhje të Asamblesë së Ortakëve dhe pa njoftuar ortakun e pakicës.  Vendimi i shoqërisë “Mabco Constructions SA” për të ndaluar tjetërsimin e kuotave të saj në “VIA”, si dhe regjistrimi i këtij vendimi në faqen e “VIA” pranë QKB. Sipas palës paditëse, edhe pse ky është një vendim i Asamblesë së Përgjithshme të shoqërisë “Mabco”, ai është regjistruar në faqen e shoqërisë “VIA”, pavarësisht se për këtë të fundit nuk është thirrur mbledhja e asamblesë.  Vendimi i Asamblesë së Përgjithshme për shkarkimin e administratorit Valon Lluka dhe emërimin e administratorit të ri Mentor Hajdaraj, vendim ky që sipas palës paditëse është marrë po ashtu në kundërshtim me procedurën e përcaktuar në ligj dhe statutin e shoqërisë (përmes një njoftimi të pavlefshëm të ortakut të pakicës). Kontrata datë 26.03.2025 e lidhur ndërmjet shoqërisë “Mabco Constructions SA” dhe “Delphos Securities SARL Compartment Bernina” për marrjen nga ana e saj të një huaje në një vlerë 97.000.000 euro, për financimin e objektit të kontratës së koncesionit, pavarësisht se “VIA” cilësohet si huamarrës shtesë, kontratë e cila nuk është miratuar në mbledhjen e Asamblesë së Ortakëve të VIA dhe po kështu, sipas palës paditëse, përmban dispozita që janë në dëm të interesave të kësaj shoqërie dhe të ortakut tjetër të saj dhe sjellin si pasojë marrjen e kontrollit të plotë të shoqërisë VIA nga huadhënësi.
Në lidhje me sa më sipër, pala paditëse ka argumentuar mjaftueshëm në lidhje me rrezikun që vjen nga implementimi i kontratës së financimit të lidhur me “Delphos Securities SARL Compartment Bernina”, duke arsyetuar, ndër të tjera, se të gjitha veprimet e tjera të ndërmarra nga pala e paditur, shoqëria “Mabco”, lidhen pikërisht me krijimin e kushteve juridike për implementimin e kësaj kontrate.
Gjykata e apelit vlerëson se në rastin konkret, pala e paditur, shoqëria “Mabco”, ka pohuar nënshkrimin e kontratës së financimit me “Delphos Securities SARL Compartment Bernina”,  por në ankim, si dhe në seancën gjyqësore të zhvilluar para gjykatës së apelit, ka argumentuar se kjo është një kontratë e lidhur nga vetë “Mabco”, dhe jo nga “VIA”. Pavarësisht këtij fakti, gjykata e apelit vlerëson se në rastin konkret nga të dyja palët është pohuar se në dispozitat e kësaj kontrate janë përfshirë klauzola që e konsiderojnë shoqërinë “VIA” si huamarrës shtesë me detyrimin e nënshkrimit të aneksit të kontratës, e cila hyn në fuqi në të njëjtën datë me kontratën kryesore. Pavarësisht se pala e paditur ka ngritur pretendime në lidhje me mungesën e formës së kërkuar nga ligji të kontratës së paraqitur nga pala paditëse, nuk e ka depozituar këtë kontratë në formë origjinale, në kushtet kur ka pohuar se është pala nënshkruese e saj. Gjykata e apelit e ka pyetur në seancë në lidhje me depozitimin e kësaj prove nga kjo palë, por kjo e fundit ka deklaruar fillimisht se do ta paraqesë në gjykimin në themel dhe më pas, është shprehur se është kopje e saj konfidenciale. E pavarësisht këtij fakti, nuk ka kundërshtuar apo mohuar citimet e dispozitave të kontratës të parashtruara nga pala paditëse.
Nga ana tjetër, sikurse i ka cituar në mënyrë të detajuar pala paditëse në parashtrimet me shkrim të depozituara në gjykimin në shkallë të parë dhe në gjykatën e apelit, kjo kontratë parashikon dispozita që konsiderohen të disfavorshme në raport me “VIA”, në kushtet kur parashikohen interesa më të larta të financimit në raport me kredinë e marrë në “BKT”, përmban kushte të cilat janë shumë të vështira apo të pamundura për t’u përmbushur nga “VIA”, si dhe përmban penalitete dhe kufizime që përbëjnë rrezik real që në mënyrë të fshehur të vendosin administrimin e aeroportit në kontrollin e shoqërisë “Delphos Securities SARL Compartment Bernina”. 
Në vijim të arsyetimit të saj, pala paditëse ka argumentuar se rreziku i kalimit të shoqërisë “VIA” në zotërim të këtij huadhënësi buron jo vetëm nga interesat shumë të larta që burojnë nga kjo kontratë kredie për “VIA”-n dhe plani financiari i shlyerjes së detyrimeve që burojnë nga kjo kontratë (të cilat janë plotësisht të pamundura për t’u përmbushur nga shoqëria “VIA”, bazuar kjo në planin financiar të miratuar me kontratën koncesionare), por bazuar edhe në faktin se përmes kësaj kontrate kredie shoqëria “VIA” kalon në zotërimin absolut të këtij huadhënësi. Në lidhje me këtë pretendim, pala paditëse ka arsyetuar se kontrata e financimit: (i) imponon aksesionimin e detyrueshëm të VIA-s si “Huamarrës Shtesë”; (ii) kërkon shlyerjen e plotë të BKT-së si kusht paraprak jo për interesin e VIA-s, por për lirimin e pengjeve dhe zëvendësimin e tyre me instrumente të reja sigurie në favor të huadhënësit; (iii) vendos kufizime dhe veto mbi dokumentet e projektit, dokumentet kushtetuese dhe qeverisjen korporative; (iv) krijon mekanizma “events of default” të zgjeruar që e bëjnë pothuajse të pashmangshme aktivizimin e “acceleration”; dhe (v) nëpërmjet natyrës së “compartment” dhe klauzolave “no-petition/limited recourse”, redukton ose shuan mjetet reale juridike të palëve shqiptare kundrejt subjektit të titullizimit.
Në kuadër të analizës së rrezikut në rastin konkret, si bazë objektive për të ligjëruar marrjen e masës së sigurimit të padisë, pala paditëse ka argumentuar në mënyrë shteruese edhe në lidhje me natyrën e shoqërisë financuese, e krijuar si “Compartment Bernina” me qendër në Luksemburg. Pala paditëse ka argumentuar rrezikun në rastin konkret, bazuar jo vetëm në përmbajtjen e kontratës së financimit, por edhe të formës juridike të shoqërisë huadhënëse, e tillë që e vendos në rrezik  apo pamundëson mbrojtjen juridike të interesave të shoqërisë “VIA” apo të vetë ortakut në pakicë, pasi “VIA” SHPK, “2A Group” dhe shteti shqiptar humbasin automatikisht çdo të drejtë për të ushtruar kërkesëpadi, pretendim apo kompensim ndaj “Delphos”-it, ndaj kompartmentit apo ndaj investitorëve që kanë përfituar nga mbyllja. 
Në lidhje me sa më sipër, gjykata e apelit vlerëson se në rastin konkret pala paditëse ka argumentuar mjaftueshëm ekzistencën e rrezikut që në rastin konkret ekzekutimi i vendimit mund të bëhet i pamundur, si dhe në lidhje me dëmin e rëndë dhe të pariparueshëm që mund t’i shkaktohet paditësit dhe vetë projektit koncesionar, nëse nuk merret masa e sigurimit të padisë. Në rastin konkret është provuar se pala e paditur “Mabco”, përveçse nënshkrimit të kontratës së mësipërme, ka ndërmarrë edhe disa veprime të tjera që lidhen me administrimin e shoqërisë “VIA”, të cilat në një vlerësim prima facie krijojnë dyshimin se i shërbejnë krijimit të kushteve për implementimin e kontratës së mësipërme, sikurse është përpjekja për ndryshimin e statutit duke përfshirë në draft disa klauzola që kufizojnë mbrojtjen e ortakut në pakicë, vendime për ndryshimin e administratorit, vendime që kufizojnë kalimin e kuotave në favor të shoqërisë “2A Group”, apo veprime të pasqyrimit/mospasqyrimit të vendimeve në regjistrin tregtar. Të gjitha këto veprime të analizuara në kompleksitet krijojnë dyshimin e arsyeshëm që përbëjnë rrezik për interesat e palës paditëse dhe efektshmërinë e vendimit gjyqësor, pasi nënshkrimi i kontratës me “Delphos” nga shoqëria “VIA” si bashkëhuamarrëse përbën rrezik për të sjellë efekte të pakthyeshme për të gjitha arsyet e analizuara me lart.
Në sintezë të analizës së mësipërme, gjykata e apelit vlerëson se, ndryshe nga sa pretendon pala ankuese në ankim, në rastin konkret plotësohen kushtet për marrjen e masës së sigurimit të padisë dhe se gjykata e shkallës së parë ka vlerësuar drejt ekzistencën e këtyre kushteve. Në rastin konkret, gjykata e apelit vlerëson se deri në momentin që gjykata që gjykon çështjen në themel do të vlerësojë në thelb përmbajtjen e kontratës së financimit të lidhur me “Delphos”  dhe ligjshmërinë e veprimeve apo vendimeve të tjera vijuese të marra nga shoqëria “Mabco” në cilësinë e ortakut në shumicë në shoqërinë “VIA”, është e nevojshme që të pezullohet e drejta e votës. Marrja e kësaj mase është e nevojshme, pasi, bazuar në rrethanat e analizuara më sipër,  rezulton qartë rreziku që vendimi që mund të merret në përfundim të gjykimit për mbrojtjen e të drejtave të tyre mund të bëhet i pamundur për t’u realizuar apo ky ekzekutim të vështirësohet së tepërmi.
Në arritjen e këtij përfundimi, gjykata e apelit përveçse interesave të shoqërisë “VIA” dhe të ortakut në pakicë, veçanërisht mban në konsideratë faktin se në rastin konkret shoqëria “VIA” është krijuar dhe operon për realizimin e një projekti që buron nga një kontratë koncesionare, me objekt ndërtimin e Aeroportit Ndërkombëtar të Vlorës. Ky i fundit është një vepër publike dhe marrja e masës së sigurimit në rastin konkret është e nevojshme edhe në kuadër të mbrojtjes së interesit publik nga ekzistenca e një dëmi të rëndë dhe të pariparueshëm që mund të vijë për shtetin shqiptar nëse kontrolli i Aeroportit të Vlorës i kalon një shoqërie të huaj, e cila nuk ka një marrëveshje me shtetin shqiptar. Referuar dispozitave të kontratës së lidhur me “Delphos”, të cituara nga pala paditëse, evidentohet se përveçse klauzolave që rrezikojnë që “VIA” të jetë në pamundësi të përmbushjes së detyrimit, rezulton se janë parashikuar edhe dispozita sipas të cilave huadhënësi duhet të informohet për të gjithë veprimtarinë e “VIA”, si: ndryshimin e statutit, ndryshimin e administratorit, ristrukturimin, deri në njoftimin e tij për informacionet konfidenciale që i dërgohen MIE. Në raportin ndërmjet interesit publik dhe atij privat, prevalon ky i fundit, i cili përbën edhe bazën kryesore mbi të cilën justifikohet edhe kufizimi i të drejtave themelore. Në rastin konkret është argumentuar mjaftueshëm se ekziston një rrezik real dhe konkret që të vijë një dëm i rëndë dhe i pakthyeshëm për veprën publike, nëse nuk merret masa e sigurimit të padisë.
Në lidhje me domosdoshmërinë dhe efektivitetin e masës së sigurimit të marrë nga gjykata e shkallës së parë, gjykata e apelit mban në konsideratë faktin se sjellja e palës ankuese ka vijuar të jetë aktive, duke ndërmarrë disa veprime të njëpasnjëshme për të marrë vendime të njëanshme në Asamblenë e Ortakëve, të tilla si: ndryshimi i adresës së shoqërisë pa njoftuar ortakun në pakicë për mbledhjen e asamblesë, vendime të njëanshme për bllokimin e procesit të kalimit të kuotave dhe regjistrimit të kontratës së kalimit të kuotave në QKB, ndryshime të administratorit, përpjekje për të ndryshuar statutin duke parashikuar mundësinë e anulimit të kuotës së ortakut në pakicë nga ortaku në shumicë dhe duke ulur shumicën e nevojshme për marrjen e vendimeve të tilla (referuar përmbajtjes së draft-statutit), nënshkrimi i kontratës së financimit me “Delphos” pa njoftuar paraprakisht “VIA”, pavarësisht se kjo e fundit, sipas pohimeve edhe të vetë palës së paditur, është parashikuar të jetë huamarrës shtesë, me efekte nga lidhja e kontratës me “Mabco”, etj. Nga ana  tjetër, edhe pas marrjes së masës së parë të sigurimit të padisë, pala e paditur ka reflektuar sjellje vijuese të së njëjtës natyre, duke  thirrur mbledhjen e Asamblesë së Ortakëve për ndryshimin e administratorit, menjëherë sapo gjykata e apelit ka ndryshuar vendimin e gjykatës së shkallës së parë dhe i ka kufizuar të drejtën e votës vetëm për tjetërsimin 47% të kuotave. Vendimi nr. 1777 i Gjykatës së Apelit është dhënë më datë 22.12.2025 dhe ditën e nesërme më datë 23.12.2025, pala e paditur ka thirrur Asamblenë e Përgjithshme me rend dite shkarkimin e administratorit ekzistues dhe emërimin e administratorit të ri.
Në vijim të analizës së shkaqeve të ankimit, gjykata e apelit i gjen të pabazuara pretendimet e ngritura nga pala ankuese sa i përket përshtatshmërisë së masës së sigurimit të padisë në rastin konkret dhe ligjshmërisë së saj në respektim të vendimit unifikues nr. 10, datë 24.03.2004.  Në zbatim të nenit 206 të KPC, në kuadër të masave të sigurimit të padisë që mund të vendosë gjykata, ligji ka parashikuar sekuestrimin e sendeve të luajtshme dhe të paluajtshme, si dhe të kredive të debitorit ose marrjen e masave të tjera të përshtatshme të vlerësuara nga gjykata. Në rastin konkret, në kuadër të vlerësimit të masës së përshtatshme të sigurimit të padisë, gjykata e shkallës së parë ka referuar në ligjin e posaçëm. Konkretisht në nenin 101 të ligjit nr. 9901, datë 14.04.2008 “Për tregtarët dhe shoqëritë tregtare”, në të cilin parashikohen rastet dhe procedurat që ndiqen për përjashtimin e ortakut, në pikën 3 të tij.
Në zbatim të dispozitës ligjore të mësipërme, gjykata e apelit vlerëson se në rastet e padive me objekt “Përjashtimin e ortakut”, vetë ligjvënësi ka cilësuar si masë të përshtatshme pezullimin përkohësisht të të drejtës së votës dhe të drejtave që rrjedhin nga zotërimi i kuotës për ortakun për të cilin kërkohet përjashtimi. Marrja e kësaj mase sigurimi nuk vlerësohet nga gjykata si disponim i  njëjtë me kërkimin e padisë dhe nuk përbën përjashtim de facto të ortakut, të cilit i është pezulluar e drejta e votës. Pezullimi i së drejtës së votës ka karakter të përkohshëm dhe nuk nënkupton që ortaku të cilit i është pezulluar e drejta e votës nuk duhet të informohet në lidhje me veprimtarinë e shoqërisë dhe vendimet që merr Asambleja e Përgjithshme.
Gjithashtu, këtij ortaku i njihet edhe e drejta për të kundërshtuar ligjërisht këto vendime nëse nuk i vlerëson se janë marrë në respektim të ligjit.  Masa e sigurimit në rastin konkret, përveçse parashikohet shprehimisht nga ligji si e tillë,  është instrument procedural me funksion ruajtës, e cila vendoset vetëm për të garantuar që gjykimi i padisë të mos mbetet pa efekt dhe si rregull është e kthyeshme dhe zgjat vetëm deri në zgjidhjen e mosmarrëveshjes. Ortaku, të cilit i është pezulluar e drejta, vijon të ruajë cilësinë e tij  si ortak i shoqërisë (sa kohë nuk është përjashtuar si i tillë), si dhe nuk sjell asnjë efekt në lidhje me vendimet e marra deri në momentin e sigurimit të padisë. 
Në sintezë të analizës së mësipërme, gjykata e apelit vlerëson se pezullimi i të drejtës së votës, si masë sigurimi, nuk përbën disponim të njëjtë me objektin e padisë për përjashtim, sepse nuk shuan statusin e ortakut dhe nuk prodhon efektet përfundimtare të përjashtimit. Kjo masë sigurimi shërben vetëm për të ruajtur gjendjen dhe për të garantuar efektivitetin e vendimit që do të merret në themel. 
Në vijim të arsyetimit të mësipërm, gjykata e apelit vlerëson se, përveçse masa e sigurimit e caktuar nga gjykata e shkallës së parë është e parashikuar në ligj, ajo vlerësohet e përshtatshme në rastin konkret dhe proporcionale. Në këtë drejtim, pavarësisht se pala ankuese pretendon se masa e sigurimit është caktuar pa marrë në konsideratë interesin e palës tjetër, gjykata e apelit vlerëson se, në rastin konkret, masa e sigurimit është caktuar në raport të drejtë me nevojën për shmangien e një dëmi të rëndë dhe të pariparueshëm, si dhe për të shmangur mundësinë që vendimi i gjykatës të jetë joefektiv. Nga ana tjetër, në marrjen e masës së sigurimit të padisë, gjykata ka patur në konsideratë edhe interesin publik, pasi, në rastin konkret, pavarësisht se çështja formalisht duket si një konflikt ndërmjet ortakëve të një shoqërie tregtare, në thelb veprimtaria e shoqërisë lidhet me realizimin e një vepre publike me rëndësi kombëtare dhe marrja e masës vlerësohet se është e domosdoshme edhe për të parandaluar kryerjen e veprimeve të një ortaku, që mund të sjellin efekte të pakthyeshme në realizimin dhe administrimin e veprës publike.
Ekzistenca e interesit publik përbën një bazë objektive që justifikon kufizimin e interesave private, aq më tepër në rastet kur ky kufizim është i përkohshëm dhe vetëm në kuadër të efektivitetit të një procesi gjyqësor. Në rastin konkret, marrja e masës së sigurimit të padisë nuk ka karakter ndëshkues për palën e paditur, por vetëm të shmangë mundësinë që gjatë kohës së gjykimit, kjo sjellje të prodhojë pasoja të reja që do ta bënin të paefektshëm gjykimin në themel. Nga ana tjetër, në kuadër të vlerësimit të proporcionalitetit të masës së sigurimit, gjykata e apelit vlerëson marrja e kësaj mase sigurimi nuk sjell efekte në drejtim të vonesave në realizimin e projektit të kontratës koncesionare.”  

31. Kundër vendimit, në datën 30.03.2026, ka ushtruar rekurs shoqëria “Mabco Constructions SA”, duke parashtruar në mënyrë të përmbledhur shkaqet:
· Masa e pranuar nga vendimi i gjykatës së apelit është praktikisht e njëjtë me kërkimin shterues të themelit të padisë dhe nuk mbron të drejtat dhe interesat legjitime të të paditurit (shkaku ligjor neni 472 (1)/“a” dhe “b” i KPC).
· Vendimi i dytë i apelit vjen në kundërshtim me jurisprudencën e konsoliduar të Gjykatës së Lartë dhe posaçërisht me vendimin unifikues civil të Kolegjeve të Bashkuara të Gjykatës së Lartë me nr. 10/2004. Kështu, konkretisht, jo vetëm që masa konkrete e sigurimit të padisë e lënë në fuqi me këtë vendim rezulton që të jetë e njëjtë me urdhërimin për përmbushjen e kërkimit të palës paditëse, të shprehur në objektin e padisë, por në të njëjtën kohë nuk shfaq asnjë kujdes për mbrojtjen e të drejtave dhe interesave të ligjshme të të paditurit, përkundrazi. 
· Ky vendim ka pezulluar tërësisht të drejtën e votës dhe çdo të drejtë tjetër që buron nga kuota, siç mund të jetë, ndër të tjera, p.sh., e drejta për të marrë pjesë në fitime etj., rezultat që është praktikisht i njëjtë me përjashtimin e ortakut, që përbën edhe kërkimin shterues të themelit të padisë.
· Në rastin konkret, gjykata ka tejkaluar këtë funksion ndihmës dhe mbrojtës të sigurimit të padisë, duke e shndërruar atë në një mjet për realizimin e përkohshëm të objektit të padisë, pa u zhvilluar ende gjykimi i themelit, pa u administruar provat dhe pa u garantuar parimi i kontradiktoritetit në thellësinë që kërkon një masë përfundimtare. Një qasje e tillë procedurale përbën shkelje të rëndë të parimit të ndarjes ndërmjet fazës së sigurimit të padisë dhe fazës së shqyrtimit në themel, si dhe cenon parimin e paanshmërisë gjyqësore, pasi krijon një paragjykim të qartë mbi rezultatin e pritshëm të gjykimit të themelit.
· Vendimi bie ndesh me parimin “res judicata”- “gjëja e gjykuar” (shkaku ligjor neni 472(1)/“a” i KPC).
· Përveç rënies ndesh hapur me vendimin unifikues civil nr. 10/2004, vendimi i dytë i apelit objekt rekursi, është dhënë në kundërshtim të hapur edhe me vendimin e parë të apelit, i cili kishte vendosur pranimin vetëm pjesërisht të kërkesës së “2A Group” për sigurim padie, bazuar në të njëjtat shkaqe, të mbështetura mbi të njëjtat fakte, prej të cilave kishin marrë shkas të njëjtat pretendime.
· Për të gjitha këto pretendime që qëndrojnë në themel të kërkimeve të një padie tjetër të ngritur nga “2A Group” në kuadër të një çështjeje të regjistruar më parë, por që njëkohësisht përbëjnë edhe shkaqet për të cilat “2A Group” ka ngritur padinë e re me objekt përjashtimin e “Mabcos” si ortak i “VIA”-s, ku është kërkuar e njëjta masë sigurimi padie, Gjykata e Apelit e Juridiksionit të Përgjithshëm Tiranë, me vendimin e parë të apelit pati ndryshuar vendimin e parë të GJT, nga pezullim tërësor të së drejtës së votës, në pezullim të kufizuar të saj, vetëm për një çështje të caktuar, siç ishte tjetërsimi i 47% të kuotave të “VIA”-s që ishin në konflikt.
· Lidhur me konceptin e “gjësë së gjykuar” dhe trajtimin e tij, është me vend të citohet edhe jurisprudenca e Gjykatës së Lartë dhe asaj Kushtetuese në këtë drejtim. Citohet vendimi nr. 25/2008 i GJK, vendimi unifikues i Kolegjeve të Bashkuara me nr. 3/2012 (arsyetimi se gjë e gjykuar nuk përbën vetëm urdhërimi i dispozitivit, por edhe faktet e provouara, pjesa arsyetuese e tij).
· Ndryshimi formal i objektit të padisë (“njohje pronësie” në padinë e parë kundrejt “përjashtim ortaku” në padinë e dytë) nuk mund të shërbejë si pretekst për të rimarrë në çdo padi të re të njëjtën masë sigurimi të rrëzuar tashmë nga gjykata superiore. Neni 451 i KPC parashikon detyrueshmërinë e vendimeve gjyqësore të formës së prerë. Vendimi i parë i apelit, i cili kishte rrëzuar masën e pezullimit tërësor të votës dhe e kishte kufizuar atë vetëm për çështjen e tjetërsimit të 47% të kuotave, kishte fuqi detyruese. 
· Në këto rrethana, rezulton se masa e dytë e sigurimit e miratuar nga gjykata e shkallës së parë, vendim i lënë në fuqi edhe nga gjykata e apelit nëpërmjet vendimit objekt rekursi, jo vetëm përbën shkelje flagrante të parimit të sigurisë juridike, por edhe tejkalon çdo standard të proporcionalitetit dhe bie ndesh me të drejtën e brendshme.
· Sa i takon mbrojtjes së shoqërisë apo ortakëve të tjerë të saj nga abuzimi me detyrën dhe formën e shoqërisë nga një ortak tjetër, kjo rregullohet nga neni 16 i LSHT-së. Po kështu, edhe të drejtat e ortakëve në pakicë mbrohen sipas parashikimit të nenit 84 të LSHT-së. Në asnjë rast ligji nuk parashikon që pretendimet e një ortaku kundrejt ortakut tjetër të mund të realizohen nëpërmjet përjashtimit.
· Neni 102 (3) nuk krijon një të drejtë automatike për pezullimin e së drejtës së votës, por vendos një kompetencë diskrecionare të kushtëzuar të gjykatës, e cila duhet të ushtrohet vetëm pas një vlerësimi të thelluar, konkret dhe të arsyetuar të rrethanave të çështjes. 
· Krejt e kundërta ka ndodhur në rastin konkret për gjykim, ku masa e vendosur ka karakter të përgjithshëm dhe absolut, duke zhveshur ankuesin nga çdo e drejtë korporative dhe duke e barazuar atë, në mënyrë të parakohshme, me një ortak të përjashtuar, pa u zhvilluar ende gjykimi i themelit dhe pa u provuar shkaqet ligjore për një përjashtim të tillë.
· Në përmbledhje të sa më lart, rezulton të jetë cenuar rëndë e drejta e “Mabco”-s për një proces të rregullt, parashikuar nga neni 6 i KEDNJ-së dhe neni 42 i Kushtetutës, si rezultat i cenimit flagrant të parimit të sigurisë juridike, duke qenë se padia ndërtohet mbi të njëjtat pretendime të pabazuara që, fillimisht, u pranuan herën e parë nga gjykata e shkallës së parë, në vendimin e parë të GJT, i cili u ndryshua më pas nga vendimi i parë të apelit. 
· Vendimi i gjykatës së apelit ka lënë në fuqi një vendim, megjithëse ishin para një padie që nuk mund të ngrihej, nuk ekzistonte pranueshmëria hipotetike, mundshmëria juridike dhe as kushti paraprak procedural sipas nenit 102 (1) të LSHT, si dhe legjitimimi aktiv prima facie (shkau ligjor neni 472 (1)/“a” dhe “b” i KPC).
· Vendimi i dytë i apelit vjen në kundërshtim me jurisprudencën e konsoliduar të Gjykatës së Lartë dhe posaçërisht me vendimin unifikues civil të Kolegjeve të Bashkuara të Gjykatës së Lartë me nr. 3/2012. Kjo pasi ky vendim siguron një padi që nuk mund të ngrihet, duke qenë se nuk ekzistojnë parakushtet e padisë, si: (i) pranueshmëria hipotetike dhe mundshmëria juridike, si dhe (ii) legjitimimi aktiv prima facie. 
· Neni 102 (1) i LSHT vendos si kusht paraprak procedural të domosdoshëm ekzistencën e një vendimi të vlefshëm të Asamblesë së Përgjithshme. 
· Në rastin konkret, vendimi i pretenduar i Asamblesë VIA i datës 16.12.2025, i cili ka autorizuar ngritjen e kësaj padie, është absolutisht i pavlefshëm, pasi është marrë pa kuorumin e detyrueshëm ligjor: “2A Group”, me vetëm 2% të kapitalit, e ka thirrur dhe e ka zhvilluar asamblenë pa praninë e “Mabco”-s, ortakut me 98% të kuotave dhe pa kuorumin minimal të parashikuar nga neni 86 (1) i LSHT (mbi 30% të kapitalit).  Mungesa e kuorumit e bën vendimin e asamblesë absolutisht të pavlefshëm sipas nenit 88 të LSHT, gjë që zbraz edhe padinë e themelit nga kushti paraprak procedural i parashikuar nga neni 102 (1) i LSHT. 
· Nuk qëndron aspak pretendimi i “2A Group” se i ka kaluar pronësia mbi 47% të kuotave të “VIA’-s, pasi jo vetëm që kontrata nëpërmjet së cilës pretendohet se ka kaluar kjo pronësi nuk është e regjistruar në QKB, por edhe për faktin se ajo është absolutisht e pavlefshme. Fakti që vetë “2A Group” ka kërkuar me padi detyrimin e “Mabco”-s që t’i njohë pronësinë mbi këto 47% të kuotave, tregon se ajo është e vetëdijshme se kontrata në fjalë nuk i ka prodhuar pasojat juridike të synuara dhe se për këtë shkak, “2A Group” zotëron ligjërisht vetëm 2% të kuotave të “VIA”-s.
· Vendimit të gjykatës së apelit, ashtu sikurse atij të shkallës së parë, i mungon arsyetimi logjik dhe racional bazuar në argumente ligjore, që nuk mund të zëvendësohet nga një “arsyetim” i ngarkuar me referenca jopërkatëse ligjore apo jurisprudenciale, të cilat citohen shabllon, pa lidhje logjike e argumentuese me faktet konkrete të çështjes. Të dyja gjykatat e faktit nuk kanë shpjeguar se cila është kjo e drejtë dhe as se ku konsiston konkretisht frika që ekzekutimi i vendimit për të drejtat e palës paditëse do të bëhej i vështirë ose i pamundur.
· Gjykata e apelit ka shkelur standardin ligjor të “fumus boni iuris”, duke pranuar si të mirëqena, pa asnjë analizë të pavarur, karakterizime faktikisht të pasakta të “2A Group” lidhur me kontratën e huasë të Delphos, në kundërshtim me nenin 202 të KPC, që ishin lehtësisht të evidentueshme prej saj (shkaku ligjor neni 472 (1)/a i KPC) .
· Boshti i vendimit të gjykatave të faktit, përfshirë gjykatën e apelit (dhe argumenti kryesor i “2A Group”) ishte pretendimi se kontrata e huasë ndërmjet “Mabco”-s dhe “Delphos Securities SARL Compartiment Bernina” rrezikon ta vendosë shoqërinë “VIA” dhe Aeroportin Ndërkombëtar të Vlorës nën kontrollin e një subjekti të huaj të panjohur dhe rrezikon jo vetëm “VIA”-n, “2A Group” dhe projektin, por dhe vetë sigurinë kombëtare. Ky pretendim është plotësisht spekulativ, faktikisht i gabuar, juridikisht pa kuptim dhe vlerësohet me dashje si i tillë. 
· Në radhë të parë, gjykata e apelit u ndesh me çështje themelore procedurale të pranuar nga vetë vendimi i ankimuar. Në paragrafin 241, gjykata konstaton se marrëveshja Delphos nuk u depozitua në formën origjinale nga asnjëra palë, megjithatë vijon të pranojë si të sakta karakterizimet e detajuara që “2A Group” i bënte dispozitave të kësaj kontrate. Standardi i provës i aplikuar nga gjykata e apelit është i gabuar. Gjykata arsyetoi se “Mabco” nuk kundërshtoi shprehimisht dispozitat e cituara nga ana e palës paditëse (§241). Por ky standard (heshtja si pranim) nuk ka bazë ligjore në KPC, kur pala e paditur ka kontestuar karakterizimin ligjor të atyre dispozitave dhe jo ekzistencën e tyre. “Mabco” kishte paraqitur qartë se marrëveshja Delphos nuk transferonte asnjë kontroll mbi “VIA”-n, argument ky i cili ishte i pranishëm në pretendimet e “Mabco”-s të cituara nga vetë vendimi i ankimuar (§§83-103).
· Gjykata e apelit pranoi pretendimin e “2A Group” se marrëveshja Delphos funksionon si shitje e fshehur e “VIA”-s tek “Delphos”, pa asnjë hezitim apo analizë të pavarur, qoftë dhe sipërfaqësore. Duke qenë se gjykata e apelit e kishte pranuar kontratën e huasë me “Delphos” si pjesë të provave (ndonëse në shkelje të ligjit), ajo e kishte mundësinë ta verifikonte shumë lehtë nga vetë teksti i kësaj kontrate që këto pretendime ishin lehtësisht të verifikueshme si faktikisht të pasakta. Ndryshe nga çfarë pretendon “2A Group” dhe çfarë pranoi si të mirëqenë gjykata, palë e kontratës së huasë me “Delphos” nuk është “VIA”, por “Mabco”. Kredinë e ka marrë “Mabco” dhe, si e tillë, ajo nuk ka asnjë detyrim të marrë as miratimin e “2A Group” dhe as miratimin e ndonjë autoriteti tjetër. “VIA” mund të bëhet palë si bashkëhuamarrëse vetëm në të ardhmen dhe vetëm pasi të jenë plotësuar disa kushte paraprake, më e rëndëshishmja nga të cilat është dhe marrja e aprovimeve përkatëse nga autoritetet përkatëse (neni 23.2 (b)).
· Është fakt i pakundërshtueshëm dhe i dokumentuar se edhe ortaku “2A Group”, Valon Ademi, ka lënë peng kuotën e tij të “VIA”-s si garanci për kredinë e “BKT” (sipas marrëveshjes së barrës siguruese mbi kuotat, nr. 1022 prot., datë 23.03.2023, të regjistruar zyrtarisht). Ky mosbarazim nuk ka bazë juridike dhe tregon se gjykata e apelit ka aplikuar dy standarde të ndryshme mbi palë në pozita të ngjashme, shkelje kjo e parimit të barazisë së armëve dhe e nenit 6 të KEDNJ-së, duke e pranuar pa asnjë filtër kritik karakterizimin e njëanshëm të “2A Group” mbi kontratën e Delphos, në kundërshtim me standardin ligjor të “fumus boni iuris”.
· Gjykata e apelit ka shkelur standardin ligjor të “periculum in mora”, si në analizën që i bën kontratës së huas së Delphos-it ashtu dhe në mungesën e analizës që i bën rreziqeve të tjera të pretenduara (shkak ligjor neni 472 (1)/“a” i KPC).
· Gjykata e apelit nuk ka bërë as analizën më minimale të fakteve apo të aplikimit të ligjit. Nuk shtrohet asnjë pyetje serioze, nuk jepet asnjë arsyetim real, thjesht përsëriten mekanikisht pretendimet e palës paditëse. 
· Gjykata e apelit nuk ka ndërmarrë asnjë analizë të mirëfilltë dhe të mirëmenduar të rrezikut, duke shkelur standardin ligjor “periculum in mora”. Kontrata e Delphos nuk paraqet asnjë rrezik as për “VIA”-n, as për “2A Group” e as për “Mabco”-n. Ajo është krejtësisht e krahasueshme dhe në shumë elementë, shumë më e mirë se kontrata me “BKT”, e cila është miratuar nga vetë “2A Group” dhe e shpallur si “e rregullt” nga të gjithë. 
· “Frika” sipas nenit 202 të KPC duhet të jetë “e bazuar”, “aktuale” dhe “reale”, jo një zinxhir spekulativ i ngjarjeve hipotetike. Që gjykata e apelit ta bazojë analizën ligjore të saj mbi spekulime të tilla, kjo sigurisht nuk është në përputhje me standardin ligjor të “periculum in mora”.
· Thelbi ekonomik dhe juridik i kontratës së huasë me “Delphos” është i qartë. Ajo është një kontratë huaje e tipit “project financing”, instrument financiar i njohur dhe i përdorur gjerësisht në tregun ndërkombëtar, e cila në momentin që projekti bëhet operacional: 1) rifinancon kredinë e “BKT”-së; 2) çliron asetet e “Mabco”-s të vëna peng me vlerë mbi 150 milionë euro për të garantuar borxhin e “BKT”-së; 3) i jep “Mabco”-s një linjë kredie shumë më të madhe se kredia ekzistuese; dhe 4) garanton një model financiar afatgjatë fiks dhe të parashikueshëm. 
· Gjykata e apelit ka shkelur standardin ligjor të “periculum in mora” në mungesën e analizës konkrete që i bën rreziqeve të tjera të pretenduara nga “2A Group” (neni 472 (1)a”).
· Ndër shkaqet e invokuara nga “2A Group” si bazë për kërkesën e sigurimit të padisë dhe të pranuara pa asnjë analizë si nga gjykata e shkallës së parë ashtu dhe nga gjykata e apelit, figurojnë edhe disa akte të administrimit të zakonshëm të ndërmarra nga “Mabco” në cilësinë e ortakut të shumicës, si zëvendësimi i administratorit Valon Lluka me administratorin Mentor Hajdaraj, ndryshimi i adresës së selisë së shoqërisë “VIA”, propozimi i draft-statutit të ri, apo thirrja e një asambleje për të emëruar një administrator të ri, të gjitha të cilësuara si, sjellje të paligjshme, të përsëritura dhe me dashje të shoqërisë “Mabco” (par. 106). Gjykata nuk ka ndërmarrë asnjë analizë konkrete mbi natyrën juridike të secilit prej këtyre akteve dhe mbi rrezikun real e aktual që secili prej tyre paraqet për ekzekutimin e vendimit të ardhshëm gjyqësor.
· Standardin ligjor të “periculum in mora” nuk e plotëson çdo lloj veprimi i ortakut të shumicës, por vetëm ai veprim i cili krijon një rrezik konkret, real dhe aktual që ekzekutimi i vendimit gjyqësor të bëhet i pamundur ose i vështirë. Ky standard kërkon që gjykata të identifikojë me saktësi se si secili akt specifik i kundërshtuar shkakton atë rrezik konkret dhe të arsyetojë lidhjen shkakësore ndërmjet aktit dhe pamundësisë së ekzekutimit të vendimit. Asnjëra nga këto kërkesa nuk është përmbushur nga gjykata e apelit, e cila është mjaftuar të citojë listën e akteve të ndërmarra nga “Mabco”, pa shpjeguar se si secili prej tyre rrezikon realizimin e të drejtave të paditësit.
· Duke pranuar si bazë të “periculum in mora” akte të tilla, si ndryshimi i administratorit, ndryshimi i adresës dhe ekzistenca e një draft-statuti të pamiratuar, gjykata e apelit ka devijuar nga ky standard, duke i dhënë masës së sigurimit një karakter ndëshkues ndaj “Mabco”-s si ortak shumice dhe jo një karakter ruajtës të gjendjes juridike ekzistuese. Ky devijim përbën shkelje të rëndë të parimit të “periculum in mora” dhe të funksionit konservativ të sigurimit të padisë.
· Masat e marra nga gjykata nuk shërbejnë për të garantuar vendimin përfundimtar dhe janë të panevojshme, të pajustifikueshme, të papërshtatshme dhe të paindividualizuara, në kundërshtim me nenin 102 (3) të LSHT dhe nenin 206 të KPC (neni 472(1)/”a” KPC).
· Sigurimi i padisë ka funksion thelbësisht konservativ dhe synon vetëm të garantojë që vendimi përfundimtar të jetë i mundur për t’u ekzekutuar. Për këtë arsye, çdo masë e vendosur duhet të jetë e lidhur drejtpërdrejt me neutralizimin e një rreziku konkret dhe aktual për ekzekutimin e këtij vendimi. Në rastin konkret, objekti i padisë është përjashtimi i ortakut. 
· Neni 102 (3) i ligjit nr. 9901/2008 “Për tregtarët dhe shoqëritë tregtare”, i ndryshuar (LSHT), parashikon se gjykata mund të pezullojë të drejtën e votës, si dhe të drejta të tjera që rrjedhin nga kuota, por vetëm nëse kjo masë vlerësohet si e nevojshme dhe e justifikueshme. Masa e vendosur, për sa kohë që gjykata kishte mundësi t’i adresonte rreziqet e pretenduara (reale apo imagjinare qofshin) në forma krejtësisht më të kufizuara dhe individualizuara, nuk përmbush kriteret e domosdoshmërisë dhe justifikueshmërisë të kërkuara nga neni 102 (3) i LSHT, nuk lidhet me sigurimin e ekzekutimit të vendimit dhe, për rrjedhojë, përbën ushtrim të gabuar të diskrecionit gjyqësor dhe masë të paligjshme.
· Vendimi i gjykatave të faktit bie në kundërshtim dhe me kërkesën ligjore që masa e sigurimit të padisë të jetë e përshtatshme, në kuptim të nenit 206 të KPC, si dhe me parimin e proporcionalitetit që udhëheq çdo ndërhyrje në të drejtat subjektive. Në rastin konkret, edhe nëse do të pranohej ekzistenca e një rreziku për ekzekutimin e vendimit, gjykata nuk ka analizuar nëse ky rrezik mund të neutralizohej me masa më të lehta. Gjykata nuk ka arsyetuar pse një masë më e kufizuar, si pezullimi i të drejtës së votës vetëm për çështje të caktuara, do të ishte e pamjaftueshme për të ruajtur status quo-në dhe për të shmangur çdo rrezik të mundshëm. Një ndërhyrje e tillë nuk përmbush kriterin e përshtatshmërisë.
· Në një çështje të juridiksionit civil, gjykata e apelit nuk ka tagër për të mbrojtur interesin publik, ajo duhet të balancojë interesat e palëve private në konflikt, në kundërshtim me ligjin nr. 49/2012 (neni 472(1)/“a” i KPC) .
· Vlerësimi nëse cenohet ose jo interesi publik është një atribut që nuk i përket juridiksionit të përgjithshëm, por vetëm juridiksionit gjyqësor administrativ, kur shqyrton një kërkesë për sigurim padie. 
· Edhe nëse merret për bazë vlerësimi i gjykatës së apelit mbi interesin publik, ky arsyetim mbetet i pamjaftueshëm. Në paragrafin 249 të vendimit të dytë të apelit i është dhënë rëndësi faktit se “VIA” operon në kuadër të një kontrate koncesionare për një vepër publike me rëndësi të veçantë dhe se ekziston rreziku që kontrolli mbi Aeroportin e Vlorës t’i kalojë një subjekti të huaj që nuk ka marrëdhënie me shtetin shqiptar. Referimi i përgjithshëm te rëndësia e projektit koncesionar dhe te rreziku i pretenduar për kalimin e kontrollit mbi aeroportin tek një subjekt i huaj, nuk mjafton në vetvete për të justifikuar një kufizim kaq të gjerë të të drejtave të ortakut në lidhje me kuotën e tij. 
· Gjykata civile ka për detyrë të balancojë interesat e palëve private, në kuptimin që, edhe pse ka diskrecion për vendosjen e një mase sigurimi që e gjykon të arsyeshme ose të përshtatshme për të garantuar ekzekutimin e vendimit për të drejtat e paditësit, kur plotësohen kushtet ligjore për një gjë të tillë, duhet të mbajë në konsideratë që një masë e tillë të mos dëmtojë në mënyrë të shpërpjestuar të drejtat dhe interesat e palës tjetër. Siç do shihet në vijim, ky mision nuk është përmbushur nga gjykata në rastin konkret për gjykim.
· Vendimi i gjykatës së apelit nuk ka bërë asnjë analizë të thelluar të impaktit real të masave mbi “Mabco”-n dhe vazhdimësinë e projektit koncesionar (neni 472(1)/”a” KPC).
· Vendimi i gjykatës së apelit nuk trajton fare se si kufizimi i të drejtave të tjera, përveç së drejtës së votës, ndikon konkretisht në vendimmarrjen e asamblesë, në funksionimin e shoqërisë dhe në vazhdimësinë e projektit. Gjykata e apelit është mjaftuar të pohojë se masa është e nevojshme për të shmangur rrezikun, por nuk ka analizuar në mënyrë të thelluar se çfarë efektesh konkrete sjell pezullimi i plotë i të gjitha të drejtave që burojnë nga kuota mbi balancën e vendimmarrjes brenda shoqërisë dhe mbi ecurinë e projektit koncesionar. 
· Gjykata e apelit, në arsyetimin e vendimit, ka ngatërruar dy marrëdhënie juridike të ndryshme: statusin e “Mabco”-s si ortak i shoqërisë nga njëra anë dhe rolin e saj si nënkontraktor në realizimin e punimeve nga ana tjetër. Masa e sigurimit e dhënë në rastin konkret ka objekt pezullimin e së drejtës së votës dhe të të drejtave që rrjedhin nga kuota dhe jo të drejtave që burojnë nga kontrata koncesionare apo nga marrëdhënia e nënkontraktimit. Për këtë arsye, fakti që “Mabco” mund të vijojë punimet si nënkontraktor nuk është juridikisht i njëjtë me ushtrimin e të drejtave që ajo gëzon si ortak dhe nuk zëvendëson të drejtën e votës, të drejtën për të marrë pjesë në vendimmarrjen e shoqërisë dhe ushtrimin e kontrollit mbi investimin. 
· Në fakt, gjykata e apelit i ka anashkaluar efektet reale që kanë prodhuar këto masa sigurimi që kanë qenë në fuqi gjatë më shumë se këtij gjysmëviti të fundit dhe impaktin që ato mund të kenë për shumë vitet në vijim, deri kur gjykimi të përfundojë. Ndërkohë që masat siguruese supozohet të ruajnë status quo-në, impakti i tyre ka qenë i tillë sa e ka lënë “Mabco”-n pa asnjë mundësi mbrojtje nga efektet dhe dëmet e kësaj mase për mbarëvajtjen e punëve për përfundimin e obligimeve të marra me kontratën e koncesionit dhe për evitimin e dëmeve që shkakton kjo masë siguruese.
· Çdo veprim që synon kufizimin apo mohimin e të drejtave të aksionarit kryesor “Mabco”, përbën ndërhyrje të drejtpërdrejtë jo vetëm në strukturën aksionare, por edhe në vetë bazën mbi të cilën është ndërtuar konsorciumi, duke çuar potencialisht në prishjen e tij, si dhe në cenimin e kontratës së koncesionit dhe të termave të referencës mbi të cilat është dhënë dhe zhvillohet ky projekt.
·  Kjo qasje bie në kundërshtim të hapur edhe me qëndrimin zyrtar të Autoritetit Kontraktor, të shprehur në paragrafin përmbyllës të shkresës së datës 15.12.2022, nr. 5186/6 prot., me lëndë “Mbi transferimin e kuotave brenda ortakëve të shoqërisë koncesionare”, ku theksohet shprehimisht se: “... koncesionari/shoqëria koncesionare duhet të vazhdojë të garantojë aftësinë financiare, teknike dhe të operimit, si dhe përmbushjen e detyrimeve të tjera kontraktore, në përputhje me përcaktimet e kontratës dhe anekseve të saj”. Në praktikë, këto detyrime sot mbahen dhe përmbushen pothuajse ekskluzivisht nga “Mabco”. Përveç investimit direkt mbi 90 milionë euro nga fondet e veta, “Mabco” ka vendosur pranë Bankës Kombëtare Tregtare (BKT) një kolateral me vlerë rreth 153 milionë euro, me qëllim garantimin e një kredie prej 56 milionë euro për projektin. 
· Për rrjedhojë, arsyetimi i gjykatës së apelit se pasoja e masës neutralizohet nga vazhdimi i punimeve si nënkontraktor dhe nga rivendosja e mundshme e të drejtave në të ardhmen, është juridikisht i gabuar dhe i pamjaftueshëm për të justifikuar pasojat reale të masës së dhënë.
· Vendimi i gjykatës së apelit krijon një precedent të papajtueshëm me vendimin unifikues nr. 10/2004 dhe rrezikon funksionimin e rregullt të shoqërive tregtare në Shqipëri (neni 472 (1)/“b” i KPC).
· Së fundmi, vendimi i ankimuar nuk ka pasoja vetëm në raportin konkret ndërmjet palëve, por krijon një standard të rrezikshëm me ndikim të drejtpërdrejtë në funksionimin e shoqërive tregtare në tërësi dhe në sigurinë juridike të marrëdhënieve ekonomike.
· Nëse pranohet që, në kuadër të një kërkese për sigurim padie, një ortak minoritar (sidomos kur ndodhet në minorancë ekstreme, nën 5% të kapitalit) të mund të arrijë pezullimin e plotë të të drejtave të ortakut të shumicës (përfshirë të drejtën e votës dhe çdo të drejtë tjetër që rrjedh nga kuota), atëherë krijohet një precedent sipas të cilit struktura vendimmarrëse e çdo shoqërie mund të përmbyset përkohësisht, pa një vlerësim përfundimtar mbi themelin e çështjes dhe pa respektuar mekanizmat e parashikuar nga ligji material.
· Në këto kushte, Gjykata e Lartë, në funksion të rolit të saj për njësimin e praktikës gjyqësore dhe garantimin e zbatimit të njëtrajtshëm të ligjit, duhet të vendosë një standard të qartë se masat e sigurimit të padisë nuk mund të përdoren për të ndryshuar thelbësisht strukturën e kontrollit dhe qeverisjes së një shoqërie tregtare, por vetëm për të ruajtur status quo-në deri në zgjidhjen përfundimtare të mosmarrëveshjes.
· Në funksion të rolit të saj unifikues sipas nenit 472 (1)”b” të KPC-së, Gjykata e Lartë duhet të vendosë një standard të qartë: masat e sigurimit të padisë nuk mund të përdoren për të ndryshuar thelbësisht strukturën e kontrollit të një shoqërie tregtare e, aq më pak, për të prodhuar paraprakisht efektin e të njëjtit rezultat me objektin e padisë, standard ky i vendosur qartë nga vendimi unifikues nr. 10/2004, nga i cili vendimi i dytë i apelit ka devijuar në mënyrë të qartë dhe të paarsyetuar.
· Vendimi i gjykatës së apelit e ka rënduar pozitën e “Mabco”-s në mënyrë të jashtëzakonshme dhe të paarsyetuar, duke krijuar një gjendje pasigurie juridike të papajtueshme me standardet e një procesi të rregullt ligjor. 
· Si rrjedhojë, bazuar për të gjithë arsyet sa më lart dhe në kompetencën e Gjykatës së Lartë sipas nenit 485 (1)/ “dh” të KPC për të ndryshuar vendimin dhe zgjidhur çështjen në themel kur gjykatat e faktit kanë zbatuar gabim ligjin material, “Mabco” kërkon nga Gjykata e Lartë: “Pranimin e rekursit si të bazuar në ligj. Ndryshimin e vendimit nr. 185 (30-2026-1569), datë 19.02.2026 të Gjykatës së Apelit të Juridiksionit të Përgjithshëm Tiranë, si dhe vendimit nr. 17959 Regj. Them., datë 23.12.2025 të Gjykatës së Shkallës së Parë të Juridiksionit të Përgjithshëm Tiranë dhe rrëzimin e kërkesës për sigurim padie, si të pabazuar në ligj dhe në prova.”

32. Kundër rekursit, ka paraqitur kundërrekurs shoqëria “2A Group”, duke parashtruar, ndër të tjera, shkaqet si më poshtë vijon: 
· Asnjë nga shkaqet e parashtruara në rekurs, në vlerësimin tonë, nuk përbën shkak ligjor për ushtrimin e tij në kuptim të nenit 472, paragrafi 1, pika “a” të Kodit të Procedurës Civile. 
· Asnjë prej pretendimeve për kundërshtimin e vendimit të gjykatës se apelit nuk ngre çështje të zbatimit të gabuar të ligjit material apo procedural në një nivel që të justifikojë ndërhyrjen e Gjykatës së Lartë, si gjykatë ligji. Përkundrazi, shumica e tyre lidhen drejtpërdrejt me mënyrën se si gjykatat e faktit kanë vlerësuar rrethanat konkrete, provat e administruara dhe dinamikën e marrëdhënies ndërmjet palëve, elementë këta që janë jashtë juridiksionit rishikues të Gjykatës së Lartë.
· Mendojmë se rekursi i paraqitur nga i padituri “Mabco Constructions SA” synon të rihapë për shqyrtim çështje që lidhen me ekzistencën e rrezikut (periculum in mora), besueshmërinë e të drejtës së pretenduar (fumus boni juris), si dhe proporcionalitetin e masës së sigurimit, të gjitha këto janë çështje tipike të vlerësimit gjyqësor mbi faktet dhe provat, të cilat janë trajtuar tashmë në mënyrë të dyfishtë nga gjykatat e shkallëve më të ulëta. 
· Më tej, edhe pretendimet që lidhen me parimin “res judicata”, me ekzistencën e legjitimimit aktiv apo me përmbushjen e parakushteve procedurale, nuk paraqiten si çështje të mirëfillta të interpretimit të ligjit, por si kundërshtime ndaj mënyrës sesi këto elemente janë vlerësuar në raport me rrethanat konkrete të çështjes. Në këtë kuptim, mendojmë se i padituri nuk evidenton një zbatim të gabuar të normës juridike, por kundërshton përfundimin që gjykatat kanë arritur mbi bazën e saj, çka nuk përbën shkak rekursi.
· Veçanërisht, duhet theksuar se edhe argumenti për cenimin e parimit “res judicata” nuk qëndron në nivelin e një problemi juridik, pasi vetë pala pranon se kemi të bëjmë me të njëjtën bazë faktike, por të paraqitur në funksion të një objekti dhe baze ligjore të ndryshme. Ky është një vlerësim që i përket analizës konkrete të çështjes dhe jo një konflikt normativ që kërkon ndërhyrjen e Gjykatës së Lartë.
· Po kështu, pretendimi se masa e sigurimit identifikohet me objektin e padisë nuk ngre një çështje të re juridike, por lidhet me interpretimin dhe aplikimin konkret të institutit të masës së sigurimit në raport me rrethanat faktike të çështjes. Në këtë drejtim, gjykatat e faktit kanë bërë një vlerësim të arsyetuar, duke marrë në konsideratë edhe natyrën e veçantë të padisë për përjashtimin e ortakut, ku vetë legjislacioni material parashikon masa të tilla si pezullimi i së drejtës së votës. Në përfundim, mendojmë se të gjitha shkaqet e ngritura në rekurs rezultojnë të jenë përpjekje për të rivlerësuar faktet dhe provat, si dhe për të zëvendësuar bindjen e gjykatave të faktit me një vlerësim tjetër, çka bie ndesh me funksionin e Gjykatës së Lartë.
· Në lidhje me shkakun e parë të rekursit, vlerësojmë se ky pretendim është i pabazuar në ligj dhe në prova. Në vlerësimin e këtij pretendimi, mendojmë se duhet theksuar qartësisht dallimi thelbësor midis objektit të padisë dhe përmbajtjes së masës së sigurimit. Masa e sigurimit të padisë konsiston në pezullimin e përkohshëm të së drejtës së votës së ortakut “Macbo”, e cila, për vetë karakterin e saj, nuk cenon pronësinë mbi kuotat dhe as statusin formal të ortakut, por vetëm kufizon përkohësisht ushtrimin e një të drejte korporative për të shmangur pasoja të dëmshme gjatë procesit gjyqësor. Ky dallim bëhet edhe më i qartë në dritën e rrethanave konkrete të çështjes. 
· Nisur sa më sipër, mendojmë se vendimi unifikues i Kolegjeve të Bashkuara te Gjykatës së Larte me nr. 10/2004 nuk është i aplikueshëm në këtë rast, pasi rrethanat faktike dhe natyra e marrëdhënies juridike janë të ndryshme.
· Vetë legjislacioni material për shoqëritë tregtare (LSHT) e njeh dhe e legjitimon kufizimin e të drejtave të ortakut në situata konflikti, veçanërisht në rastet kur diskutohet përjashtimi i tij, ku pezullimi i të drejtës së votës së ortakut, për të cilin kërkohet përjashtimi, është një nga llojet e masave të sigurimit të padisë që parashikohet posaçërisht për këto procedura. 
· Në lidhje me shkakun e rekursit se vendimi i gjykatës së apelit është në kundërshtim me parimin “res judicata”, vlerësojmë se ky pretendim nuk qëndron. Kjo pasi, në rastin konkret, mungojnë elementët kumulativë që kërkohen për zbatimin e parimit “res judicata” dhe konkretisht, identiteti i objektit, i shkakut juridik dhe i kërkimit. Ndryshimi në objekt dhe në bazën juridike përjashton automatikisht ekzistencën e “res judicata”.
· Gjithashtu, duhet marrë në konsideratë fakti se sjellja e ortakut “Macbo” nuk ka qenë statike, por është karakterizuar nga një vijimësi veprimesh që kanë përkeqësuar situatën dhe kanë rritur rrezikun për shoqërinë. Lidhja e marrëveshjes së huasë së Delphos (në rrethanat që i kemi përshkruar shprehimisht), tentativat për ndryshime statutore dhe përjashtimi i ortakut tjetër nga “VIA”, shkarkimi i administratorit të shoqërisë në kundërshtim me procedurën e parashikuar në ligj dhe në statutin e shoqërisë “VIA”, etj., përbëjnë veprime të cilat janë qartazi në dëm të shoqërisë koncesionare dhe ortakut tjetër, të cilat, edhe nëse mbështeten në të njëjtën bazë faktike fillestare, krijojnë një kontekst të ri juridik që justifikon ndërhyrjen e gjykatës me një kërkim të ri.
· Veprimet e kryera në mënyrë të përsëritur dhe pas ndërhyrjes së gjykatës me masë sigurimi, përbëjnë një tregues të qartë të vullnetit të qëndrueshëm të këtij ortaku për të realizuar qëllime në kundërshtim me interesin e shoqërisë dhe vetë ortakut të pakicës, konkretisht implementimin e të ashtuquajturës “Kontrata e Delphos”, me pasoja potencialisht të rënda dhe të pakthyeshme për strukturën, administrimin dhe qëllimin ekonomik të shoqërisë koncesionare.
·  Në këtë kontekst, vlerësojmë se sjellja e ortakut në fjalë përmbush elementet e parashikuara në nenin 102 të ligjit nr. 9901/2008, i ndryshuar, i cili lejon përjashtimin e ortakut kur ky i fundit, përmes veprimeve të tij, cenon rëndë interesat e shoqërisë apo pengon funksionimin e saj normal, si dhe interesat kombëtare që duhet të jetë fokus për Gjykatën e Lartë si garantues i ligjit, duke mos lejuar palët që, përmes tentativave të tilla, të mund të arrijnë qëllime në cenim të interesit kombëtar dhe të palëve. 
· Bazuar në sa më sipër, vlerësojmë se masa e sigurimit e dhënë, e cila konsiston në pezullimin e së drejtës së votës dhe të çdo të drejte tjetër që buron prej saj, përbën jo vetëm një masë të ligjshme, por edhe të domosdoshme dhe proporcionale, në funksion të mbrojtjes së interesave të shoqërisë dhe të ortakut tjetër gjatë zhvillimit të procesit gjyqësor për përjashtimin e ortakut.
· Në lidhje me shkakun e rekursit për mungesë të parakushteve të pranueshmërisë dhe legjitimimit, vlerësojmë se edhe ky pretendim është i pabazuar dhe rrjedh nga një keqkuptim i natyrës dhe standardit të shqyrtimit të kërkesave për masa sigurimi. Në këtë fazë procedurale, gjykata nuk duhet të bëjë një verifikim të plotë dhe përfundimtar të legjitimimit aktiv dhe pasiv apo të të gjitha parakushteve të pranueshmërisë së padisë, por vetëm një vlerësim paraprak (prima facie), në funksion të ekzistencës së një të drejtë të mundshme dhe të një rreziku real.
· Në rastin konkret, shoqëria “2A Group” ka provuar në mënyrë të mjaftueshme për standardin që kërkohet në këtë fazë procedurale, ekzistencën e një interesi të drejtpërdrejtë, aktual dhe konkret në marrëdhënien juridike objekt gjykimi (dokumentuar me prova në gjykim). 
· Në rastin konkret shpjegojmë se, përveç sa është provuar lidhur me interesin e drejtpërdrejtë, aktual dhe konkret të shoqërisë “2A Group”, vlerësojmë se ky interes duhet analizuar edhe në dritën e regjimit juridik që rregullon tjetërsimin e kuotave në shoqëritë me përgjegjësi të kufizuar, konkretisht nenet 73 dhe 74 të ligjit nr. 9901/2008 “Për tregtarët dhe shoqëritë tregtare”. 
· Sa i përket pretendimeve për pavlefshmërinë e kontratës së shitblerjes së kuotave, ato rezultojnë të pabazuara dhe në kundërshtim me provat konkrete të administruara në gjykim (parashikimet kontraktore, pagesa e kryer, fakti që ka kaluar një periudhë kohore e gjatë etj.). 
· Në përfundim, në dritën e kuadrit ligjor dhe të provave të administruara, rezulton se shoqëria “2A Group” jo vetëm që ka provuar ekzistencën e një interesi të ligjshëm dhe aktual në marrëdhënien objekt gjykimi, por edhe ka vërtetuar në mënyrë bindëse zotërimin juridik dhe faktik të një përqindjeje dominuese të kuotave (49%), duke legjitimuar plotësisht pozitën e saj në këtë proces gjyqësor. 
· Nga ana tjetër, pretendimet e palës së paditur lidhur me mungesën e kuorumit në vendimmarrjet e Asamblesë së Ortakëve, vlefshmërinë e vendimit për emërimin e administratorit, si dhe vetë ligjshmërinë e vendimmarrjes për nisjen e procedurave për përjashtimin e ortakut, përbëjnë çështje që i përkasin drejtpërdrejt themelit të mosmarrëveshjes dhe, si të tilla, kërkojnë një shqyrtim të plotë gjyqësor mbi bazën e provave dhe argumenteve të palëve. 
· Në rastin konkret, duke qenë se e drejta e votës e ortakut “Mabco Constructions SA” ka qenë e pezulluar me vendim gjyqësor, votat e këtij të fundit nuk mund të konsiderohen si vota të vlefshme për efekt të përcaktimit të kuorumit. Për rrjedhojë, në kushtet kur “2A Group” ka qenë i vetmi ortak me të drejtë vote efektive në atë moment, ajo ka zotëruar 100% të votave të vlefshme në mbledhjen e Asamblesë së Ortakëve, duke përmbushur plotësisht kërkesat ligjore për kuorum dhe për marrjen e vendimeve të vlefshme. 
· Në lidhje me shkakun e rekursit se është cenuar standarti “fumus boni juris” vlerësojmë se edhe ky pretendim nuk qëndron. Ky standard kërkon vetëm një vlerësim paraprak mbi ekzistencën e një të drejte të mundshme, pra një probabilitet të arsyeshëm që pretendimet e paditësit mund të rezultojnë të bazuara në themel, pa qenë e nevojshme prova e plotë apo e pakundërshtueshme në këtë fazë të procedurës. Në rastin konkret, gjykata e apelit ka bërë një vlerësim të tillë në mënyrë të drejtë dhe të arsyeshme.
· Pretendimi i palës së paditur se mungesa e paraqitjes së marrëveshjes së huasë në origjinal (Kontrata e Delphos) cenon këtë standard nuk qëndron, pasi paditësi objektivisht nuk ka qenë në posedim të këtij dokumenti, i cili është hartuar dhe nënshkruar nga i padituri dhe pala e tretë huadhënese, konkretisht “Compartment Bernina”, e cila madje ka nënshkruar edhe një amendim të kësaj kontrate në datën 24.08.2025, në kushte edhe më të disfavorshme për shoqërinë “VIA”. Për më tepër, gjatë gjykimit në apel, vetë pala e paditur ka pohuar ekzistencën e kësaj marrëveshjeje huaje, çka përbën një pranim gjyqësor me vlerë të plotë provuese, duke e bërë të pabazuar çdo përpjekje të mëvonshme për të vënë në dyshim ekzistencën e saj.
· Në vijim të këtij arsyetimi, duhet theksuar se “Kontrata e Delphos” nuk përbën një marrëdhënie të thjeshtë tregtare apo një kontratë klasike huaje ndërmjet ortakut “Mabco Constructions SA” dhe një huadhënësi të tretë (evidentohen elementët e marrëveshjes në raport me rrezikun real në rast mospërmbushje të detyrimeve financiare). Në këtë kuptim, kjo kontratë nuk mund të trajtohet si një marrëdhënie e izoluar ndërmjet ortakut “Macbo” dhe një pale të tretë, por si një instrument që ndikon drejtpërdrejt në strukturën, administrimin dhe ekzistencën ekonomike të shoqërisë “VIA”. Në këto rrethana, vlerësojmë se gjykata e apelit ka vepruar në përputhje të plotë me standardin ligjor të kërkuar, duke u mbështetur në një analizë të arsyeshme të indicieve dhe rrethanave konkrete dhe për rrjedhojë, ky shkak rekursi rezulton i pabazuar dhe duhet të rrëzohet.
· Në lidhje me shkakun e rekursit se është cenuar standardi “periculum in mora”, vlerësojmë se nuk qëndron dhe ai bie ndesh me rrethanat konkrete të provuara gjatë gjykimit. Në rastin konkret, sjellja e vazhdueshme e ortakut “Mabco Constructions SA”, veprimet e përsëritura të tij në kundërshtim të hapur me ligjin për shoqëritë tregtare dhe vetë statutin e “VIA”, përbëjnë një tregues të qartë të ekzistencës së këtij rreziku. Në këtë kuadër, marrëveshja e huasë e lidhur me një subjekt të tretë përbën një element thelbësor të rrezikut, pasi ajo në përmbajtjen dhe efektet e saj ekonomiko-juridike, krijon potencialin që shoqëria të vihet nën kontrollin efektiv të huadhënësit.
· Gjykata e apelit ka vlerësuar drejt ekzistencën e “periculum in mora”, duke marrë në konsideratë jo vetëm një akt të vetëm, por tërësinë e sjelljes së ortakut “Macbo” dhe efektet e saj të mundshme në funksionimin dhe kontrollin e shoqërisë.
· Për shkakun e rekursit që lidhet me proporcionalitetin e masës, pretendimi se masa e sigurimit është joproporcionale nuk qëndron dhe nuk gjen mbështetje as në ligj, as në rrethanat konkrete të çështjes. Në rastin konkret, rezulton qartë se masa e vendosur nga gjykata e apelit konsiston vetëm në kufizimin e përkohshëm të ushtrimit të së drejtës së votës së ortakut “Macbo”.
· Sjellja e ortakut “Macbo”, e shprehur nëpërmjet tentativave për ndryshime statutore, veprimeve për ristrukturimin e shoqërisë dhe implementimit të një marrëveshjeje huaje me pasoja potencialisht kontrolluese, krijon një situatë ku ushtrimi i pakufizuar i së drejtës së votës do të mund të sillte pasoja të menjëhershme dhe të pakthyeshme. Në këtë kontekst, mendojmë se masa e kufizimit të votës paraqitet si mjeti më i butë dhe njëkohësisht efektiv për të neutralizuar rrezikun, pa shkuar deri në masa më drastike si përjashtimi i ortakut apo ndërhyrje në pronësi.
· Gjithashtu, mendojmë se gjykata ka respektuar parimin e balancimit të interesave, duke vënë në një anë interesin e ortakut për të ushtruar të drejtat e tij dhe në anën tjetër interesin e shoqërisë dhe të ortakut tjetër për të mos u ekspozuar ndaj vendimmarrjeve të njëanshme që mund të ndryshojnë në mënyrë të pakthyeshme strukturën e shoqërisë. 
· Në lidhje me shkakun e rekursit se gjykata e apelit ka tejkaluar juridiksionin në këndvështrim të ligjit nr. 49/2012 dhe parimeve të gjykimit administrativ/civil, vlerësojmë se edhe ky pretendim është i pabazuar dhe nuk gjen mbështetje as në Kodin e Procedurës Civile dhe as në parimet e përgjithshme procedurale të harmonizuara me ligjin nr. 49/2012 “Për gjykatat administrative dhe gjykimin e mosmarrëveshjeve administrative”, i cili, edhe pse rregullon një juridiksion të ndryshëm, shërben si referencë për standardet e arsyetimit gjyqësor dhe vlerësimin interesit publik në masat e përkohshme.  Ndryshe nga sa pretendon i padituri, shpjegojnë se gjykata nuk ka marrë vendime në mbrojtje të interesit publik si kategori autonome juridike, por ka vlerësuar efektet reale që veprimet e palëve mund të prodhojnë mbi funksionimin e një projekti me rëndësi të veçantë ekonomike. Gjykata ka vepruar brenda kufijve të saj ligjorë, duke respektuar standardet e arsyetimit gjyqësor dhe duke përdorur referimin ndaj interesit më të gjerë ekonomik vetëm si element interpretues në funksion të vlerësimit të rrezikut dhe proporcionalitetit. Për rrjedhojë, ky shkak rekursi është i pabazuar dhe duhet rrëzuar.
· Në lidhje me shkakun e rekursit se gjykata e apelit nuk ka kryer analizë të impaktit të masës së sigurimit, mendojmë se edhe ai nuk qëndron dhe nuk pasqyron as përmbajtjen e vendimit dhe as situatën faktike të krijuar pas vendosjes së masës. Investimet kanë vijuar normalisht dhe madje me ritme të përshpejtuara, çka tregon se nuk ka pasur bllokim të proceseve vendimmarrëse operative apo financiare që lidhen me zbatimin e kontratës koncesionare. Ky fakt është veçanërisht i rëndësishëm, pasi është pranuar edhe nga vetë përfaqësuesi i palës së paditur gjatë shqyrtimit në apel, duke konfirmuar se masat e vendosura nuk kanë penguar vijueshmërinë e projektit dhe nuk kanë sjellë pasoja reale në realizimin e investimeve. 
· Pretendimi i të paditurit se vendimi i gjykatës së apelit krijon një precedent të rrezikshëm për shoqëritë tregtare nuk qëndron dhe nuk përbën as shkak juridik për cenimin e ligjshmërisë së vendimit në kuptim të nenit 472 të Kodit të Procedurës Civile. 
· Në tërësinë e tyre, vlerësojmë se shkaqet e parashtruara në rekurs janë të pabazuara dhe jashtë kufijve ligjorë të kontrollit gjyqësor të Gjykatës së Lartë, siç përcaktohet shprehimisht nga neni 472 i Kodit të Procedurës Civile. Nëse i referohemi këtyre shkaqeve të rekursit, rezulton qartë se pala rekursuese nuk identifikon shkelje të normës juridike në kuptimin abstrakt, por konteston mënyrën se si gjykatat kanë vlerësuar provat dhe rrethanat konkrete të çështjes. Një qasje e tillë është e papajtueshme me funksionin e Gjykatës së Lartë si gjykatë ligji dhe jo fakti dhe bie ndesh me kufizimet e përcaktuara nga neni 472 i KPC.
· Pretendimet e ngritura në rekurs nuk evidentojnë asnjë cenim të standardeve ligjore të gjykimit, por mbeten në nivelin e kundërshtimit të përfundimeve faktike dhe të vlerësimit të provave, të cilat janë ekskluzivisht në kompetencë të gjykatave të faktit. Në përfundim, mendojmë se asnjë nga shkaqet e rekursit nuk plotëson kushtet e nenit 472 paragrafi i parë, germa “a” të KPC për pranueshmëri në shqyrtim nga Gjykata e Lartë, pasi nuk ngrihen çështje të zbatimit të gabuar të ligjit, por kërkohet rishqyrtim i fakteve dhe provave. Për rrjedhojë, rekursi duhet të rrëzohet si i pabazuar në ligj.
II. Pretendimet e palëve përpara Kolegjit Civil të Gjykatës së Lartë.
Pala e paditur rekursuese shoqëria “Mabco Constructions SA”, ka parashtruar në mënyrë të përmbledhur se: 
· Praktikisht, me vendimin e sigurimit të padisë objekt gjykimi, është siguruar në thelb pretendimi i palës paditëse për veprime arbitrare (me shkak përjashtimin e ortakut “Mabco”), të lidhura me pretendimin për shitjen e 47% të kuotave nga “Mabco” për “2A Group”. Kontrata e pretenduar e shitjes as nuk është dorëzuar në QKB dhe as nuk ka marrë miratimin e MIE. Për MIE dhe QKB, “Mabco” është ortak me 98% të kuotave.
· MIE, në cilësinë e autoritetit kontraktor, e ka konfirmuar këtë me dy prova të pakontestueshme, përkatësisht: (i) Në deklaratën e mbrojtjes së dorëzuar në këtë proces nga MIE, në faqen 3, kjo e fundit është shprehur se: “[...] sqarojmë se nuk na është përcjellë asnjë shkresë nga shoqëria koncesionare apo ortakët e saj për t’u shprehur në lidhje me këtë transferim. Pra, për transferimin e këtyre kuotave, as MIE nuk ka dhënë miratim paraprak, apo siç parashtrohet edhe në padi, ky transferim kuotash nuk është reflektuar as në QKB”. (prova nr. 1 - Deklarata e mbrojtjes e MIE datë 12.02.2026); (ii) Në shkresën nr. 1694, datë 17.02.2026, sipas të cilës, në faqen 2, MIE referon se: “Në deklarimet dhe qëndrimet e depozituara në gjykim, Ministria e Infrastrukturës dhe Energjisë ka bërë të qartë se nuk ka administruar asnjë kërkesë për miratimin e transferimit të kuotave ndërmjet “Mabco Constructions SA” dhe “2A Group”, si dhe nuk ka dhënë asnjë miratim për transferim të kuotave ndërmjet këtyre dy ortakëve të shoqërisë koncesionare” (prova nr. 2- Shkresa nr. 1694, datë 17.02.2026) .
· Miratimi është kusht (referuar nenit 32 të ligjit nr. 125/2013 “Për Koncesionet dhe Partneritetin Publik Privat” dhe nenit 18 të Kontratës së Koncesionit) sine qua non, pa të cilin nuk mund të ketë kontratë shitjeje të kuotave të një kompanie koncesionare. Pra, pala nuk ka padi themeli dhe nuk ka çfarë të sigurojë me masën e sigurimit të padisë. Nuk mundet kurrsesi që standardi që do të vendoset të jetë që koncesionarët të kenë të drejtë të shesin kuotat pa miratimin e Autoritetit Kontraktor, pasi kjo do të ishte shkelje flagrante e legjislacionit në fuqi. 
· Pala paditëse ka përdorur në mënyrë artificiale instrumentin procedural të sigurimit të padisë për të neutralizuar efektet e vendimit të gjykatës së apelit dhe për të mbajtur në mënyrë të vazhdueshme nën pezullim të drejtat korporative të ortakut në  shumice. “Mabco” nuk po kërkon trajtim preferencial si ortak shumice, por vetëm respektimin e rendit ligjor korporativ dhe procedural.
· Në çdo rast, çdo pretendim për kontratën me 47% është siguruar tashmë nga vendimi nr.1777, datë 22.12.2025, i cili ka urdhëruar pezullimin e të drejtës së ortakut “Mabco Constructions SA” vetëm për sa i përket vendimmarrjeve që lidhen me tjetërsimin e 47% të kuotave në shoqërinë “VIA”, i cili nuk është rekursuar dhe është ende në fuqi me vendim të formës së prerë dhe përfundimtar. 
· Për rrjedhojë, bazuar në sa më sipër kemi cituar, në përfundim kërkohet ndryshimi i vendimit nr. 185 (30-2026-1569), datë 19.02.2026 të Gjykatës së Apelit të Juridiksionit të Përgjithshëm Tiranë, që ka lënë në fuqi vendimin nr. 17959 Regj. Them., datë 23.12.2025 të Gjykatës së Shkallës së Parë të Juridiksionit të Përgjithshëm Tiranë dhe rrëzimi i kërkesës për sigurim padie, si pabazuar në ligj dhe prova. Shpenzimet gjyqësore dhe avokatore në ngarkim të palës së paditur. 
Bashkëlidhur parashtrimeve rezultojnë: (Deklarata e mbrojtjes e MIE, datë 12.02.2026; shkresa nr. 1694, datë 17.02.2026; vërtetimi nr. 1385, datë 12.11.2021; kontrata e kredisë nr. 1020 Rep., nr. 398 Kol., datë 23.03.2023; vendimi nr. 996 Regj. Them., datë 17.10.2025 i Gjykatë së Shkallës së Parë të Juridiksionit të Përgjithshëm Tiranë; vendimi nr. 1470, datë 22.11.2025 i Gjykatës së Apelit të Juridiksionit të Përgjithshëm; vendimi i Asamblesë së VIA për emërimin e z. Vegim Hoxha si administrator; Kërkesëpadia e depozituar nga “VIA” dhe “2A Group” për përjashtimin e ortakut; vendimi nr. 185 (30-2026-1569), datë 19.02.2026; shkresa e BKT-së nr. 5995 prot., datë 16.09.2025; shkresa e QKB-së nr. 1142/2 prot., datë25.01.2026; shkresa e QKB-së nr. 1142/4 prot., datë 05.02.2026; shkresa nga “Delphos” lidhur me marrëdhënien kontraktore; Opinion ligjor BDO, datë 26.03.2025; shkresa e BDO, datë 08.04.2026; përshkallëzim i pengesave sistematike ndaj “Mabco” dhe bllokim fizik i punimeve në projektin e Aeroportit Ndërkombëtar të Vlorës, datë 07.04.2026; pengimi i delegacionit të DAA Dublin, cenimi i procesit të certifikimit dhe përgjegjësia institucionale për garantimin e aksesit në kantier, datë 25.02.2026; njoftim dhe kërkesë për ndërhyrje institucionale lidhur me ndërhyrjet e administratorit të pretenduar të “VIA” SHPK ndaj bashkëpunimit me operatorë ndërkombëtarë, datë 13.03.2026; njoftim urgjent për pengimin e mëtejshëm të “Mabco”-së dhe nënkontraktorëve të saj në kantierin e Aeroportit Ndërkombëtar të Vlorës dhe pengesat e tjera, datë 05.05.2026, vërtetoj se janë të njëjtë me origjinalin).

Pala paditëse, shoqëria “Vlora International Airport - VIA” SHPK, ka parashtruar në mënyrë të përmbledhur se:
· Vlerësojmë se asnjë nga shkaqet e paraqitura në rekurs nuk përbën bazë ligjore për ushtrimin e tij, në kuptim të nenit 472, paragrafi 1, pika “a” të Kodit të Procedurës Civile. Kjo dispozitë parashikon se vendimet e gjykatës së apelit, si dhe ato të shkallës së parë në rastet e përcaktuara nga ligji, mund të kundërshtohen me rekurs në Gjykatën e Lartë vetëm në rast të zbatimit të gabuar të ligjit material ose procedural, kur ky gabim ka rëndësi themelore për njësimin, sigurinë dhe/ose zhvillimin e praktikës gjyqësore.
· Në rastin konkret, asnjë nga pretendimet e ngritura kundër vendimit të gjykatës së apelit nuk evidenton një problem të tillë të zbatimit të ligjit, në një nivel që të justifikojë ndërhyrjen e Gjykatës së Lartë si gjykatë ligji. Përkundrazi, pjesa më e madhe e tyre lidhet me mënyrën se si gjykatat e faktit kanë vlerësuar rrethanat konkrete, provat e administruara dhe zhvillimin e marrëdhënies juridike ndërmjet palëve, elementë këta që nuk bëjnë pjesë në juridiksionin rishikues të Gjykatës së Lartë.
· Gjithashtu, pretendimi se masa e sigurimit është e njëjtë me objektin e padisë dhe se realizohet i njëjti qëllim nuk përbën një çështje të re juridike, por ka të bëjë me mënyrën e interpretimit dhe zbatimit të institutit të masës së sigurimit në raport me rrethanat konkrete të çështjes. Në këtë kuadër, gjykatat e faktit kanë kryer një vlerësim të argumentuar, duke pasur parasysh edhe natyrën specifike të padisë për përjashtimin e ortakut, për të cilën vetë legjislacioni material parashikon ndërhyrje të tilla si pezullimi i së drejtës së votës. 
· Vendimet e gjykatave nuk bien ndesh me urdhërimet e vendimit unifikues nr. 10/2004, pasi në gjykimin e padisë për përjashtimin e ortakut nga shoqëria nuk është gjykata ajo që duhet të zgjedhë një nga llojet e masave të parashikuara në nenin 206 të Kodit të Procedurës Civile, rast në të cilin gjykata duhet të kujdeset që të mos vendosë një masë që është e njëjtë me kërkimin përfundimtar që paditësi synon të realizojë me padinë e tij, por vetë ligji ka përcaktuar llojin e masës së sigurimit të padisë.
· Ligji i posaçëm nr. 9901/2008, neni 102/3, nuk e ka lënë në diskrecion të palës apo të gjykatës zgjedhjen e llojit të masës konkrete që kërkohet për të garantuar zbatueshmërinë e vendimit përfundimtar të gjykatës. Pra, në këtë rast, gjykata nuk ka të drejtë zgjedhjeje apo diskrecioni në përcaktimin e masës së sigurimit të padisë, pasi ligji e ka lidhur atë, gjykatën, që gjatë procesit të gjykimit të kërkesës për marrjen e masës së sigurimit të padisë, të vlerësojë vetëm nëse një masë e tillë është e nevojshme dhe e justifikuar.
· Rezulton i pambështetur pretendimi i palës së paditur se, për të njëjtat kërkime të mbështetura në të njëjtat fakte, qëndrojnë në fuqi dy masa sigurimi padie. Ndodhemi përpara dy objekteve krejtësisht të ndryshme kërkimi dhe dy marrëdhënieve juridike të pavarura nga njëra-tjetra. Në rastin e parë, është ortaku ai që ka ngritur padi duke kërkuar pavlefshmërinë e akteve dhe veprimeve juridike të shoqërisë, si dhe njohjen e pronësisë mbi kuotat. Ndërsa në rastin e dytë, është vetë shoqëria ajo që kërkon përjashtimin e ortakut, për shkak të sjelljeve dhe veprimeve që pretendohet se cenojnë interesat e saj dhe të ortakëve të tjerë. Për rrjedhojë, si kërkimet, ashtu edhe faktet mbi të cilat ato mbështeten, janë të ndryshme, çka përjashton pretendimin se kemi të bëjmë me dy masa sigurimi të vendosura për të njëjtën mosmarrëveshje.
· Në lidhje me pretendimin se gjykata është bazuar në një “narrativë të rreme” mbi rrezikun që buron nga e ashtuquajtura “Kontrata e Delphos”, vlerësojmë se ai është i pabazuar. Vlen të theksohet se rreziku i identifikuar nga gjykatat e faktit nuk është produkt i një “narrative të rreme”, por rrjedh drejtpërdrejt nga përmbajtja, struktura dhe mënyra e implementimit të vetë kontratës, si dhe nga rrethanat konkrete në të cilat ajo është lidhur dhe është tentuar të zbatohet. Nga analiza e elementeve të kontratës dhe fakteve të parashtruara në akt, rezulton se kjo kontratë nuk është një marrëdhënie e zakonshme huaje, por një instrument kompleks financiar që synon të ndikojë drejtpërdrejt në strukturën e kontrollit dhe vendimmarrjes së shoqërisë “VIA”. Përmes mekanizmave kontraktorë (përfshirë amendimin e datës 24.08.2025 dhe parashikimin e aderimit të “VIA”-s si huamarrëse), synohet përfshirja e vetë shoqërisë në detyrime financiare pa miratimin e organeve të saj dhe pa pëlqimin e ortakut të pakicës, në kundërshtim me parimet bazë të funksionimit të shoqërive tregtare dhe dispozitat e ligjit nr. 9901/2008.
· Gjykata e apelit me të drejtë e ka vlerësuar këtë kontratë si një faktor rreziku të mundshëm për cenimin e interesave të shoqërisë, duke arsyetuar se ekzistenca e saj krijon një ekspozim financiar dhe juridik që mund të ndikojë drejtpërdrejtë në stabilitetin e strukturës së shoqërisë. Për këtë arsye, ajo ka çmuar se masa e sigurimit duhet të lihet në fuqi, në përputhje me analizën e bërë në paragrafët 241, 242 dhe 243 të vendimit të saj.
· Gjykojmë se pretendimet e ngritura në rekurs nuk plotësojnë kriteret ligjore të parashikuara në nenin 472, paragrafi i parë, pika “a” të Kodit të Procedurës Civile. Këto pretendime nuk evidentojnë asnjë zbatim të gabuar të ligjit material apo procedural, në një nivel që të justifikojë ndërhyrjen e Gjykatës së Lartë si gjykatë ligji. Ato synojnë një rivlerësim të fakteve, provave dhe rrethanave konkrete të çështjes, të cilat janë shqyrtuar dhe vlerësuar tashmë në mënyrë të plotë nga gjykatat e shkallëve më të ulëta, përfaqësojnë një përpjekje për të zëvendësuar bindjen e krijuar nga gjykatat e faktit me një interpretim alternativ të palës së paditur, çka bie jashtë funksionit rishikues të Gjykatës së Lartë dhe nuk ngrenë çështje të mirëfillta juridike që lidhen me njësimin, sigurinë apo zhvillimin e praktikës gjyqësore, por kufizohen në kundërshtime konkrete ndaj mënyrës së vlerësimit të provave. Bazuar në këtë vlerësim, mendojmë se rekursi nuk përmban asnjë element që të legjitimojë shqyrtimin e tij në themel nga Gjykata e Lartë, duke qenë se ai nuk adreson problematika të interpretimit të ligjit, por vetëm çështje faktike.

Pala paditëse, shoqëria “2A Group”, ka parashtruar në mënyrë të përmbledhur se:
· Të gjitha pretendimet e ngritura në rekurs nuk plotësojnë kriteret ligjore të parashikuara për pranimin e tij në kuptim të nenit 472, paragrafi i parë, pika “a” të Kodit të Procedurës Civile. 
· Bazuar në shkaqet e parashtruara, mendojmë se rekursi i paraqitur nga i padituri “Mabco Constructions SA” synon të rihapë për shqyrtim çështje që lidhen me ekzistencën e rrezikut (periculum in mora), besueshmërinë e të drejtës së pretenduar (fumus boni juris), si dhe proporcionalitetin e masës së sigurimit, të gjitha këto janë çështje tipike të vlerësimit gjyqësor mbi faktet dhe provat, të cilat janë trajtuar tashmë në mënyrë të dyfishtë nga gjykatat e shkallëve më të ulëta. 
· Më tej, edhe pretendimet që lidhen me parimin “res judicata”, me ekzistencën e legjitimimit aktiv apo me përmbushjen e parakushteve procedurale, nuk paraqiten si çështje të mirëfillta të interpretimit të ligjit, por si kundërshtime ndaj mënyrës sesi këto elemente janë vlerësuar në raport me rrethanat konkrete të çështjes. 
· Në këtë kuptim, mendojmë se i padituri nuk evidenton një zbatim të gabuar të normës juridike, por kundërshton përfundimin që gjykatat kanë arritur mbi bazën e saj, çka nuk përbën shkak rekursi.
· Veçanërisht, duhet theksuar se edhe argumenti për cenimin e parimit “res judicata” nuk qëndron në nivelin e një problemi juridik, pasi vetë pala pranon se kemi të bëjmë me të njëjtën bazë faktike, por të paraqitur në funksion të një objekti dhe baze ligjore të ndryshme. Ky është një vlerësim që i përket analizës konkrete të çështjes dhe jo një konflikt normativ që kërkon ndërhyrjen e Gjykatës së Lartë.
· Po kështu, pretendimi se masa e sigurimit identifikohet me objektin e padisë nuk ngre një çështje të re juridike, por lidhet me interpretimin dhe aplikimin konkret të institutit të masës së sigurimit në raport me rrethanat faktike të çështjes. Në këtë drejtim, gjykatat e faktit kanë bërë një vlerësim të arsyetuar, duke marrë në konsideratë edhe natyrën e veçantë të padisë për përjashtimin e ortakut, ku vetë legjislacioni material parashikon masa të tilla si pezullimi i së drejtës së votës.
· Pretendimet e ngritura nuk evidentojnë asnjë zbatim të gabuar të ligjit material apo procedural, në një nivel që të justifikojë ndërhyrjen e Gjykatës së Lartë si gjykatë ligji, në thelb ato synojnë një rivlerësim të fakteve, provave dhe rrethanave konkrete të çështjes, të cilat janë shqyrtuar dhe vlerësuar tashmë në mënyrë të plotë nga gjykatat e shkallëve më të ulëta, përfaqësojnë një përpjekje për të zëvendësuar bindjen e krijuar nga gjykatat e faktit me një interpretim alternativ të palës së paditur, çka bie jashtë funksionit rishikues të Gjykatës së Lartë dhe nuk ngrenë çështje të mirëfillta juridike që lidhen me njësimin, sigurinë apo zhvillimin e praktikës gjyqësore, por kufizohen në kundërshtime konkrete ndaj mënyrës së vlerësimit të provave. Bazuar në këtë vlerësim, mendojmë se rekursi nuk përmban asnjë element që të legjitimojë shqyrtimin e tij në themel nga Gjykata e Lartë, duke qenë se ai nuk adreson problematika të interpretimit të ligjit, por vetëm çështje faktike.
III. Vlerësimi i Kolegjit Civil të Gjykatës së Lartë.

33.  Kolegji Civil i Gjykatës së Lartë (në vijim Kolegji), në vlerësim të përmbajtjes së vendimeve të gjykatave të faktit, të shkaqeve të parashtruara në rekurs, si dhe të argumenteve dhe kundërargumenteve të paraqitura nga palët ndërgjyqëse në mbështetje të pretendimeve dhe prapësimeve të tyre, çmon se vendimet e Gjykatës së Shkallës së Parë të Juridiksionit të Përgjithshëm Tiranë dhe të Gjykatës së Apelit të Juridiksionit të Përgjithshëm, janë të pabazuara në ligj, e për pasojë këto vendime duhet të ndryshohen, duke u disponuar rrëzimi i kërkesës për sigurimin e padisë.
34. Çështja është regjistruar në Gjykatën e Lartë mbi bazën e rekursit të palës paditëse, shoqërisë “Mabco Constructions”, rekurs i cili i nënshtrohet vlerësimit të Kolegjit referuar kritereve të pranueshmërisë formale dhe asaj substanciale, referuar nenit 472 të KPC. Kjo dispozitë (pas ndryshimeve me ligjin nr. 38/2017 dhe atë nr. 44/2021) parashikon se, “1. Vendimet e shpallura nga gjykata e apelit dhe ato të shkallës së parë në rastet që parashikohen në këtë Kod mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika gjyqësore e Kolegjit Civil ose praktika e njehsuar e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit, sipas nenit 467 të këtij Kodi. 2. Nuk lejohet rekurs kundër vendimeve të gjykatës së apelit për paditë me vlerë deri në 150 000 lekë”.
35. Lidhur me kriteret formale të pranueshmërisë për shqyrtim të rekursit: Kolegji konstaton se si rekursi i paraqitur nga pala e paditur/subjekti kërkues, shoqëria “Mabco Constructions”, ashtu edhe kundërrekursi i palës paditëse, shoqëria “2A Group”, plotësojnë kushtet formale të pranueshmërisë, pasi janë paraqitur brenda afatit ligjor dhe janë nënshkruar në përputhje me kërkesat e KPC.
36. Në referim të nenit 482/a të KPC-së, Kolegji vendosi shqyrtimin e çështjes në seancë gjyqësore me praninë e palëve, në kushtet kur u vlerësua e nevojshme thirrja dhe dëgjimi i palëve për shkak të kompleksitetit të çështjes.
37.  Lidhur me bazueshmërinë e shkaqeve të rekursit: Referuar vendimmarrjeve të gjykatave të faktit, rezulton e pranuar se, mbi bazën e kërkesës së paditësve, shoqëria “VIA” SHPK dhe shoqëria “2A Group”, Gjykata e Shkallës së Parë të Juridiksionit të Përgjithshëm Tiranë ka vendosur: “Pezullimin e të drejtës së votës së ortakut shoqëria “Mabco Constructions”degë e shoqërisë së huaj, në Asamblenë e Përgjithshme të Ortakëve të shoqërisë “Vlora International Airport - VIA” SHPK, si dhe çdo të drejte që rrjedh nga zotërimi i kuotës në këtë shoqëri derisa vendimi të marrë formë të prerë”. Ky vendim është lënë në fuqi nga Gjykata e Apelit të Juridiksionit të Përgjithshëm. 
Vendimmarrja e gjykatave të faktit lidhur me pranueshmërinë e kërkesës për sigurimin e padisë është mbështetur në vlerësimin se ortaku, shoqëria “Mabco Constructions”, degë e shoqërisë së huaj, ka ndërmarrë një sërë veprimesh dhe vendime të tilla që, të shqyrtuara në tërësinë e tyre, krijojnë bindjen se ekziston një rrezik konkret jo vetëm për cenimin e së drejtës së pretenduar nga pala paditëse, por edhe për vështirësimin ose pamundësimin e ekzekutimit të vendimit gjyqësor në rast se kërkimet e saj do të pranoheshin. 
Në krijimin e bindjes së brendshme të gjykatave, për të disponuar në favor të kërkesës për sigurimin e padisë, janë marrë në vlerësim pretendime të tjera të paraqitura nga pala paditëse, që lidhen me kryerjen e veprimeve juridike, të cilat sipas palës ankuese lidhen me: (i) tjetërsimin e fshehur të aseteve të shoqërisë “VIA”; (ii) përpjekje të palës së paditur për të ndryshuar statutin, duke krijuar mundësinë e anulimit të njëanshëm të kuotës së ortakut në pakicë, si dhe në ndryshimin e shumicës për marrjen e vendimeve të rëndësishme në asamblenë e ortakëve; (iii) veprime të njëpasnjëshme palës së paditur për të ndryshuar administratorin e shoqërisë, etj.
38. Në rekurs, pala e paditur ka parashtruar se vendimi i gjykatës së apelit është marrë në zbatim të gabuar të ligjit, duke renditur ndër të tjera se: (i) Masa e sigurimit, e pranuar nga gjykata e shkallës së parë, vendimmarrje kjo e lënë në fuqi nga gjykata e apelit, është praktikisht e njëjtë me kërkimin shterues të themelit të padisë (përjashtimi i ortakut) dhe nuk mbron të drejtat dhe interesat legjitime të të paditurit; (ii) Vendimi i gjykatës së apelit, objekt rekursi, është dhënë në kundërshtim të hapur edhe me vendimin e parë të gjykatës së apelit, i cili kishte vendosur pranimin vetëm pjesërisht të kërkesës së shoqërisë “2A Group” për sigurim padie, bazuar në të njëjtat shkaqe, të mbështetura mbi të njëjtat fakte, prej të cilave kishin marrë shkas të njëjtat pretendime; (iii) Pala paditëse nuk ka legjitimitet aktiv prima facie, pasi zotëron vetëm 2% të kuotave, duke mos plotësuar kushtet ligjore të parashikuara nga ligji nr. 9901, datë 14.4.2008 “Për tregtarët dhe shoqëritë tregtare”, mbi kuorimin minimal për thirrjen e mbledhjes dhe vendimmarrjen e asamblesë; (iv) Kërkesa është e pabazuar në prova dhe nuk plotësohen kushtet e kërkuara nga neni 202 i KPC-së, për marrjen e masës së sigurimit të padisë.
39. Në analizë të shkaqeve të rekursit, duke vlerësuar natyrën juridike të mosmarrëveshjes dhe elementët e veçantë që ajo paraqet, rrethanat e pranuara nga gjykatat, vendimmarrjen e gjykatave të faktit si dhe pretendimet e ngritura në rekurs, Kolegji vlerëson se, rekursi i paraqitur nga shoqëria “Mabco Constructions”, plotëson kriteret ligjore të përcaktuara nga neni 472 (b) i KPC-së dhe se vendimi objekt rekursi është i pabazuar në ligj e prova dhe i ndryshëm nga praktika gjyqësore unifikuese e Kolegjeve të Bashkuara të Gjykatës së Lartë.

Duke vlerësuar shkaqet e rekursit, referuar natyrës juridike të mosmarrëveshjes, Kolegji evidenton me rëndësi trajtimin e çështjeve si:
1- Legjitimimi aktiv formal-procedural i paditësit shoqëria “2A Group” në kërkimin e masës së sigurimit;
2- Masa e sigurimit të padisë - kriteret ligjore që duhet të plotësohen me qëllim pranueshmërinë e saj nga gjykata;
3- A mund të përbëjë “gjë të gjykuar” vendimi i dhënë për caktimin e një mase sigurimi?
4- Aplikimi i kritereve ligjore dhe praktikës gjyqësore njësuese/unifikuese në raport me natyrën juridike të mosmarrëveshjes konkrete dhe trajtimi i kërkimeve në padi në raport me kërkimin për sigurim padie.

40. Së pari, lidhur me trajtimin juridik të legjitimimit aktiv prima facie të paditësit, shoqëria “2A Group”, në kërkimin e masës së sigurimit, në kushtet e pretendimeve në rekurs se kjo shoqëria zotëron vetëm 2 % të kuotave të shoqërisë “VIA” dhe i padituri 98 % të tyre. 
Mundësia për të ngritur padi është një mjet procedural, dytësor dhe instrumental në lidhje me interesin material dhe ka për objekt masën ose llojin e vendimit që i kërkohet gjykatës si mjet për arritjen e përmbushjes së interesit ligjor, i cili është cenuar apo shkelur nga sjellja e palës tjetër. Pra, interesi për të ngritur padi lind nga domosdoshmëria për të mbrojtur interesin material dhe për këtë arsye, në esencë, presupozon njohjen e cenimit të një interesi që mund të përmbushet duke kërkuar mbrojtjen në gjykatë. 
Në raport me kërkimin për caktimin e masës së sigurimit të padisë, Kolegji vlerëson se, legjitimimi procedural përbën një kusht paraprak të ushtrimit të kërkesës, i cili duhet të verifikohet prima facie nga gjykatat e faktit përpara çdo shqyrtimi të mëtejshëm mbi pretendimet për sigurimin e padisë. Çështja e legjitimimit nuk përbën një aspekt të thjeshtë të administrimit të masës së sigurimit, por një problematikë procedurale që prek vlefshmërinë e vetë procesit gjyqësor të zhvilluar mbi kërkesën për sigurimin e padisë, çka justifikon ndërhyrjen e Kolegjit për të garantuar zbatimin e njëtrajtshëm të normave procedurale që rregullojnë aspektet e legjitimimit. 
Në vendimin unifikues të Kolegjeve të Bashkuara të Gjykatës së Lartë, nr. 5, datë 30.10.2012, lidhur me interesin procedural-formal nga gjykata është konkluduar ndër të tjera se, [...] Paditësi është i detyruar të provojë ekzistencën e disa kushteve ligjore para gjykatës, kushte të cilat lidhen me vetë ekzistencën e interesit të tij të ligjshëm për të ngritur padi. Çdo subjekt që pretendon se i është cenuar një e drejtë ose një interes i ligjshëm, nëpërmjet padisë, objektit dhe shkakut të saj, si dhe gjatë procesit gjyqësor civil, duhet të identifikojë: (i) marrëdhënien juridike nga i burojnë të drejtat apo interesat e ligjshme të shkelura (p.sh. marrëdhënie pronësie, kontraktore, trashëgime, etj.); (ii) personin që e ka cenuar në të drejtën apo interesin legjitim; (iii) faktin që përbën cenimin e të drejtës ose interesit të ligjshëm, veprimet ose mosveprimet e të paditurit të cilat i kanë mohuar/cenuar të drejtën ose interesin e ligjshëm; (iv) të drejtën që synon të realizojë, e cila duhet të jetë konkrete dhe të ketë lindur para ngritjes së kërkesë padisë [...].
41. Kolegji vlerëson se nisur nga natyra juridike e mosmarrëveshjes objekt shqyrtimi, krahas zbatueshmërisë së dispozitave të KPC, lidhur me mjetin e kërkimit “sigurim padie”[footnoteRef:1], për shkak se palët ndërgjyqëse janë shoqëri tregtare, me qëllim vlerësimin e parakushteve procedurale të ngritjes së padisë, gjejnë zbatim edhe rregullimet e posaçme parashikuar nga ligji nr. 9901, datë 14.4.2008 “Për tregtarët dhe shoqëritë tregtare”, i ndryshuar (në vijim ligji nr. 9901/2008). Madje, në trajtimin juridik të mosmarrëveshjes marrin prioritet dispozitat e ligjit nr. 9901/2008, sa i përket kushteve formale dhe atyre thelbësore që palët duhet të plotësojnë sa i përket legjitimimit të tyre në proces gjyqësor.  [1:  Nenet 202-212 të Kodit të Procedurës Civile. ] 

Sipas rrethanave të faktit të pranuara në gjykim rezulton se, pala paditëse shoqëria “VIA” SHPK, është krijuar si një Bashkim i Operatorëve Ekonomike dhe si e tillë ka marrë pjesë, e në vijim është shpallur fitues për projektin e realizimit të Aeroportit Ndërkombëtar të Vlorës. Pas kësaj dhe vetëm për këtë qëllim është lidhur me Ministrinë e Infrastrukturës e Energjetikës (MIE) kontrata koncesionare e datës 2.6.2021. 
Rezulton se dy ortakët “Mabco Constructions” dhe “2A Group”, që kanë krijuar Bashkimin e Operatorëve Ekonomikë “Vlora International Airport - VIA” SHPK, pas largimit të ortakut shoqëria “Yda Insaat Sanayi Ve Ticaret”, kanë qenë dhe vijojnë të jenë në raportet 98% me 2%, të kuotave të  “VIA” SHPK. Në këto rrethana, për shkaqet e referuara më lart, paditësi “2A Group”, mbajtës i 2% të kuotave, referuar nenit 102, të ligjit nr. 9901/2008, kërkon përjashtimin e ortakut “Mabco Constructions”, mbajtës i 98% të kuotave, kërkim mbi të cilin është marrë masa e sigurimit të padisë, objekt i këtij shqyrtimi.
Padia, e cila qëndron në themel të çështjes objekt rekursi, bazohet në nenin 102 të ligjit nr. 9901/2008, i cili parashikon se, “1. Në bazë të një vendimi të zakonshëm, asambleja e përgjithshme mund t’i kërkojë gjykatës përjashtimin e ortakut, nëse ai nuk ka shlyer kontributin e tij, sipas parashikimeve të statutit ose nëse ekzistojnë shkaqe të tjera të arsyeshme për këtë përjashtim. 2. Konsiderohen shkaqe të arsyeshme për përjashtimin e ortakut, sipas pikës 1 të këtij neni, por pa u kufizuar në to, rastet kur ortaku: a) me dashje apo me pakujdesi të rëndë i shkakton dëme shoqërisë ose ortakëve të tjerë; b) me dashje apo me pakujdesi të rëndë shkel statutin ose detyrimet e përcaktuara me ligj; c) përfshihet në veprime, të cilat e bëjnë të pamundur vazhdimin e marrëdhënieve midis shoqërisë tregtare dhe ortakut; ose ç) me veprimet e tij dëmton ose pengon ndjeshëm veprimtarinë tregtare të shoqërisë. 3. Gjatë procedurës së përjashtimit të ortakut, me kërkesë të paditësit, gjykata mund të marrë një masë për sigurimin e padisë, duke pezulluar të drejtën e votës së ortakut, që kërkohet të përjashtohet, si dhe të drejtat e tjera, që rrjedhin nga zotërimi i kuotës së shoqërisë, kur ajo e vlerëson këtë masë si të nevojshme dhe të justifikuar”.
42. Dispozita në fjalë synon të ruajë funksionimin normal të shoqërisë dhe marrëdhëniet e besimit ndërmjet ortakëve, duke lejuar largimin e një ortaku me vendim të Asamblesë së Ortakëve, vetëm për shkaqe objektivisht të justifikuara dhe me plotësimin e disa kërkesave procedurale, të parashikuara shprehimisht me ligj. Neni 102 i ligjit nr. 9901/2008 përcakton një procedurë specifike që duhet të respektojë shoqëria që vendos të përjashtojë ortakun e saj. Pika 1 e nenit 102, përcakton se është Asambleja e Përgjithshme, që në bazë të një vendimi të zakonshëm, mund t’i kërkojë gjykatës përjashtimin e ortakut. Pra, vendimmarrja për të përjashtuar ortakun i takon gjykatës, por ajo mund të vihet në lëvizje vetëm në bazë të një vendimi të marrë nga Asambleja e Përgjithshme. Kjo dispozitë përjashton shprehimisht që ortakët t’i drejtohen gjykatës personalisht, pavarësisht përqindjes që zotërojnë në shoqëri. 
Ndërsa për sa i përket kuorumit me të cilin duhet të vendosë Asambleja e Përgjithshme për të marrë këtë vendim si dhe pjesëmarrjes së domosdoshme të kuotave në mbledhje, gjejnë zbatim nenet 84 dhe 86 të ligjit nr. 9901/2008. Bazuar në nenin 86, paragrafi i parë të ligjit nr. 9901/2008, “1. Në rastin e marrjes së vendimeve, që kërkojnë një shumicë të zakonshme, asambleja e përgjithshme mund të marrë vendime të vlefshme vetëm nëse marrin pjesë ortakët me të drejtë vote, që zotërojnë më shumë se 30 për qind të kuotave [...]”. Kjo do të thotë se vendimi i asamblesë nuk ka efekt përjashtues në vetvete, por përbën vetëm autorizimin e shoqërisë për t’iu drejtuar gjykatës me kërkesë për përjashtim. Për rrjedhojë, kontrolli përfundimtar mbi ekzistencën e shkaqeve të përjashtimit i përket ekskluzivisht gjykatës.
43. Nga ana tjetër, ligji nr. 9901/2008, në nenin 84, ka parashikuar se, “1. Ortakët, të cilët përfaqësojnë të paktën 5 për qind të totalit të votave në asamblenë e përgjithshme të shoqërisë, apo një pjesë më të vogël të parashikuar në statut, mund t’i drejtojnë administratorëve një kërkesë me shkrim, përfshirë postën elektronike, për të thirrur asamblenë e përgjithshme dhe/ose përfshirjen e çështjeve të posaçme në rendin e ditës. Kërkesa duhet të përmbajë arsyet, objektivat dhe çështjet, për të cilat asambleja duhet të marrë një vendim. Nëse kërkesa refuzohet, këta ortakë kanë të drejtë ta thërrasin asamblenë dhe të caktojnë çështjet e rendit të ditës, në përputhje me pikën 1 të nenit 83 të këtij ligji. 2. Nëse, në kundërshtim me pikën 1 të këtij neni, asambleja e përgjithshme nuk thirret, ose çështja e kërkuar prej këtyre nuk futet në rendin e ditës, secili prej ortakëve, që kanë bërë kërkesën, ka të drejtë: a) të ngrejë padi në gjykatë, për të deklaruar shkeljen e detyrimit të besnikërisë, nëse administratorët nuk përmbushin kërkesat e ortakëve brenda 15 ditëve; b) t’i kërkojë shoqërisë blerjen e kuotave, të zotëruara prej tyre [...]”. 
Kjo dispozitë sanksionon mundësinë e mbrojtjes së interesave të një ortaku në pakicë, duke vënë një kufi minimal të 5 % të kuotave. Ky ortak, pasi i kërkon administratorit mbledhjen e asamblesë, në mungesë të veprimit të këtij të fundit (administratorit), kryen vetë njoftimet e ortakëve sipas rregullave të sanksionuara nga ligji (... të paktën 7 ditë para... rendin e ditës ...) dhe në mungesë të pjesëmarrjes së tyre, e në mungesë të kuorumit të nevojshëm, e për pasojë të pamundësisë së mbledhjes së asamblesë, gjendet përpara dy mundësive: të ngrejë padi për “shkelje të besnikërisë ndaj administratorit” ose “t’i kërkojë shoqërisë blerjen e kuotave të tij”. 
Sa më sipër, në mungesë të kushteve ligjore të referuara nga nenet 84 dhe 86 të ligjit nr. 9901/2008, të cilët parashikojnë kuorumin e nevojshëm për marrjen e këtij vendimi dhe pjesëmarrjen e domosdoshme të kuotave në mbledhje, konkludohet se paditësi “2A Group”, në cilësinë e ortakut të pakicës si mbajtës i 2% të kuotave, nuk gëzon legjitimimin aktiv prima facie. 
Ekzistenca e legjitimimit procedural në nivelin prima facie përbën një element paraprak që gjykata duhet ta verifikojë edhe në fazën e shqyrtimit të kërkesës për sigurimin e padisë. Kjo për arsye se masa e sigurimit përfaqëson një ndërhyrje të përkohshme në marrëdhënien juridike të palëve dhe nuk mund të jepet në favor të një subjekti që, nga një vlerësim paraprak i fakteve dhe i kuadrit ligjor të zbatueshëm, nuk paraqitet si mbajtës i së drejtës procedurale për të vënë në lëvizje gjykatën.
Megjithatë, verifikimi i këtij legjitimimi paraprak prima facie nuk mund të kryhet në mënyrë të shkëputur nga natyra juridike konkrete e marrëdhënies në kuadër të së cilës kërkohet masa e sigurimit, pasi karakteristikat e posaçme të kësaj marrëdhënieje dhe rregullimi i saj nga norma të veçanta materiale, mund të ndikojnë drejtpërdrejt si në identifikimin e subjektit që gëzon të drejtën për mbrojtje gjyqësore, ashtu edhe në vlerësimin e përshtatshmërisë dhe lejueshmërisë së ndërhyrjes së përkohshme.
44. Kolegji vlerëson se, ndonëse palët dhe gjykatat e faktit, krahas dispozitave të Kodit të Procedurës Civile, i janë referuar edhe ligjit nr. 9901/2008, për shkak të cilësisë së palëve si shoqëri tregtare, marrëdhënia juridike konkrete objekt gjykimi nuk rregullohet vetëm nga ky kuadër normativ i përgjithshëm. Për natyrën e saj të veçantë, kjo marrëdhënie i nënshtrohet edhe rregullimeve specifike të parashikuara nga ligji nr. 125/2013 “Për Koncesionet dhe Partneritetin Publik Privat”, i cili përbën ligjin e posaçëm që rregullon të drejtat, detyrimet dhe mekanizmat e funksionimit të marrëdhënieve koncesionare dhe të partneritetit publik privat.
Kështu, paditësi “2A Group” dhe i padituri “Mabco Constructions SA”, kanë krijuar një Bashkim Operatorësh Ekonomikë, shoqërinë “Vlora International Airport - VIA” SHPK, me të vetmin qëllim, marrjen pjesë në procedurën e tenderimit publik për ndërtimin e Aeroportit Ndërkombëtar të Vlorës. Dy shoqëritë, nëpërmjet shoqërisë së formuar, kanë plotësuar kriteret teknike, financiare e njerëzore dhe mbi bazën e tyre kanë marrë pjesë në këtë procedurë prokurimi. Po mbi këta parametra ky bashkim operatorësh është shpallur fitues për projektin e realizimit të Aeroportit Ndërkombëtar të Vlorës dhe vetëm për këtë qëllim është lidhur me Ministrinë e Infrastrukturës e Energjetikës (MIE) kontrata koncesionare e datës 2.6.2021.
Kontrata e koncesionit është një kontratë administrative që ka veçoritë e saj në raport me kontratën civile, diferenca që janë evidentuar qartësisht në vendimin njësues të Kolegjit Administrativ të Gjykatës së Lartë nr. 302, datë 22.9.2023, ku saktësohet se: “ […] Kështu, në nenin 4, pikat 14 deri 20 të ligjit nr. 162/2020 “Për prokurimin publik, të gjitha kontratat në këtë fushë cilësohen si “kontrata publike”. Në nenin 3/1 të ligjit nr. 125/2013 “Për koncesionet dhe partneritetin publik privat”, parashikohet shprehimisht se, “Koncesion” është koncesioni i punëve publike ose koncesioni i shërbimeve publike [...]”, ndërsa në nenin 3/23 parashikohet se, “Kontratë e partneritetit publik privat” ka kuptimin e një kontrate pune publike apo kontrate të shërbimit publik”.
[…] Kontratat civile dallojnë nga kontratat administrative për vetë faktin se në kontratat administrative organi administrativ shpreh vullnetin e tij si organ i administratës publike gjatë përmbushjes së detyrave të tij funksionale
[…] Në kontratën administrative, organi administrativ që paraqitet palë në kontratë, nuk mund të ketë të njëjtën autonomi si pala private, kjo për shkak se ai vepron në marrëdhënie të tilla kontraktore, duke u pajisur me një pushtet që rrjedh nga norma ligjore të krijuara paraprakisht […]”.
45. Në çështjen objekt shqyrtimi, pozita juridike e palëve në proces “Mabco Constructions SA” dhe “2A Group” duhet vlerësuar në raport edhe me dispozitat përcaktuese të ligjit nr. 125/2013 “Për Koncesionet dhe Partneritetin Publik Privat”, pasi ka rezultuar se këto shoqëri përtej rregullimit ligjor nën kuadrin e përcaktimeve të zakonshme të ligjit “Për tregtarët dhe shoqëritë tregtare” kanë krijuar shoqërinë “VIA” SHPK. Referuar ekstraktit të shoqërisë “VIA” SHPK, rezulton se objekti i aktivitetit të kësaj shoqërie është: “Zbatimi i Kontratës së Koncesionit, nënshkruar ndërmjet ortakëve të shoqërisë (Bashkimi i Operatorëve Ekonomikë të shpallur fitues në procedurën e tenderit) dhe Ministrisë së Infrastrukturës dhe Energjisë, që në mënyrë të veçantë, ndër të tjera, do të konsistojë në projektimin, ndërtimin, operimin, mirëmbajtjen dhe transferimin e Aeroportit Ndërkombëtar të Vlorës (VIA). 
Në kushtet kur, shoqëritë “Mabco Constructions SA” dhe “2A Group” konfliktin gjyqësor e kanë iniciuar për shkak të cilësisë së tyre si ortakë në shoqërinë “VIA” SHPK, duke e lidhur këtë integralisht me pozitën e veçantë që kjo shoqëri ka për shkak të rregullimit nga dispozitat e ligjit të veçantë “Për Koncesionet dhe Partneritetin Publik Privat” dhe procedurës së veçantë të ndjekur për krijimin e saj, duhet vlerësuar mosmarrëveshja objekt gjykimi edhe në përputhje me kriteret ligjore për kontratën administrative, duke referuar zbatueshmërinë e vendimit njësues të Kolegjit Administrativ të Gjykatës së Lartë nr. 00-2023-3628 (302), datë 22.9.2023, ku është konkluduar se: “Elemente kryesorë përcaktues për identifikimin e një kontrate administrative janë: shërbimi në interesin publik, që përbën shkakun e kontratës; kufizimi i lirisë kontraktore; epërsia e organit publik, në kuptim të kufizimit të vullnetit kontraktor të palës tjetër për kushte të caktuara të panegociueshme të kontratës, të rregulluara nga e drejta publike; karakteri specifik i kontratës, lidhur me të drejtën e organit publik për tërheqje të njëanshme nga kontrata, kur nuk arrihet marrëveshja për ndryshim ose prishje të saj, kundrejt detyrimit për t’i paguar palës private dëmin e shkaktuar. Kontrata është administrative, kur pavarësisht pjesëve të saj që normohen nga e drejta private, evidentohet qartë se rregullimi në tërësi i saj nga normat e së drejtës publike peshon më shumë.”.
Sa më lart, në çështjen në gjykim, për faktin se MIE, enti prokurues, si palë kontraktuese që mbron edhe interesin publik gëzon një pozitë të privilegjuar, ligji ka parashikuar se ortakët e shoqërisë fituese nuk mund të bëjnë asnjë ndryshim në mënyrën e organizimit apo kapitalit të shoqërisë që do të cenonte elementet e kontratës së koncesionit, pa marrë pëlqimin paraprak e me shkrim të Entit Prokurues MIE.
46. Mbi këtë analizë, Kolegji vlerëson se në një marrëdhënie të tillë koncesionare, parimisht ortakët nuk mund të përjashtojnë njëri-tjetrin. Konkretisht, nëse “VIA” SHPK do të mbetej vetëm me ortakun “2A Group”, do të kishin ndryshuar termat e procedurës së prokurimit dhe nuk mund të thuhet se MIE do të kishte shpallur fitues e lidhur kontratën e koncesionit vetëm me “2A Group”.
Në këto kushte, Kolegji vlerëson se mosmarrëveshjet mes ortakëve në këtë marrëdhënie duhet të zgjidhen referuar ligjit, por marrë në konsideratë detyrimet e marra përsipër me krijimin e Bashkimit të Operatorëve Ekonomikë, formalizuar në kontratën e koncesionit. 
Ndërkohë është e drejta dhe detyrimi i Entit Prokurues që, nëse vlerëson se mosmarrëveshjet pa zgjidhje mes tyre po cenojnë elementet e kontratës së koncesionit, duke mos plotësuar detyrimet e marra në të dhe duke dëmtuar në këtë mënyrë interesin publik, të procedojë me penalizimet e përcaktuara në kontratë dhe deri në vlerësimin e shkaqeve të krijuara për faj të ortakëve që do të kondiciononin vijimësinë e kësaj kontrate.
47. Nga ana tjetër, rezulton se gjatë kohës që projekti po zbatohej nga shoqëria “Vlora International Airport - VIA” SHPK, dy shoqëritë ortake të saj “Mabco Constructions” dhe “2A Group”, pretendohet të kenë lidhur marrëveshje për tjetërsimin e kuotave dhe konkretisht, fillimisht kanë lidhur “Parakontratën për shitblerjen e kuotës” dhe në vijim “Marrëveshje Shitje & Blerje” të datës 19.6.2024 të lidhur në mes këtyre shoqërive e më pas me kontratë noteriale për shitblerjen e kuotave nr. 2437 Rep., nr.941 Kol., datë 03.04.2025 me objekt transferimin e 47% të kuotave të shoqërisë “Mabco Constructions SA” tek shoqëria “2A Group”.
Në këtë situatë faktike, Kolegji konstaton se, pavarësisht se vlefshmëria e veprimit juridik të sipërcituar është kundërshtuar nga i padituri, duke inicuar një proces gjyqësor dhe kontrata e mësipërme nuk është regjistruar në QKB, me vendimin e Gjykatës së Apelit të Juridiksionit të Përgjithshëm nr. 1777, datë 22.12.2025, i cili është përfundimtar në kushtet kur ndaj tij nuk është paraqitur rekurs, të paditurit në këtë gjykim i është pezulluar e drejta e votës së ortakut, për çdo vendim që lidhet me tjetërsimin e 47% të kuotave.   
Në këto kushte, Kolegji vlerëson se pavarësisht kontestimeve që palët kanë mbi vlefshmërinë e tij, në një vëzhgim sipërfaqësor prima facie, i mjaftueshëm ligjërisht në këtë fazë të procesit, ekzistenca e një veprimi juridik si dhe ekzistenca e një vendimi gjyqësor të formës së prerë, që ka kufizuar disponimin e të drejtës së ortakut për të tjetërsuar këto kuota, krijon bindjen tek Kolegji se paditësi ka pritshmëri legjitime për të qenë ortak i 49% të kuotave. Në këtë kuptim, duke vlerësuar se, në këtë fazë të procesit, ku shqyrtohet kërkimi i një mase provizore me karakter të përkohshëm sikurse është sigurimi i padisë, ekzistenca e një pritshmërie legjitime i “kënaq” kërkesat ligjore për legjitimimin procedural, prima facie të paditësit lidhur me kërkesën e tij. 
Sa më sipër, në përgjigje të trajtimit ligjor të çështjes së parë, pretendimet e rekursuesit lidhur me këtë kërkim vlerësohen të pabazuara në ligj nga Kolegji.

48. Së dyti, lidhur me çështjen ligjore për trajtim se, cilat janë kriteret ligjore që duhet të plotësohen me qëllim pranueshmërinë e masës së sigurimit nga gjykata. 
Gjykimi për sigurimin e padisë i përgjigjet disa qëllimeve: 
Së pari, të formulojë një gjykim në lidhje me mundësinë e ekzistencës së një të drejte mbështetur në një njohje të shpejtë të çështjes. Pra, në këtë gjykim gjykata nuk shqyrton faktin nëse e drejta e pretenduar ekziston dhe nëse është e bazuar apo jo, pasi kjo do të verifikohet e analizohet në përfundim të gjykimit të çështjes në themel; 
Së dyti, të hetojë mbi vërtetësinë e rrezikut që mund të vijë, i cili mund ta bëjë të pamundur ose të vështirë realizimin e të drejtës së pretenduar nga pala paditëse; 
Së treti, të verifikojë nëse kërkesa e palës mbështetet në prova shkresore apo garancia e ofruar nga pala paditëse është në përputhje me kërkimin përkatës për sigurimin e padisë apo jo. Gjatë gjykimit të çështjes gjykata, përjashtimisht dhe rast pas rasti, mund të kërkojë që provave shkresore mbi të cilat bazohet kërkimi për sigurimin e padisë t’i bashkëngjitet edhe garancia, në masën e llojin e caktuar prej saj.
Kolegji çmon të theksojë se sigurimi i padisë përfaqëson një masë të destinuar për të ruajtur një situatë fakti ose ligji, me qëllim që të mbrohen ato të drejta, të cilat janë pretenduar nëpërmjet padisë/gjykimit në themel. Pra, bëhet fjalë për ruajtjen e atyre të drejtave të pretenduara nga palët në një gjykim dhe jo nga çdo subjekt që mund të tërheqë interesa mbi procesin. Në raport me natyrën e çështjes objekt gjykimi, për caktimin nga gjykata të masave të përkohshme procedurale ligji kërkon ekzistencën e një dyshimi të arsyeshëm se e drejta subjektive apo interesi i ligjshëm i subjektit paditës apo ankues cenohet nga veprimet apo mosveprimet e palës kundërshtare apo vendimi i gjykatës (fumus boni juris). Nga ana tjetër kërkohet që në rrethanat e çështjes të ekzistojë një rrezik i atëçastshëm dhe eminent për shkaktimin e një dëmi të rëndë dhe të pariparueshëm nëse masa e përkohshme nuk merret nga gjykata (periculum in mora). Në këtë mënyrë masat e përkohshme procedurale paraqiten si mjete ligjore që garantojnë standardin e efektivitetit të vetë mjetit kryesor nga i cili ato varen, konkretisht padisë dhe ankimeve. 
49. Në caktimin e masës së sigurimit të padisë, gjykata i referohet kërkesave që parashikon dhe kërkon ligji procedural, konkretisht neni 202 i KPC, në të cilin parashikohet se, “Me kërkesën e paditësit, gjykata brenda 5 ditëve lejon marrjen e masave për sigurimin e padisë, kur ka arsye të dyshohet se ekzekutimi i vendimit për të drejtat e paditësit do të bëhet i pamundur ose i vështirë. Sigurimi i padisë lejohet kur: a) padia mbështetet në prova me shkresë; b) paditësi jep garanci, në masën dhe në llojin e caktuar nga gjykata, për dëmin që mund t’i shkaktohet të paditurit nga sigurimi i padisë. Garancia mund të kërkohet edhe për rastin e parashikuar nga shkronja “a” e këtij neni”. 
Kërkimi për marrjen e një masë të përshtatshme dhe të përkohshme për sigurimin e padisë, në kuptim të nenit 206 të KPC-së, duhet të kushtëzohet kurdoherë nga një objekt material i përcaktuar, apo i përcaktueshëm, i cili do të shërbente për gjykatën, si bazë fillestare, për të vendosur lidhur me masat e sigurimit dhe për të çmuar me objektivitet se masa e kërkuar: së pari, synon “ta mbajë gjendjen ashtu siç është, apo “të ngrirë”, deri në zgjidhjen përfundimtare të konfliktit; së dyti, është e përshtatshme dhe e dobishme për të mbrojtur të drejtat e paditësit, por pa rrezikuar, në të njëjtën kohë, mbrojtjen e të drejtave dhe interesave të ligjshme të të paditurit. 
Pra, në këtë lloj gjykimi, për palën kërkuese lind detyrimi për të provuar para gjykatës, nëse masa e përkohshme për sigurimin e padisë është në përshtatje me kërkesat e nenit 202 të KPC-së, në veçanti nëse ka arsye të dyshohet se ekzekutimi i vendimit eventual për të drejtat e paditësit do të bëhet i pamundur ose i vështirë.  
50. Nga ana tjetër, masa e sigurimit të padisë, sipas nenit 202 të KPC, përbën kufizim të të drejtave të palës së paditur dhe si e tillë në kuptim të nenit 17 të Kushtetutës së Republikës së Shqipërisë, duhet të jetë proporcinale dhe të justifikuara ligjërisht, për mbrojtjen e të drejtave të palës tjetër. Justifikimi ligjor dhe kushtetues sipas nenit 202 të KPC për kufizimin e të drejtave të palës së paditur, është dyshimi se e drejta e pretenduar e paditësit karshi palës së paditur ekziston dhe dyshimi i arsyeshëm se nëse kjo e drejtë nuk garantohet me masë sigurimi, ekzekutimi i vendimit do të bëhet i pamundur ose i vështirë në të ardhmen. 
Ndërkohë, Kolegji vlerëson se është detyrimi i gjykatës që edhe në shqyrtimin e kërkimit për sigurimin e padisë, të sqarojë natyrën juridike të secilit kërkim objekt padie edhe pa u lidhur me përcaktimin e palëve, të zbatojë shkakun ligjor të secilit kërkim. 
Kolegjet e Bashkuara të Gjykatës së Lartë në vendimin unifikues nr. 3, datë 29.3.2012, kanë theksuar rolin e gjykatës për të bërë një cilësim të saktë të fakteve dhe veprimeve që lidhen me mosmarrëveshjen, në përputhje me nenin 16 të KPC. Kolegjet e Bashkuara arsyetojnë se: […] Gjykata e zbulon shkakun e padisë së paditësit duke e analizuar padinë në tërësinë e saj dhe jo duke u kufizuar tek dispozitat ligjore të referuara nga paditësi në pjesën hyrëse të saj. Mund të ndodhë që paditësi të referojë gabimisht dispozitat ligjore, porse nga leximi i kërkesëpadisë del e qartë e drejta që ai kërkon të mbrojë. ... Për këtë arsye, në nenin 17 të KPC, është parashikuar e drejta e gjykatës që të ftojë palët që të japin shpjegime nga pikëpamja e së drejtës që ajo e çmon të nevojshme për zgjidhjen e çështjes. Gjatë dhënies së këtyre shpjegimeve palët kanë mundësi të qartësojnë dhe saktësojnë edhe ndonjë mospërputhje rastësore në referencat ligjore…Pra, gjykata analizon pretendimet e paditësit, d.m.th. shikon nëse ka lidhje objekti i padisë me shkakun e saj (dhe sigurisht edhe faktet e provuara gjatë gjykimit) dhe në fund e shpall të bazuar ose jo padinë) [...]”.
Analiza e mësipërme bazohet në dispozitat e KPC, që normojnë vendosjen e një mase sigurimi padie, jo referuar padisë në kuptimin procedural si mjeti që ka vënë në lëvizje gjykatën, por  referuar kërkimit konkret në padi, masës së këtij kërkimi, interesit të kërkuesit për të mundësuar gjykimin e vendosjes ose jo të një mase, referuar cilit kërkim vendoset kjo masë, përshtatshmërinë e masës etj.
KPC-ja ka garantuar edhe standardin e proporcionalitetit të këtij kufizimi, duke parashikuar se sigurimi i padisë mund të vendoset përkundrejt një garancie pasurore nga pala paditëse, për dëmin që mund t’i shkaktohet të paditurit nga sigurimi i padisë (neni 202/b i KPC). 
Po ashtu, për të garantuar proporcionalitetin, në nenin 206/2 të KPC është parashikuar se sigurimi i padisë nuk mund të bëhet për një shumë më të madhe se ajo e padisë. 
Neni 206 i KPC i njeh të drejtën gjykatës të caktojë kur plotëson kushtet një masë që e vlerëson të përshtatshme, referuar shkakut ligjor të kërkimit objekt padie, ashtu si neni 205 i KPC parashikon që masa e sigurimit të padisë mund të vendoset për të gjithë padinë apo për një pjesë të saj.  
Pra, në një padi me disa kërkime, masa e sigurimit mund të vendoset vetëm për një pjesë të tyre, jo për një shumë më të madhe se këto kërkime për të cilat pranohet, referuar kjo të drejtës respektive që pretendohet në secilin kërkim dhe përshtatshmërisë së masës së caktuar në kërkimin konkret. 
Pikërisht për këto arsye, është detyrimi ligjor i gjykatës që edhe në shqyrtimin e kërkimit për sigurimin e padisë, të sqarojë natyrën juridike të secilit kërkim objekt padie.
KPC-ja, edhe në rastin përjashtimor, kur në kushtet e urgjencës lejon kërkimin e një mase sigurimi përpara ngritjes së padisë, e kufizon këtë me pasojë rënien e masës me paraqitjen e padisë brenda një afati të caktuar nga gjykata, në maksimumin prej 15 ditësh. 
Pra, edhe në këtë rast përjashtimor, kur gjykata megjithëse duhet të sqarohet lidhur me padinë që parashikon të paraqesë kërkuesi, realisht nuk krijon dot bindjen e saktë mbi natyrën juridike të secilit kërkim objekt i padisë që do të paraqitet, ligji është kujdesur që masës së vënë në kushte të tilla t’i japë një fuqi me një afat maksimal 15 ditor.
51. Veç sa më sipër, Kolegji vlerëson se gjykatat kanë detyrimin të sqarojnë natyrën juridike të konfliktit, të drejtat që pretendon kërkuesi se i janë cenuar në raport me secilin kërkim në padi etj., për të plotësuar edhe detyrimin për të qenë të  kujdesshme në trajtimin dhe vlerësimin e masës së sigurimit, duke mos krijuar perceptimin se po paragjykon zgjidhjen e çështjes në themel, apo akoma më keq, po bën zgjidhjen e të drejtës në konflikt me vendimin për caktimin e masës së sigurimit. 
Kërkesa për sigurimin e padisë do të duhet të trajtohet në një mënyrë të atillë, që të shmanget çdo perceptim se është paragjykuar zgjidhja e çështjes në themel apo të vihet në pikëpyetje paanshmëria në gjykim. Nga ana tjetër, masa që jepet në rastin e pranimit të kërkesës për sigurimin e padisë nuk duhet të mbështetet në fakte apo veprime, si dhe në cilësimin juridik të tyre e që kanë të bëjnë me zgjidhjen e çështjes në themel. Njëkohësisht, gjykata nuk mund të thellohet në mënyrë të atillë sa të japë konkluzione përfundimtare mbi çështjen, detyrim ky i gjykatave edhe në zbatim të vendimit unifikues të Kolegjeve të Bashkuara të Gjykatës së Lartë nr. 10, datë 24.3.2004, sipas të cilit: “Gjykatat vendimin për marrjen e masës së përkohshme për sigurimin e padisë nuk duhet ta mbështesin në fakte apo veprime, si dhe në cilësimin juridik të tyre, që kanë të bëjnë me shqyrtimin dhe zgjidhjen e çështjes në themel. Gjithashtu, shqyrtimi i kërkesës për marrjen e masës së sigurimit të padisë duhet të trajtohet në një mënyrë të tillë që të shmangë çdo lloj perceptimi sipas të cilit, gjykata e ka paragjykuar zgjidhjen e çështjes në themel apo nuk është e paanëshme në gjykim [...] 
Në asnjë rast nuk mund të vendoset me anë të një masë të përkohshme të sigurimit të padisë urdhërimi për të kryer i padituri atë që kërkon paditësi nëpërmjet padisë dhe që prapësohet nga i padituri. …”.
52. Kolegji çmon të theksojë se, në çështjen objekt shqyrtimi, ndryshe nga sa ka vlerësuar gjykata e apelit se “këto probleme do të shqyrtohen gjatë gjykimit të themelit”, vlerësimi i kushteve ligjore për caktimin e masës së sigurimit nuk mund të kryhet në mënyrë abstrakte apo të shkëputur nga natyra juridike e kërkimit të paraqitur. Përkundrazi, këto kushte duhet të interpretohen në funksion të së drejtës konkrete që kërkohet të mbrohet dhe të efekteve që masa e sigurimit është e aftë të prodhojë mbi marrëdhënien juridike ndërmjet palëve. Në rastin konkret, masa e kërkuar konsiston në pezullimin e plotë të së drejtës së votës së një ortaku, pra në një kufizim të përkohshëm të një prej të drejtave themelore që burojnë nga cilësia e ortakut dhe që lidhet drejtpërdrejt me funksionimin dhe administrimin e shoqërisë tregtare. Për këtë arsye, gjykata duhet të analizojë nëse:
(i) ekziston një bazë juridike e besueshme e pretendimit (fumus boni iuris);
(ii) nëse paraqitet një rrezik real, konkret dhe i menjëhershëm për cenimin e të drejtës së pretenduar (periculum in mora);
(iii) nëse ekziston një lidhje e drejtpërdrejtë ndërmjet ushtrimit të së drejtës së votës dhe dëmit që pretendohet se mund të shkaktohet, si dhe 
(iv) nëse masa e kërkuar respekton parimin e proporcionalitetit, duke përbërë ndërhyrjen më pak të rëndë të mundshme për mbrojtjen e interesit që synohet të ruhet. 
Për rrjedhojë, duke qenë se mosmarrëveshja i përket fushës së të drejtës tregtare, vlerësimi i këtyre kritereve duhet të kryhet edhe në dritën e rregullave të posaçme që disiplinojnë marrëdhëniet ndërmjet ortakëve, ushtrimin e të drejtave në raport me shoqërinë dhe kufizimet e mundshme të tyre, në mënyrë që masa e sigurimit të mos cenojë në mënyrë joproporcionale ekuilibrin e brendshëm të funksionimit të shoqërisë.
Në këtë kuadër, analiza duhet të mbështetet në: parimet e ligjshmërisë dhe proporcionalitetit të ndërhyrjes në të drejtat e ortakut; ekzistencën e një rreziku real dhe konkret për shoqërinë (p.sh. dëmtimi i interesave të saj ose bllokimi i vendimmarrjes); lidhjen shkakësore ndërmjet sjelljes së ortakut dhe pasojave të mundshme; domosdoshmërinë e masës (nëse pezullimi është mjeti i vetëm efektiv); si dhe karakterin e përkohshëm dhe të arsyetuar të masës së sigurimit. Këto kritere duhen analizuar në raport me legjislacionin për shoqëritë tregtare dhe dispozitat procedurale mbi masat e sigurimit të padisë.

53. Së treti, sa i përket natyrës juridike të vendimit për caktimin e masës së sigurimit dhe i mundësisë që ai të prodhojë efektet e “gjësë së gjykuar”.
Gjykata Evropiane e të Drejtave të Njeriut, e ka konsideruar gjënë e gjykuar si një element thelbësor të të drejtës për një proces të rregullt ligjor, në kuptim të nenit 6 të KEDNJ-së. Në vendimin “Kehaya dhe të tjerë kundër Bullgarisë”, kjo gjykatë është shprehur se: “[...] Parimi në bazë të të cilit një vendim përfundimtar i formës së prerë është gjë e gjykuar dhe zgjidh mosmarrëveshjen midis palëve me një efekt përfundimtar është një element themelor i së drejtës për një gjykim të drejtë, që garantohet nga neni 6 i Konventës në çështjet civile. Parimi i sigurisë juridike dikton që kur një mosmarrëveshje civile është shqyrtuar në themel nga gjykata, vendimi i saj nuk vihet më në diskutim”.[footnoteRef:2] Gjithashtu, Gjykata e Lartë ka një praktikë të konsoliduar në interpretimin e ligjit procedural në lidhje me gjënë e gjykuar. Gjëja e gjykuar në procesin civil shfaqet në dy trajta, në atë formale dhe në atë substanciale (materiale).  [2:  GJEDNJ, “Kehaya dhe të tjerë kundër Bullgarisë”, aplikimet nr. 47797/99 dhe nr. 68698/01, vendimi i datës 12.04.2006. Shih gjithashtu vendimin e GJEDNJ “Ilieva dhe të tjerë kundër Bullgarisë”, aplikimi nr. 17705/05, vendimi i datës 03.05.2015.] 

Në kuptimin formal ajo shfaqet si një gjendje juridike e ezaurimit të mjeteve procedurale të ankimit si dhe e ekzistencës së prekluzivitetit lidhur me mundësinë për t’u ankuar ndaj vendimit gjyqësor të formës së prerë. 
Në kuptimin substancial ajo kuptohet si një gjendje juridike jo thjeshtë pamundësie nga palët ndërgjyqëse të vendimit gjyqësor të formës së prerë për të rihapur shqyrtimin e çështjes, por edhe si një e drejtë e secilës prej tyre për të kundërshtuar mundësinë e rishikimit të zgjidhjes së dhënë për konfliktin në një gjykim të ri. Në interpretim dhe zbatim të ligjit, vendimi gjyqësor i formës së prerë që e ka zgjidhur çështjen në themel, përbën një zgjidhje të natyrës përfundimtare dhe të qëndrueshme të mosmarrëveshjes si në kuptimin konstituiv ashtu dhe atë prekluziv. Në kuptimin konstituiv ai jep zgjidhjen përfundimtare të mosmarrëveshjes, pozitave të palëve të kundërta në atë gjykim, ndërsa në kuptimin prekluziv ndalohet mundësia e kërkimit në gjykatë të ndryshimeve në zgjidhjen e mosmarrëveshjes së përcaktuar me vendimin gjyqësor të formës së prerë. Pra, autoriteti dhe efektet e gjësë së gjykuar janë përfundimi i procesit civil dhe pamundësia e të njëjtave palë ndërgjyqëse për t’i kërkuar gjykatës që të shqyrtojë dhe vendosë përsëri mbi të njëjtin objekt gjykimi (res iudicata est).
Ne kuptimin objektiv, gjëja e gjykuar qëndron në lidhje me të njëjtin objekt të padisë dhe të njëjtin shkak ligjor (causa petendi) të saj. Në kuptimin subjektiv gjëja e gjykuar qëndron në lidhje me faktin që ajo që është vënë në bisedim (kërkimet, pretendimet, prapësimet) sipas parimit të kontradiktorialitetit dhe që është vendosur në gjykim me anë të urdhërimeve të vendimit. Fuqia e “gjësë së gjykuar” mbulon jo vetëm pjesën urdhëruese të vendimit të formës së prerë por edhe rrethanat e çështjes të pranuara në gjykim, përfundimet dhe arsyet në të cilat është mbështetur ai vendim në pjesën arsyetuese.
54. Kolegji vlerëson se në rastin objekt shqyrtimi kërkimi është i një natyre të veçantë, marrjen e masës së sigurimit, sipas kritereve dhe kushteve që rregullohen në nenin 202 e vijues të KPC-së dhe ligjit “Për tregtarët dhe shoqëritë tregtare”. 
Referuar nenit 203 të KPC-së, sigurimi i padisë lejohet për çdo lloj padie dhe në çdo formë, derisa vendimi që zgjidh çështjen në themel të marrë formë të prerë. Ndërkohë, referuar nenit 209 të KPC-së, kundër vendimit që rrëzon kërkesën për sigurimin e padisë nuk mund të bëhet ankim, çka nënkupton që referuar nenit 451, ky vendim merr formë të prerë.
Referuar neneve 205 dhe 206 të KPC-së, masa e sigurimit të padisë është një mjet procedural me karakter të përkohshëm dhe provizor, që synon ruajtjen e gjendjes faktike dhe juridike deri në zgjidhjen përfundimtare të mosmarrëveshjes me vendim gjyqësor të formës së prerë.
55. Neni 207 i KPC parashikon shprehimisht se masat e sigurimit mund të zëvendësohen ose hiqen kur ndryshojnë rrethanat që kanë diktuar vendosjen e tyre. Vetë parashikimi i kësaj mundësie ligjore tregon se vendimi që disponon mbi masën e sigurimit nuk ka karakter përfundimtar dhe as nuk zgjidh në themel mosmarrëveshjen ndërmjet palëve. Kjo dispozitë konfirmon natyrën dinamike dhe të përkohshme të vendimit mbi sigurimin e padisë. 
Për rrjedhojë, vendimi që vendos, ndryshon ose heq një masë sigurimi nuk mund të konsiderohet si vendim që krijon gjë të gjykuar materiale (res judicata), pasi ai nuk shprehet mbi ekzistencën ose jo të së drejtës subjektive që pretendohet në proces, por vetëm mbi nevojën e përkohshme për mbrojtjen e saj deri në përfundimin e gjykimit. Pranimi i të kundërtës do të sillte pamundësinë e zbatimit të nenit 207 të KPC, pasi palët do të privoheshin nga e drejta për të kërkuar rishikimin e masës së sigurimit sa herë që ndryshojnë rrethanat e çështjes, ndërkohë që ligji e parashikon shprehimisht një mundësi të tillë. Pikërisht për shkak të natyrës së saj provizore, masa e sigurimit nuk përbën një vendim statik, por një vendim të ndryshueshëm, i cili mund të rishikohet në çdo kohë gjatë procesit gjyqësor, në varësi të zhvillimit të rrethanave faktike dhe juridike të çështjes. 
Në këtë kuptim, vendimi për sigurimin e padisë proceduralisht nuk merr formën klasike të “gjësë së gjykuar” (neni 451/a). 
Nga ana tjetër, ky pretendim i të paditurit, ashtu si u analizua dhe më lart, nuk përjashton gjykatën nga detyrimi që për çdo kërkim objekt padie, për të cilin kërkohet sigurimi i padisë, të sqarojë shkakun ligjor të tij, provat dhe arsyet përse kërkohet sigurimi i padisë dhe ndryshimet e mundshme të tyre nëse ky kërkim është ngritur më parë. 
Në këtë kontekst, është detyrim i gjykatës që, për një vlerësim të drejtë të çështjes dhe për të shmangur mbivendosjen e vendimmarrjeve gjyqësore, të verifikojë nëse për të njëjtat palë, mbi të njëjtat rrethana faktike dhe shkaqe ligjore, është disponuar më parë me vendim përfundimtar lidhur me caktimin e një mase sigurimi. 
56. Në përfundim të këtij trajtimi ligjor, Kolegji çmon se vendimi për sigurimin e padisë paraqet veçori procedurale që e dallojnë atë nga vendimet që marrin formë të prerë dhe prodhojnë efektet klasike të “gjësë së gjykuar”, sipas kuptimit të nenit 451/a të Kodit të Procedurës Civile.

57. Së katërti, Kolegji vlerëson të analizojë aplikimin e kritereve ligjore dhe praktikës gjyqësore unifikuese/njësuese të elaboruara më sipër në raport me kërkimin për sigurim padie në çështjen në gjykim.
Kolegji, pasi analizoi natyrën juridike të mosmarrëveshjes objekt gjykimi, kuadrin ligjor të zbatueshëm dhe kriteret ligjore që paraqiten të rëndësishme për çështjen konkrete, çmon se vlerësimet e mësipërme, krijojnë bazën e nevojshme për trajtimin e shkaqeve të rekursit të shoqërisë “Mabco Constructions”, ndaj vendimit nr. 185, datë 19.2.2026 të Gjykatës së Apelit të Juridiksionit të Përgjithshëm. 
58. Referuar fakteve të pranuara në gjykim rezulton se, konflikti mes palëve në këtë proces ka filluar kohë para ngritjes së padisë objekt gjykimi. Për shkak të tij, paditësi “ 2A Group” në cilësinë e kërkuesit dhe duke thirrur si palë të interesuar paditësin “VIA” SHPK dhe të paditurin “Mabco Constructions”, i është drejtuar Gjykatës së Shkallës së Parë të Juridiksionit të Përgjithshëm Tiranë, përpara ngritjes së padisë, me kërkesën për marrjen e masës së sigurimit të padisë. 
Në shqyrtimin e kësaj kërkese, Gjykata e Shkallës së Parë të Juridiksionit të Përgjithshëm me vendimin nr. 996 Regj. Them., datë 17.10.2025, ka vendosur: 
“1. Pranimin e kërkesës. 
2. Marrjen e masës së sigurimit të padisë, duke pezulluar marrjen e çdo vendimi në mbledhjen e Asamblesë së Përgjithshme të Ortakëve të shoqërisë “Vlora International Airport - VIA” SHPK, të njoftuar për t'u mbajtur më datën 20.10.2025, sipas atij rendi dite, deri në vendimin përfundimtar të gjykatës, si dhe pezullimin e të drejtës së votës të ortakut të shumicës, shoqërisë “Mabco Constructions SA” deri në regjistrimin e kontratës së shitjes së kuotave të datës 03.04.2025, me objekt transferimin e 49% të kuotave të kapitalit të shoqërisë “VIA” SHPK tek blerësi “2A Group”.
Kundër vendimit të mësipërm ka paraqitur ankim “Mabco Constructions” dhe ndaj ankimit kanë paraqitur kundërankim “2A Group” dhe “Vlora International Airport - VIA” SHPK.
59. Për shkak se sigurimi i padisë ishte bërë përpara ngritjes së padisë, një nga shkaqet e ankimit të të paditurit ka qenë se,“...akoma nuk është e qartë se çfarë padie do të paraqesë paditësi...”. 
Në këto kushte, në gjykimin në apel, referuar vërtetimit nr. 411/1 Prot., datë 11.11.2025, të Gjykatës së Shkallës së Parë të Juridiksionit të Përgjithshëm Tiranë, është konfirmuar se nga paditësi është regjistruar padia me objekt: 
“1. Konstatimin e pavlefshmërisë absolute të vendimit të shoqërisë “Mabco Constructions SA”, ortak i shoqërisë “Vlora International Airport - VIA” SHPK, ...”
2. Detyrimin e palës së paditur të më njohë pronësinë mbi kuotat në masën e 47% në shoqërinë “VIA”, të formalizuar në aktet lidhura në mes palëve dhe konkretisht...: 
3. Detyrimin për të kryer veprimin e regjistrimit në QKB të Kontratës së Shitjes së Kuotave, në zbatim të nenit 2 të Kontratës së Shitjes së Kuotave me nr. 2437 Rep., 941 Kol., dt.03.04.2025.
4. Konstatimin e pavlefshmerise absolute të vendimit të Asamblesë së Përgjithshme të Ortakëve datë 01.09.2025 të shoqërisë “VIA” SHPK për shkarkimin e administratorit të shoqërisë. 
5. Konstatimin e pavlefshmerisë absolute të veprimit juridik Kontratë e Huasë për financimin e Portit Ndërkombëtar të Vlorës, datë 26.03.2025, lidhur ndërmjet “Mabco Constructions SA” dhe “Delphos Securities SARL Compartment Bernina” të shoqërisë “Mabco Constructions SA”, si dhe çdo veprim tjetër me objekt hua, tjetërsim kuote, peng apo çdo veprim tjetër, për të cilin nuk kemi shprehur vullnet, të cilët dëmtojnë interesat e ligjshme pasurore të shoqërisë “VIA”...”.
60. Referuar kësaj padie gjykata e apelit, duke cituar shprehimisht pikën 28 të vendimit unifikues nr.3/2012 të Kolegjeve të Bashkuara të Gjykatës së Lartë se: “Gjykata ka detyrimin të vlerësojë dhe të marrë parasysh të gjithë përmbajtjen e padisë dhe të identifikojë kërkimet e paditësit, në mënyrë që të mund të japë një vendim për to. Pala paditëse ka të drejtë të ngrejë pretendime për mbrojtjen e të drejtave dhe interesave që i njeh Kushtetuta apo ligji, ndërsa gjykata, në zbatim të parimit iura novit curia, analizon ligjërisht në mënyrë të pavarur këto pretendime, pa u lidhur me përcaktimin e palëve. Nëse gjykata konstaton se pretendimet e paditësit, d.m.th. objekti i padisë dhe shkaku i saj, gjejnë mbrojtje ligjore atëherë e pranon padinë, në rast të kundërt padia rrëzohet”, me vendimin nr. 1777, datë 22.12.2025, Gjykata e Apelit të Juridiksionit të Përgjithshëm, ka vendosur:
“Ndryshimin e vendimit nr. 996 Regj. Them, datë 17.10.2025 të Gjykatës së Shkallës së Parë të Juridiksionit të Përgjithshëm Tiranë, në këtë mënyrë: Pranimin pjesërisht të kërkesës. Marrjen e masës së sigurimit të padisë duke pezulluar të drejtën e votës së ortakut, shoqëria “Mabco Constructions SA” për çdo vendim që lidhet me tjetërsimin e 47% të kuotave në shoqërinë “Vlora International Airport - VIA” SHPK në favor të tretëve, deri në përfundim të këtij gjykimi... 
61. Sa më sipër, rezulton se për Gjykatën e Apelit të Juridiksionit të Përgjithshëm, me përjashtim të kërkimit të dytë në padi “Detyrimin të më njohë pronarë për 47% të kuotave sipas kontratës së shitjes datë 3.4.2025”, katër kërkimet e tjera në padi nuk plotësonin kushtet për caktimin e një mase sigurimi. 
Kjo gjykatë ka arsyetuar se “kërkimet e tjera për detyrimin që të kryhet regjistrimi në QKB i kontratës së shitjes së kuotave, e aq më pak ato të natyrës deklarative, për konstatimin e pavlefshmërisë së vendimmarrjeve të shoqërisë “Mabco Constructions SA” si ortak i shoqërisë “VIA”, logjikisht nuk ka arsye që të sigurohen, pasi edhe në “teori”, nuk ekziston pamundësia e ekzekutimit apo që vendimmarrja e gjykatës të mbetet pa objekt”.
62. Kolegji konstaton se, në padinë mbi të cilën është vendosur masa e sigurimit objekt shqyrtimi, me kërkim për “Përjashtimin e ortakut “Mabco” nga “VIA”, Gjykata e Shkallës së Parë të Juridiksionit të Përgjithshëm Tiranë me vendimin nr. 17959 Akti, datë 23.12.2025, ka vendosur: “Pranimin e kërkesës. Pezullimin e votës së ortakut shoqëria “Mabco Constructions”...”. 
Referuar këtij vendimi nuk rezulton se Gjykata e Shkallës së Parë e Juridiksionit të Përgjithshëm Tiranë të ketë bërë ndonjë analizë lidhur me natyrën juridike dhe shkakun ligjor të kërkimeve objekt padie, por referuar arsyetimit mbi shkaqet për të cilat vlerëson se duhet dhënë masa e sigurimit që edhe ka caktuar, rezulton se vendimmarrja e gjykatës është bazuar në pretendimet e ngritura nga pala paditëse, të shoqëruara me prova shkresore, duke evidentuar si shkaqe: (i) vendime të njëanshme për kufizimin e çdo transferimi pronësie të kuotave të zotëruara nga “Mabco Constructions SA” në kapitalin themeltar të “Vlora International Airport - VIA” SHPK; (ii) Aktet “Parakontratë për shitblerjen e kuotës”, “Marrëveshje Shitje & Blerje” të datës 19.06.2024 lidhur mes shoqërisë “Mabco Constructions SA” dhe shoqërisë “2A Group”; Kontratë noteriale për shitblerjen e kuotave nr. 2437 Rep., nr. 941 Kol., datë 03.04.2025, me objekt transferimi i 47% të kuotave të shoqërisë “Mabco Constructions SA” tek shoqëria “2A Group”, të cilat kanë sjellë raportin e kuotave 51% shoqëria “Mabco Constructions SA” dhe 49% shoqëria “2A Group”, nuk gjejnë pasqyrim në regjistrin tregtar neë QKB; (iii) Veprime të njëanshme për ndryshimin e adresës së “VIA”; (iv) Hartimi i draft- statutit me ndryshime thelbësore nga statuti aktual i shoqërisë “VIA” SHPK në lidhje me momentin e kalimit të kuotave, e drejta e shumicës vendimmarrëse në Asamblenë e Përgjithshme për të anuluar kuotat; (v) Vendime të njëanshme të “Mabco” për ndryshimin e administratorit dhe mosmarrjen në konsideratë të kërkesës së ortakut në pakicë për shtimin e kapitalit të shoqërisë; (vi) Padijeninë dhe pëlqimin e ortakut, “Mabco” ka lidhur kontratën e huasë datë 26.3.2025 me “Delphos” me qëllim realizimin/financimin e projektit të “VIA” SHPK, duke lënë si garanci projektin për të cilin është lidhur Kontrata Koncesionare.
Vendimi nr. 17959 Akti, datë 23.12.2025, me të njëjtin arsyetim është lënë në fuqi me vendimin nr. 185, datë 19.2.2026 të Gjykatës së Apelit të Juridiksionit të Përgjithshëm, vendim që mbi rekursin e të paditurit “Mabco Constructions SA”, është objekt i këtij shqyrtimi. 
63. Në vijim të rrethanave faktike dhe procedurale të sipërcituara, është qartësisht e konstatueshme se shkaqet për të cilat Gjykata e Shkallës së Parë e Juridiksionit të Përgjithshëm Tiranë me vendimin nr. 17959 Akti, datë 23.12.2025, në mungesë të një analize ligjore ka caktuar masën e sigurimit të padisë, janë pothuajse plotësisht të njëjta me kërkimet objekt padie, për të cilën vetëm një ditë më parë (nga dhënia e vendimit nr. 17959 Akti), Gjykata e Apelit e Juridiksionit të Përgjithshëm me vendimin nr. 1777, datë 22.12.2025, kishte ndryshuar vendimin e Gjykatës së Shkallës së Parë të Juridiksionit të Përgjithshëm Tiranë, duke caktuar si masë sigurimi padie vetëm “Pezullimin e të drejtës së votës së “Mabco” për tjetërsimin e 47% të kuotave” (vendim për të cilën asnjë palë nuk ka bërë rekurs). 
Në këtë mënyrë, ndërsa për vendimin e Gjykatës së Shkallës së Parë të Juridiksionit të Përgjithshëm Tiranë nr. 17959 Akti, datë 23.12.2025 mund të thuhet se “de facto” ka marrë përsipër të ndryshojë vendimin e Gjykatës së Apelit të Juridiksionit të Përgjithshëm nr. 1777, datë 22.12.2025, për dy paditë e paditësve “2A Group” dhe “VIA” SHPK, ndaj të paditurit “Mabco Constructions SA”, mund të thuhet se në çështjen e parë kërkohet“Pavlefshmëria e vendimeve të ortakut Mabco” dhe në çështjen e dytë kërkohet “Përjashtimi i ortakut, për shkak të pavlefshmërive të këtyre vendimeve”. 
Konstatimin e lidhjes, varësisë apo “njëjtësisë sa i përket interesit të ligjshëm të paditësit” së dy çështjeve rezulton se e ka konstatuar e trajtuar edhe gjykata e shkallës së parë, e cila sipas pohimit të të gjitha palëve në gjykim, që në seancën e parë gjyqësore, megjithëse kishte vendosur si masë sigurimi “Pezullimin e të drejtës së votës dhe çdo të drejte që rrjedh nga zotërimi i kuotës 98% të ortakut Mabco”, ka vendosur pezullimin e gjykimit të çështjes”për përjashtimin e ortakut”, për të pritur përfundimin e gjykimit të çështjes për “Pavlefshmërinë e vendimeve të ortakut”, ku ishte vendosur si masë “Pezullimi i të drejtës së votës së “Mabco” vetëm lidhur me tjetërsimin e 47% të kuotave”. 
64. Kolegji evidenton se, si gjykata e shkallës së parë, ashtu edhe gjykata e apelit nuk kanë bërë një vlerësim të kritereve ligjore që lidhen me pezullimin e plotë të së drejtës së votës së ortakut dhe nëse në rastin konkret kjo masë është e përshtatshme dhe proporcionale. Arsyetimi i gjykatave mbështetet mbi pasqyrimin e vendimeve dhe veprimeve të kryera nga ortaku i shoqërisë “Mabco”, të njëanshme dhe pa marrë konfirmimin e palës paditëse, ortakut tjetër të shoqërisë “VIA” SHPK, shoqëria “2A Group”, por pa analizuar se si secila prej tyre ndikon dhe paraqet rrezik real dhe të menjëhershëm për ortakun apo shoqërinë “VIA”, interesi i të cilës në fakt duhet analizuar. 
65. Më tej, Kolegji evidenton se mungon analiza konkrete e impaktit që kjo masë passjell në raport me shoqërinë “VIA” SHPK, e cila sipas objektit të saj është krijuar për zbatimin e Kontratës së Koncesionit, nënshkruar ndërmjet ortakëve të shoqërisë (Bashkimi i Operatorëve Ekonomikë të shpallur fitues në procedurën e tenderit) dhe Ministrisë së Infrastrukturës dhe Energjisë, që në mënyrë të veçantë, ndër të tjera, do të konsistojë në projektimin, ndërtimin, operimin, mirëmbajtjen dhe transferimin e Aeroportit Ndërkombëtar të Vlorës (VIA). 
Kolegji çmon se, vlerësimi i masës së sigurimit lidhet në mënyrë të pashmangshme me vetë qëllimin dhe ekzistencën e raportit tregtar, por në veçanti me interesin publik që kanë marrë përsipër palët në gjykim, për shkak të një kontrate koncensioni të rregulluar sipas ligjit të posaçëm nr. 125/2013 “Për Koncensionet dhe Partneritetin Publik Privat”, i ndryshuar dhe një projekti strategjik me rëndësi kombëtare sikurse është ndërtimi i aeroportit ndërkombëtar. Në këtë kuptim, vlerësimi i kryer në mënyrë të shkëputur dhe analiza e gjykatave të faktit se kjo masë i shërben interesit publik, lidhur me mosdëmtimin e interesave të shoqërisë “VIA” SHPK, është i pasaktë ligjërisht. Gjykata nuk ka trajtuar faktin se, në këtë rast kontrata koncensionare rezulton të jetë lidhur midis palëve ndërgjyqëse dhe Ministrisë së Infrastrukturës dhe Energjisë (MIE), duke u mbështetur mbi një procedurë të qartë sipas ligjit të posaçëm nr. 125/2013, që rregullon në mënyrë të detajuar specifikimet teknike dhe përgjegjësitë përkatëse të secilës palë kontraktore dhe kapacitetet teknike lidhur me përmbushjen e objektit të kontratës. 
Për rrjedhojë, analiza e përgjithshme mbi dëmtimin e interesave të shoqërisë “Vlora International Airport - VIA” SHPK, nga veprimet e të paditurit “Mabco Constructions SA”, pa vlerësuar detyrimet që këto palë kanë në raport me kontratën koncensionare, si dhe raportin dominues në funksion të interesit publik që ka ministria përgjegjëse nëse konstaton se nuk respektohen detyrimet e marra përsipër në kontratë, i bën këto vendime të paplota dhe të paarsyetuara në raport me masën konkrete të marrë. 
66. Kompetenca e gjykatës për të urdhëruar masa të përkohshme mund të ushtrohet vetëm nëse të drejtat e pretenduara nga pala kërkuese paraqiten, të paktën prima facie, si të besueshme dhe dispozitat ligjore ku mbështetet kërkesa duken, në këtë fazë paraprake, të afta për të përbërë bazën juridike të mbrojtjes së kërkuar. 
Kolegji Civil i Gjykatës së Lartë vlerëson se mbi analizën si më sipër, vendimet e gjykatave të faktit jo vetëm janë në kundërshtim me nenet 202 e vijues të Kodit të Procedurës Civile, nuk kanë pasur në konsideratë ligjin për shoqëritë tregtare dhe ligjin për koncesionet, duke ardhur në këtë mënyrë në kundërshtim edhe me konkluzionet unifikuese të vendimit nr. 3/2012 të Kolegjeve të Bashkuara të Gjykatës së Lartë, por kanë humbur tërësisht qëllimin për të cilën vendoset masa e sigurimit të padisë, ngrirjen e përkohshme të gjendjes juridike mes palëve për të mënjanuar një dëm të mundshëm që mund të jetë i parikuperueshëm, pavarësisht një vendimi përfundimtar në favor të paditësit. 
67. Përveç sa u arsyetua më sipër, Kolegji vlerëson se, vendimet e gjykatave të faktit vijnë në kundërshtim me parimet e përcaktuara në vendimin unifikues nr. 10/2004 të Kolegjeve të Bashkuara të Gjykatës së Lartë, sipas të cilit, “…Në asnjë rast nuk mund të vendoset me anë të një masë të përkohshme të sigurimit të padisë urdhërimi për të kryer i padituri atë që kërkon paditësi nëpërmjet padisë dhe që prapësohet nga i padituri …”. 
Në rastin konkret, gjykatat kanë vendosur masën e sigurimit të padisë “Pezullimin e të drejtës së votës në asamblenë dhe të çdo të drejte tjetër që rrjedh nga zotërimi i kuotës së ortakut Mabco”, të ortakut në shumicë. Ndonëse formalisht masa është paraqitur si një masë e përkohshme, e cila në fakt parashikohet si një masë që mund të merret sipas nenit 102 të ligjit nr. 9901/2008, në rastin objekt shqyrtimi pasojat e saj konkrete tejkalojnë funksionin për ngrirjen e përkohshme të gjendjes juridike mes palëve dhe prekin drejtpërdrejt ushtrimin e të drejtave që zotëron ortaku në shoqëri sipas ligjit nr. 9901/2008 dhe detyrimet e marra përsipër sipas kontratës koncensionare, të rregulluar sipas të drejtës publike. 
Kolegji vlerëson se, ndonëse formalisht kërkimi për përjashtimin e ortakut (kërkimi në themel të padisë) dhe kërkimi për pezullimin e të drejtës së votës, nuk janë identike, ekziston një lidhje e drejtpërdrejtë dhe e ngushtë ndërmjet tyre, për sa kohë që e drejta e votës përbën atributin themelor përmes të cilit ortaku ushtron statusin e tij juridik në shoqëri. Për pasojë, pezullimi i plotë i së drejtës së votës, veçanërisht kur i referohet ortakut në shumicë, sjell si efekt praktik neutralizimin e pjesëmarrjes së tij në aktivitetin e shoqërisë dhe kufizimin e ushtrimit të të drejtave kryesore që burojnë nga cilësia e ortakut.
Së pari, përjashtimi i ortakut, si mjet i parashikuar nga ligji nr. 9901/2008, sjell në thelb privimin e ortakut nga pjesëmarrja në shoqërinë tregtare dhe nga ushtrimi i të drejtave që burojnë nga cilësia e ortakut. Nëse me një masë sigurimi vendoset pezullimi i plotë i të drejtës së votës, ortaku vendoset, de facto, në një situatë të ngjashme me atë që do të prodhonte pranimi i padisë. Në këtë kuptim, masa e sigurimit pushon së qeni një mjet i përkohshëm për ruajtjen e gjendjes ekzistuese dhe merr karakterin e një ekzekutimi të “parakohshëm” të kërkimit kryesor të padisë.
Në këto kushte, masa e sigurimit rrezikon të prodhojë, qoftë edhe përkohësisht, pasoja shumë të afërta me ato që synohen të arrihen përmes padisë në themel, duke e vendosur ortakun në një pozitë juridike që, në aspektin funksional, i afrohet asaj të përjashtimit nga shoqëria. Pikërisht për të shmangur një parapërcaktim të rezultatit të procesit në themel, Kolegjet e Bashkuara, në vendimin unifikues nr. 10, datë 24.3.2004, kanë pranuar se me anë të masës së sigurimit nuk mund t’i imponohen palës së paditur, qoftë edhe përkohësisht, pasoja që përkojnë në substancë me atë që paditësi synon të arrijë nëpërmjet padisë dhe që kundërshtohen prej të paditurit.
Së dyti, pezullimi i plotë i të drejtës së votës sjell një ndryshim të strukturës së vendimmarrjes së shoqërisë dhe, për rrjedhojë, masa nuk ruan status quo-në, por krijon një gjendje të re juridike, e cila mund të ndikojë në administrimin e shoqërisë, në marrëdhëniet midis ortakëve dhe në interesat e vetë shoqërisë.
Në rastet kur kërkimi në themel është përjashtimi i ortakut, pezullimi i plotë i të drejtës së votës duhet t’i nënshtrohet një standardi rigoroz proporcionaliteti dhe domosdoshmërie, pasi ekziston rreziku që masa e sigurimit të mos kufizohet më në ruajtjen e përkohshme të gjendjes juridike, por të paraprijë de facto efektet kryesore të vendimit përfundimtar, duke e privuar ortakun nga ushtrimi i atributit më të rëndësishëm të statusit të tij në shoqërinë tregtare, përpara se gjykata të jetë shprehur për themelin e mosmarrëveshjes.
E drejta e votës përbën atributin kryesor përmes të cilit ortaku merr pjesë në administrimin, drejtimin dhe vendimmarrjen e shoqërisë. Pezullimi i kësaj të drejte sjell si pasojë faktike përjashtimin e tij nga aktiviteti i shoqërisë “VIA” SHPK dhe nga ushtrimi i të drejtave që rrjedhin nga pjesëmarrja e tij në shoqëri. Në këtë mënyrë, masa e sigurimit transformohet nga një instrument mbrojtës e i përkohshëm në një mjet që realizon paraprakisht objektin e padisë, duke cenuar ekuilibrin procedural ndërmjet palëve. Gjithashtu, duke qenë se paditësit pretendojnë kufizimin e të drejtave të ortakut në shumicë në raport me administrimin dhe vendimmarrjen e shoqërisë, pezullimi i së drejtës së votës realizon pikërisht efektin juridik që ata synojnë të arrijnë me vendimin përfundimtar. 
Kjo situatë bie ndesh me natyrën e masave të sigurimit të padisë, të cilat, sipas praktikës unifikuese të Gjykatës së Lartë, duhet të kenë karakter vetëm garantues dhe jo karakter përmbushës të së drejtës së pretenduar.
68. Për sa më sipër konkludohet se, vlerësimi i kushteve për vendosjen e masës së sigurimit nuk mund të kufizohet në konstatimin abstrakt të ekzistencës së një mosmarrëveshjeje ndërmjet palëve, por kërkon një verifikim veçanërisht rigoroz të kritereve të fumus boni iuris, të periculum in mora dhe mbi të gjitha, të parimit të proporcionalitetit, në mënyrë që masa e sigurimit të mos shndërrohet, qoftë edhe përkohësisht, në një mjet që paraprin ose parapërcakton rezultatin e gjykimit në themel apo që neutralizon de facto ushtrimin e të drejtave të ortakut në shumicë, përtej asaj që është e nevojshme për mbrojtjen e interesit të pretenduar nga pala kërkuese. 
Në vijim sa u arsyetua më sipër, Kolegji çmon të nevojshme të analizojë të gjitha pretendimet e paditësve, të cilat kanë shërbyer si bazë për kërkimin dhe caktimin nga gjykatat e faktit të masës së sigurimit që përbën objektin e këtij gjykimi.
69. Në lidhje me pretendimet e paditësve se ortaku në shumicë, i padituri “Mabco Constructions SA”, ka ndërmarrë veprime të njëanshme për ndryshimin e adresës së shoqërisë “VIA” SHPK, ndryshimin e administratorit dhe mosmarrjen në konsideratë të kërkesës së ortakut në pakicë për shtimin e kapitalit të shoqërisë, Kolegji vlerëson se këto pretendime nuk përligjin masën e sigurimit të padisë. 
Sikurse u analizua më sipër, sigurimi i padisë synon ngrirjen e përkohshme të gjendjes aktuale mes palëve, me qëllim mbrojtjen e kërkuesit nga ndonjë dëm i mundshëm i ardhshëm. Kriteret e përgjithshme që lidhen me plotësimin e kushteve ligjore për marrjen e masës së sigurimit, sikurse është pezullimi i plotë i së drejtës së votës i një ortaku, do duhet të analizohen në raport me bazueshmërinë juridike (fumus boni iuris); rrezikun real dhe të menjëhershëm (periculum in mora); lidhjen direkte midis të drejtës së votës dhe dëmit që mund të shkaktohet. 
Në interpretim të parashikimeve të nenit 102/2 të ligjit nr. 9901/2008, por edhe kritereve që përcakton neni 202 e vijues i KPC-së, veprimet e kryera nga ana e ortakut të shumicës lidhur me ndryshimin e adresës së shoqërisë, apo ndryshimin e administratorit dhe mosmarrjen e kërkesës së ortakut në pakicë për shtimin e kapitalit, nuk mund të konsiderohen veprime të dëmshme në një mënyrë të tillë që mund të legjitimojnë marrjen e masës pezulluese të plotë të të drejtave që ky ortak zotëron në shoqëri. Kjo në kushtet kur, në parim këto veprime lejohen dhe nuk vijnë në kundërshtim me ligjin. Më tej, interesi i ortakut në pakicë apo i shoqërisë, lidhur me procedurën e ndjekur në eventualitetetin e shkeljeve ligjore rezulton të jetë i mbrojtur, sikurse edhe ka ndodhur, duke u kërkuar pavlefshmëria e këtyre vendimeve, që i takon trajtimit në themel të çështjes. 
Ndodhur në këtë situate juridike, Kolegji vlerëson se, edhe në rast se nuk do të vlerësohej e drejta e ortakut në shumicë për marrjen e këtyre vendimeve dhe do të pranohej si i provuar dëmi i pretenduar prej paditësve në pretendimet e tyre, do të çonin në përfundimin se kemi të bëjmë me një dëm tashmë të shkaktuar, për të cilin paditësit kanë kërkuar me të drejtë pavlefshmërinë e veprimeve përkatëse. Për këtë arsye, pretendimi i paditësve lidhet kryesisht me pasojat juridike të veprimeve që janë kryer tashmë, për të cilat ata kanë kërkuar, me mjetet përkatëse procedurale, konstatimin e pavlefshmërisë së tyre. 
Nga ana tjetër, masa e sigurimit e vendosur, duke pezulluar ushtrimin e çdo të drejte që rrjedh nga zotërimi i kuotave të ortakut në shumicë, jo vetëm që nuk shërben për të parandaluar një dëm të ardhshëm, pasi dëmi i pretenduar konsiderohet se ka ndodhur tashmë, por njëkohësisht pamundëson funksionimin normal të organeve të shoqërisë. Në kushtet kur ortaku në shumicë të paktën zotëron 98 % të kuotave të regjistruara e 51% të kuotave të kapitalit (të pakontestuara), pezullimi i të drejtave të tij e bën praktikisht të pamundur mbledhjen dhe funksionimin e Asamblesë së Përgjithshme, duke sjellë efektin e kundërt nga ai që synon sigurimi i padisë. Për pasojë, edhe në rastin e ekzistencës së një vullneti të mirë nga ana e ortakut në shumicë, bëhet i pamundur diskutimi dhe marrja e vendimeve që lidhen me administrimin dhe vijimësinë e veprimtarisë së shoqërisë, siç janë çështjet që kanë të bëjnë me selinë, administratorin apo shtimin e kapitalit.
70. Në lidhje me pretendimin e paditësit për njohjen e pronësisë për 47% të kuotave, referuar kontratës së shitjes datë 3.4.2025 dhe regjistrimin e saj në QKB,  Kolegji vlerëson se ky është një pretendim i mbështetur mbi prova shkresore. 
Kështu, pavarësisht pretendimit të të paditurit, shoqëria “Mabco Constructions SA”, për pavlefshmëri kontrate për shitblerjen e kuotave nr. 2437 Rep., nr.941 Kol., datë 3.4.2025, Kolegji konstaton se kjo kontratë ekziston. Në këto kushte ekziston edhe dyshimi i mbështetur në prova se paditësit “2A Group” mund t’i shkaktohet një dëm, i cili më tej të jetë vështirësisht i rekuperueshëm, si mund të ishte tjetërsimi i këtij 47% të kuotave në favor të të tretëve. Kjo në kushtet e marrjes së veprimeve aktive nga ana e të paditurit shoqëria “Mabco Constructions SA”, me qëllim mohimin e ekzistencës dhe detyrimeve të ndërmarra përsipër në kontratën që palët kanë lidhur ndërmjet tyre. 
Vlefshmëria ose jo e kontratës nuk mund të trajtohet në mënyrë të njëanshme nga kjo shoqëri në cilësinë e ortakut të shumicës së shoqërisë “VIA”, pa iu drejtuar më parë një organi gjyqësor për kundërshtimin e saj. 
Sa më sipër, Kolegji vlerëson tërësisht të bazuar vendimin nr. 1777, datë 22.12.2025 të Gjykatës së Apelit të Juridiksionit të Përgjithshëm, që mbi këto shkaqe ka caktuar një masë sigurimi plotësisht të përshtatshme, duke pezulluar të drejtën e votës së ortakut “Mabco” për çdo vendim që lidhet me tjetërsimin e 47% të kuotave të shoqërisë “VIA” në favor të të tretëve. Ky vendim është në fuqi i formës së prerë dhe përfundimtar, pasi asnjë nga palët nuk e ka rekursuar, e në këto kushte nuk ka shkak që gjykatat, po mbi këtë shkak ligjor, të arsyetojnë një masë tjetër sigurimi ndaj po të njëjtave palë ndërgjyqëse. 
Në këto rrethana, mungon një bazë e mjaftueshme procedurale dhe materiale që, mbi të njëjtin fakt juridik, ndërmjet të njëjtave palë dhe për mbrojtjen e të njëjtit interes të pretenduar, gjykata të disponojë një masë tjetër sigurimi me përmbajtje më të gjerë. Një zgjidhje e tillë jo vetëm që do të tejkalonte funksionin e sigurimit të padisë si mjet i përkohshëm, por do të krijonte edhe rrezikun e mbivendosjes së masave të sigurimit dhe të vendosjes së kufizimeve të shumëfishta mbi të njëjtin raport juridik, përtej asaj që kërkohet për garantimin efektiv të të drejtave të pretenduara në gjykim.
Mbi të njëjtat argumente arsyetohet edhe lidhur me pretendimet e ngritura lidhur me draft statutin e paraqitur nga i padituri për miratim, në kushtet kur lidhet pikërisht me cenimin e të drejtës së ortakut për tjetërsimin e kuotave për të cilën ekziston një veprim juridik.
71. Në lidhje me pretendimin e paditësve se pa dijeninë dhe pëlqimin e ortakut, “Mabco” ka lidhur kontratën e huasë datë 26.3.2025 me “Delphos” me qëllim realizimin/financimin e projektit të “VIA”, duke lënë si garanci projektin për të cilin është lidhur kontrata koncesionare, Kolegji e gjen të pabazuar pretendimin e paditësve për vendosjen e masës së sigurimit për këtë shkak. 
72. Fillimisht duhet evidentuar se rezulton që ky kërkim me këtë shkak është bërë objekt shqyrtimi në gjykatën e shkallës së parë dhe të apelit dhe është rrëzuar me vendim të formës së prerë, përfundimtar. 
Kështu, Gjykata e Shkallës së Parë e Juridiksionit të Përgjithshëm Tiranë, me vendimmarrjen e saj me vendimin nr. 996 Regj. Them., datë 17.10.2025, ka arsyetuar ndër të tjera se: “..mban në konsideratë parashtresën mbi veprimin e njëanshëm të kryer nga shoqëria “Mabco Constructions SA” për të lidhur një kontratë kredie me një subjekt huadhënës të panjohur, me objekt dhënien e një huaje në vlerën 100.000.000 euro, me qëllim realizimin/financimin e projektit të “VIA”-s, duke lënë si garanci projektin për të cilin është lidhur kontrata koncesionare; duke mbajtur posaçërisht parasysh edhe faktin se projekti themelor, objekt i kontratës koncesionare ndërmjet palëve, është Aeroporti Ndërkombëtar i Vlorës, i cili është objekt me rëndësi strategjike, duke ngërthyer kësisoj edhe interes publik dhe kombëtar në vetvete, në funksion edhe të mbrojtjes së interesave të kërkuesit, por edhe vetë shoqërisë “VIA” SHPK [...]”. 
Mbi këtë arsyetim gjykata ka vendosur në përfundim: “1. Pranimin e kërkesës. 2. Marrjen e masës së sigurimit të padisë, duke pezulluar marrjen e çdo vendimi në mbledhjen e Asamblesë së Përgjithshme të Ortakëve të shoqërisë...”. 
73. Kundër këtij vendimi ka bërë ankim i padituri, shoqëria “Mabco Constructions SA”, duke pretenduar se gjykata është mbështetur në parashtresën e palës paditëse, lidhur me kontratën e huasë me vlerë 100.000.000 euro, me qëllim realizimin/financimin e projektit të “VIA”, duke lënë si garanci projektin për të cilin është lidhur kontrata koncesionare. Ankuesi pretendon se gjykata mbështet vendimmarrjen e saj mbi këto pretendime, duke spekuluar për një shitje të maskuar të kuotave të “VIA”- s nga “Mabco” tek huadhënës të panjohur, të cilët mund të fitojnë, në këtë mënyrë, kontrollin e tyre mbi “VIA”-n, edhe pse nuk ka kontratë direkte për transferim kuotash. 
74. Mbi ankimin e të paditurit, rezulton të kenë paraqitur kundërankim shoqëria “VIA” SHPK dhe shoqëria “2A Group”, duke kërkuar lënien në fuqi të vendimit, duke parashtruar lidhur me kontratën e huasë se: “1. Kjo kontratë është lidhur nga ortaku i shumicës, pa vendim asambleje, në kundërshtim të hapur me ligjin “Për tregtarët dhe shoqëritë tregtare” dhe statutin e “VIA”-s; ... 2. Kontrata e huasë me “Delphos Securities SARL Compartment Bernina” nuk tregon detyrimet që burojnë nga kontrata në rast mospërmbushje detyrimi nga huamarrësi; ... 3. Interesat e caktuara janë disa herë më të larta se kredia që “VIA” ka me “BKT”; ... 4. Definohet si përfitues ortaku i shumicës, duke mos evidentuar ortakun në pakicë; ... 5. Vlera e lartë prej 97.000.000 euro e kontratës së huasë; ... 6. Parashikohen një sër kufizimesh në aspekte drejtuese, vendimmarrëse, të projektit, duke rrezikuar në rast mospërmbushje detyrimi që Aeroporti Ndërkombëtar i Vlorës të kalojë në zotërim të kredidhënësit; ... 7. Evidentohet plotësisht qartë rreziku që ka kjo kontratë për kalimin dhe zotërimin plotësisht të Aeroportit Ndërkombëtar të Vlorës te një subjekt i cili nuk ka marrë pjesë në procedurat e prokurimit, nuk është përzgjedhur në bazë të ligjit shqiptar për prokurimin për realizimin e këtij projekti, nuk ka asnjë garanci për të në drejtim të mbrojtjes së interesit kombëtar, nuk garantohet asgjë në drejtim të zgjidhjes së mosmarrëveshjeve nëse ka konflikt në mes palëve, etj.; ...8.“Compartment Bernina” me qendër në Zvicër është një institucion offshore...
75. Mbi këto pretendime të palëve, çështja është shqyrtuar në Gjykatën e Apelit të Juridiksionit të Përgjithshëm, e cila me vendimin nr. 1777, datë 22.12.2025, ka vendosur të ndryshojë vendimin e gjykatës së shkallës së parë dhe të caktojë si masë sigurimi vetëm “Pezullimin, deri në përfundim të këtij gjykimi, të veprimeve/vendimmarrjeve për tjetërsimin e pjesës së kuotave objekt i padisë (47% e tyre)”.
76. Kolegji vlerëson se, si rezultat, nga vendimet e gjykatave të faktit në këtë proces, ankimin dhe rekursin e të paditurit dhe kundërankimin dhe rekursin e paditësve, edhe në këtë gjykim janë të njëjtat kërkime, mbi të njëjtin fakt dhe mbi të njëjtin shkak ligjor. 
Në këto kushte, Kolegji megjithëse si analizoi më lart, edhe pse në rastin e caktimit të një mase sigurimi nuk mund të gjendemi, në kuptimin formal procedural, përpara rastit klasik të “gjësë së gjykuar”, sipas nenit 451/a të Kodit të Procedurës Civile, vlerëson se ndonëse vendimi që disponon mbi masën e sigurimit të padisë, për shkak të natyrës së tij provizore, nuk prodhon efektet e plota të “gjësë së gjykuar” (res judicata) në kuptimin e nenit 451/a të KPC-së dhe nuk e paragjykon zgjidhjen në themel të mosmarrëveshjes, ai nuk është pa efekte juridike. Përkundrazi, ai konsiderohet si përfundimtar dhe i detyrueshëm përkohësisht, dhe prodhon pasoja juridike të menjëhershme që mbeten në fuqi derisa të ndryshohet, revokohet ose të zëvendësohet nga vendimi përfundimtar mbi themelin e çështjes. Për këtë arsye, edhe pse gjykata gëzon një hapësirë vlerësimi (diskrecion) në vendosjen e masave të sigurimit, ky diskrecion duhet të ushtrohet në përputhje me parimet e sigurisë juridike dhe të koherencës së vendimmarrjes, duke shmangur caktimin e masave të reja të mbivendosura ose kontradiktore mbi të njëjtën situatë faktike e juridike, për sa kohë që masa e mëparshme vazhdon të prodhojë efektet e saj.
Në rastin konkret, Kolegji vlerëson se përsëri ishte detyrim i gjykatës së shkallës së parë, në vëndimmarrjen e saj me vendimin nr. 17959 Akti, datë 23.12.2025,  të shqyrtonte shkaqet e mësipërme, si dhe ndryshimet e mundshme të rrethanave që nga momenti i vendimmarrjes së gjykatës së apelit të datës 22.12.2025. Nëse do të rezultonte mungesë të një ndryshimi të tillë, gjykata  e shkallës së parë nuk mund të arrinte praktikisht vetëm një ditë pas vendimmarrjes së gjykatës së apelit në një përfundim të kundërt me të, duke e vlerësuar kështu në fakt të gabuar vendimin e gjykatës së apelit dhe mbi të njëjtat rrethana faktike e të njëjtat shkaqe ligjore të vendoste të njëjtën masë sigurimi që ishte rrëzuar një ditë më parë nga gjykata e apelit.
77. Përtej konsideratave të mësipërme, Kolegji vlerëson të analizojë këtë pretendim në raport me përcaktimin e nenit 202 të KPC-së, i cili parashikon lejimin e sigurimit të padisë kur mbështetet në prova me shkresë. Në kuptim të kësaj dispozite, kërkesa për sigurimin e padisë duhet të mbështetet në prova shkresore, të cilat duhet t’i krijojnë gjykatës mundësinë për të kryer një vlerësim paraprak mbi: (i) ekzistencën e mundshme të së drejtës për të cilën kërkohet mbrojtje gjatë zhvillimit të gjykimit në themel, dhe (ii) ekzistencën e një rreziku konkret që, pa marrjen e masës së sigurimit, ekzekutimi i vendimit përfundimtar mund të bëhet i pamundur ose të vështirësohet ndjeshëm.
Ka rezultuar se, lidhur me kontratën e huasë mes të paditurit “Mabco” dhe shoqërisë “Delphos”, në gjykimet në gjykatën e shkallës së parë dhe atë të apelit nuk është administruar asnjë provë. Në arsyetimin e vendimeve gjyqësore, gjykatat e faktit pranojnë se janë mbështetur në pretendimet e paditësve. 
Nga ana tjetër, në dosjen gjyqësore gjendet një tekst i cili nuk është i nënshkruar, i firmosur, i noterizuar, i përkthyer apo i apostiluar, duke mos përmbushur asnjë nga kriteret e parashikuara nga nenet: 11 (Provat janë të dhëna që merren prej burimeve dhe sipas rregullave të parashikuara në këtë Kod dhe ligje të tjera), 12 (Pala që pretendon një të drejtë, ka detyrim që, në përputhje me ligjin, të provojë faktet mbi të cilat bazon pretendimin e saj) 213 (gjykata me vendim lejon palët të provojnë faktet mbi të cilat i bazojnë kërkimet dhe pretendimet e tyre) dhe 246  (Shkresat kanë fuqi provuese kur janë hartuar në formën e caktuar, kanë elementet e nevojshme për vlerën e tyre) e vijues të Kodit të Procedurës Civile, për t’u konsideruar provë e vlefshme në proces. 
Këtë fakt e kanë pasur në konsideratë edhe gjykatat e faktit, që nuk i janë referuar përmbajtjes së këtij teksti si provë në arsyetimin e vendimeve të tyre. 
Megjithatë, në mënyrë kontradiktore, ato kanë pranuar të caktojnë masën e sigurimit mbi bazën e pretendimeve që lidhen me përmbajtjen e kësaj kontrate, por pa ekzistuar një provë e rregullt në formën e kërkuar nga ligji që të mbështesë këto pretendime. 
Marrja e masës së sigurimit të padisë presupozon ekzistencën e një baze provuese të formës shkresore, pasi provat shkresore paraqesin rëndësi të veçantë jo vetëm për individualizimin e saktë të objektit të mosmarrëveshjes, por edhe për krijimin e bindjes paraprake të gjykatës mbi ekzistencën e mundshme të së drejtës së pretenduar (fumus boni iuris) dhe mbi rrezikun real që vonesa në dhënien e vendimit përfundimtar mund të shkaktojë cenimin e kësaj të drejte (periculum in mora). 
Ekzistenca dhe vlerësimi i këtyre kritereve nuk mund të prezumohet në mënyrë abstrakte, por duhet të mbështetet, të paktën në nivelin prima facie, në elemente konkrete provuese që i mundësojnë gjykatës të kryejë një vlerësim të arsyeshëm dhe të argumentuar mbi nevojën e ndërhyrjes së përkohshme përmes masës së sigurimit.
78. Në rrethanat si më lart, Kolegji, në seancën gjyqësore, referuar nenit 214 (pohimet e bëra në gjykatë prej palëve apo prej përfaqësuesve të tyre çmohen nga gjykata pa nënvleftësuar provat e tjera dhe rrethanat e çështjes) e vijues të Kodit të Procedurës Civile, kërkoi prej palëve të shpreheshin fillimisht mbi ekzistencën ose jo të një kontrate huaje, fakt që u pohua prej tyre. Nga ana tjetër, pavarësisht këtij pohimi të palëve lidhur me ekzistencën e kësaj kontrate, Kolegji nuk mund të vlerësojë përmbajtjen e saj, për më tepër në kushtet që pretendimet e palëve lidhur me përmbajtjen e kontratës janë tërësisht të kundërta. 
Kështu, ndërsa paditësit pretendojnë që i padituri shoqëria “Mabco Constructions SA”, për marrjen dhe garantimin e kësaj huaje nga “Delphos” ka vënë si garanci projektin e koncesionit, i padituri pretendon se jo vetëm kjo nuk është e vërtetë, por në kontratë ka përcaktime që “VIA” nuk ka asnjë përgjegjësi lidhur me këtë hua të “Mabco”-s. 
Pikërisht për këto arsye, neni 202/a i KPC kërkon mbështetjen në prova shkresore të kërkimit për vendosjen e një mase sigurimi dhe në rrethanat si më sipër, Kolegji vlerëson se nuk mund të caktohet një masë sigurimi vetëm mbi pretendime dhe kundërshtime të palëve në proces.
79. Tej sa më lart, në thelb kërkimi i paditësve mbi këtë shkak ligjor lidhet me pretendimin e tyre, megjithëse të paqartë, për “vënien si garanci të huasë së projektit të koncesionit”, me dyshimin se kjo mund të ndikojë në pronësinë e Aeroportit të Vlorës. 
Kolegji, tej paqartësisë së paditësve, vlerëson se një dyshim i tillë mbetet i pabazuar në ligj. Kështu, fillimisht duhet evidentuar se sipas kontratës së koncesionit që palët kanë lidhur me entin publik, Aeroporti i Vlorës është dhe mbetet pronë e Republikës së Shqipërisë dhe as shoqëria “VIA” SHPK dhe as ortakët e saj në veçanti nuk mund të fitojnë, ushtrojnë apo pretendojnë, në bazë të kësaj kontrate, asnjë të drejtë pronësie mbi aeroportin. 
Kolegji vlerëson të theksojë se, shoqëria “VIA” SHPK, referuar përcaktimeve kontraktore dhe qëllimit për të cilën është krijuar, duke qenë se i nënshtrohet rregullave ligjore të përcaktuara nga e drejta publike sa i përket projektit të Aeroportit Ndërkombëtar të Vlorës, do të ketë vetëm të ardhurat e fituara nga përdorimi i këtij aeroporti për një periudhë të përcaktuar, për të kompensuar në këtë mënyrë shpenzimet e saj për ndërtimin e tij. 
Sa më sipër, dhe tej faktit se Aeroporti i Vlorës është ende një pasuri e paregjistruar, as shoqëria “VIA” SHPK dhe as ortakët e saj shoqëria “Mabco Constructions”, degë e shoqërisë së huaj  dhe shoqëria “2A Group” nuk mund të garantojnë asnjë veprim juridik me një pasuri që nuk është në pronësi të tyre dhe as në qarkullim civil, pa marrë më parë pëlqimin e shtetit shqiptar, në këtë rast të autoritetit kontraktues, ministrisë përkatëse përgjegjëse. Në të kundërt, çdo veprim juridik do të ishte absolutisht i pavlefshëm, nul dhe i paqenë në kuptimin e ligjit, duke mos prodhuar dhe as krijuar asnjë pasojë juridike për palët.
Mbi analizën si më sipër, Kolegji vlerëson se kërkimi i paditësve për caktimin e masës së sigurimit, edhe mbi shkakun ligjor të kontratës së huasë, është i pabazuar. 
80. Në përfundim, pas trajtimit të pretendimeve të kërkuesve shoqëria “VIA” SHPK dhe shoqëria “2A Group” lidhur me marrjen e masës së sigurimit, asnjë prej tyre nuk konsiderohet si shkak legjitim për të përligjur caktimin e masës së sigurimit të pezullimit të së drejtës së votës të ortakut shoqëria “Mabco Constructions SA”, në zbatim të neneve 202 e vijues të KPC-së, si dhe neneve 84, 102 të ligjit “Për tregtarët dhe shoqëritë tregtare”. Referuar analizës ligjore të mësipërme, Kolegji vlerëson se kanë marrë përgjigje edhe argumentet e paraqitura nga pala paditëse në kundërrekurs shoqëria “2A Group”.
81. Sa më sipër, Kolegji vlerëson se vendimi i Gjykatës së Shkallës së Parë të Juridiksionit të Përgjithshëm Tiranë dhe Gjykatës së Apelit të Juridiksionit të Përgjithshëm janë rrjedhojë e zbatimit të gabuar të dispozitave të Kodit të Procedurës Civile, nenet 202-212, ligjit nr. 9901, datë 14.04.2008 “Për tregtarët dhe shoqëritë tregtare” dhe vijnë në kundërshtim me vendimet unifikuese nr.10/2004 dhe nr. 3/2012 të Kolegjeve të Bashkuara të Gjykatës së Lartë. 
Për rrjedhojë, duke vlerësuar se objekt shqyrtimi është caktimi i masës së sigurimit, për të cilën ky Kolegji ka vlerësuar se vendimi i ankimuar është i ndryshëm nga praktika unifikuese e Kolegjeve të Bashkuara të Gjykatës së Lartë, çmon se duhet disponuar me rrëzimin e kërkesës për sigurimin e padisë. 
Kolegji çmon se ndodhemi përpara rastit kur duhet disponuar për zgjidhjen përfundimisht të çështjes, sipas nenit 485, shkronja “dh” të KPC-së, nëpërmjet ndryshimit të vendimeve të gjykatave më të ulëta dhe rrëzimit e kërkesës së paditësve “VIA” SHPK dhe “2A Group” për marrjen e masës së sigurimit të padisë.


PËR KËTO ARSYE

Kolegji Civil i Gjykatës së Lartë, në bazë të neneve 202 e vijues dhe 485/1-”dh”,
të Kodit të Procedurës Civile,




VENDOSI

- Ndryshimin e vendimit nr. 17959 Akti, datë 23.12.2025 të Gjykatës së Shkallës së Parë të Juridiksionit të Përgjithshëm Tiranë dhe vendimit nr. 185 (30-2026-1569), datë 19.02.2026 të Gjykatës së Apelit të Juridiksionit të Përgjithshëm Tiranë dhe rrëzimin e kërkesës së paditësve “Vlora International Airport” SHPK dhe “2A Group” për marrjen e masës së sigurimit të padisë.
                                                                                                              Tiranë, më datë 26.05.2026.

